text:
བསམ་གྱིས་མི་ཁྱབ་པ།
གླེང་གཞི། གནའ་བོའི་དུས་སུ་མུ་སྟེགས་རྒྱང་འཕེན་པ་དང་དེང་གི་དུས་སུ་མུ་སྟེགས་ཚན་རིག་པ་གཉིས་ལས་གཞན་བསམ་གྱིས་མི་ཁྱབ་པ་ཞེས་པ་འདི་ཁས་མི་ལེན་པའི་གྲུབ་མཐའ་སྨྲ་བ་ཞིག་ཧ་ཅང་དཀོན་པ་ལྟར། ངེད་ཅག་ནང་པ་སངས་རྒྱས་པ་རྣམས་ཀྱང་སྟོན་མཆོག་ཐུབ་པའི་དབང་པོ་ནས་ད་ལྟའི་བར་མདོ་རྒྱུད་བསྟན་བཅོས་དུ་མ་ནས་ཡང་ཡང་ནན་ཏན་གྱིས་གསུངས་པ་ལྟར་དེ་དེ་བཞིན་བསམ་གྱིས་མི་ཁྱབ་པའི་གནད་དོན་སེམས་གཏིང་ནས་ཁས་ལེན་པའི་གྲུབ་མཐའ་སྨྲ་བ་ཞིག་ཆགས་ཡོད། སྤྱིར་ནང་པ་སངས་རྒྱས་པ་ཞིག་དང༌། ཁྱད་པར་དུ་ཐེག་པ་ཆེན་པོ་བ་ཞིག དེ་ལས་ཀྱང་གསང་བ་སྔགས་ཀྱི་སྒོར་ཞུགས་པ་ཞིག་ཡིན་ནས་བཟུང་ངེས་པར་དུ་བསམ་གྱིས་མི་ཁྱབ་པའི་གནད་དོན་དུ་མ་ཞིག་ཡུལ་གྱི་གཤིས་ལུགས་ལ་གྲུབ་ཡོད་པར་སེམས་གཏིང་ནས་ཡིད་ཆེས་སམ་ཐོས་བསམ་ལ་བརྟེན་ནས་གོ་མྱོང་རྟོགས་གསུམ་ཡོད་དགོས་པ་ནི་ཤིན་ཏུ་གལ་ཆེ། གཏིང་ཟབ་ས་ནས་བཤད་ན། གང་ཞིག་བསམ་གྱིས་མི་ཁྱབ་པའི་གནས་ལ་མི་དད་པའམ་ཁས་ལེན་མི་བྱེད་པ་ཞིག་ཡིན་ནས་བཟུང་གང་ཟག་དེ་ནང་པའི་གཟུགས་བརྙན་ཙམ་ཡིན་པར་ཚིག་ཐག་ཆོད་པོས་ཤོད་ཐུབ་ཅིང༌། ལྷག་པར་དུ་དུས་རབས་འདིར་ནང་པ་སངས་རྒྱས་པ་ཁམས་གཙང་ཞིག་ཡིན་མིན་ཡང་བསམ་གྱིས་མི་ཁྱབ་པའི་གནས་ལ་གོ་བ་རྣལ་མ་རེ་ལྡན་མིན་ལ་བལྟས་ནས་ཀྱང་བརྗོད་ཆོག
གང་ཟག་དེ་ནང་པ་དང་ཕྱི་པ་ཚན་རིག་པ་སོགས་ཡིན་མིན་ནི་གང་ཟག་དེའི་གཞི་རྩའི་ཐུན་མིན་ལྟ་གྲུབ་སྟེ་བསམ་བློའི་འཁྱེར་སོ་ཡི་ཐོག་ནས་འཇོག་པ་ལས། ལག་རྩལ་ཡོད་མེད་དང་འཛུགས་སྐྲུན་གཉེར་མིན། གོས་ཀྱི་ཁ་དོག་དང་ཕྱིའི་རྣམ་པ་སོགས་ལ་བརྟེན་ནས་འཇོག་མི་ཐུབ་པ་སྟེ། ཕྱྀའི་ཆས་གོས་སུ་ཆོས་གོས་རྣམ་གསུམ་གྱོན་ཡང་ནང་གི་བསམ་བློའི་ལྟ་བ་འཁྱེར་སྟངས་དེ་དཔེར་ན་ཚན་རིག་དང་ཚན་རིག་པའི་ལྟ་གྲུབ་རྩལ་ཏུ་བཏོན་ཅིང་རྣམ་ཀུན་སེམས་ནས་ཚན་རིག་པས་བཤད་པ་གཙོ་ཆེར་བདེན་པ་བདེན་ཐུབ་ཏུ་རྩི་བ་པོ་ཡིན་ཚེ་དེ་ནི་ནང་པ་སངས་རྒྱས་པའི་བསྟན་པ་ལས་ཕྱི་རོལ་ཏུ་གྱུར་པ་ཞིག་ཡིན། དེ་ལས་ཀྱང་ངུར་སྨྲིག་གི་རྒྱལ་མཚན་མི་འཆང་བར་ལག་རྩལ་འཛུགས་སྐྲུན་སོགས་ཆེད་གཉེར་བྱེད་པ་པོ་ཞིག་ཡིན་ནའང༌། ནང་བསམ་བློའི་འཁྱེར་སོར་ནང་ཆོས་ཀྱི་རྨད་དུ་བྱུང་བའི་ལྟ་སྒོམ་སྤྱོད་འབྲས་དག་ལ་སེམས་གཏིང་ནས་ཡིད་ཆེས་དང་དད་གུས་ལྡན་པ་ཞིག་ཡིན་ན། དེ་ནི་ནང་པ་སངས་རྒྱས་པའི་མཚན་གཞི་རྣམ་དག་ཏུ་འཇོག་འོས།
ཕྱི་ནས་ནང་པའི་དགེ་སྦྱོང་དུ་སྣང་ཡང་ནང་ནས་ནང་པའི་ཆོས་ཀྱི་ལྟ་གྲུབ་ལས་རིང་དུ་གྱུར་པའི་གདོང་དམར་རིགས་གཏོགས་ཀྱི་ནང་པ་མི་ཉུང་བ་ཞིག་མངོན་གསལ་ཐོག་འབྱུང་བཞིན་པའི་སྣང་ཚུལ་ཡ་མཚན་ཅན་དེ་དག་ནི། ཕན་བདེ་འབྱུང་བའི་གནས་གཅིག་པུ། །བསྟན་པ་ཡུན་རིང་གནས་པ་དང༌། །ཞེས་རྟག་ཏུ་ཁ་ཏོན་ཡི་དམ་དུ་བྱེད་པའི་བདག་དང་བདག་ལྟ་བུས་བལྟས་ན་མཚན་ལྟས་བཟང་པོ་ཞིག་གཏན་ནས་མིན། གནས་ཚུལ་ཡ་མཚན་ཅན་དེ་དག་འབྱུང་གཞིའི་རྩ་བ་དེ་ཡང་དངོས་པོའི་གཤིས་སུ་གྲུབ་ཚད་ང་ཚོའི་བྱིས་བློ་ཚུར་མཐོང་བ་འདིས་བསམ་གྱིས་ཁྱབ་དགོས་པར་སྙམ་པ་དེར་ཐུག རང་གི་བསམ་བློའི་ནུས་ཤུགས་ཀྱིས་མ་འདངས་པར་བསམ་གྱིས་ཁྱབ་མ་ཐུབ་པའམ་ཁྱབ་མི་ཐུབ་པའི་ཞན་སྐྱོན་ལ་མི་ལྟ་བར་རྒྱལ་བའི་བཀའ་དང་ནང་པའི་ཡབ་ཆེན་རྣམས་ཀྱི་བསྟན་བཅོས་ཆེན་མོ་དག་ལའང་དངོས་ཤུགས་བརྒྱུད་གསུམ་ནས་ཅོ་འདྲི་བར་བྱེད་པའི་ཤཱཀྱའི་རྗེས་འཇུག་སྙིང་སྟོབས་ཅན་དེ་དག་མཐོང་ཐེངས་རེ་རེར། ངའི་བསྟན་པ་འདི་ང་དང་ང་འདྲ་བ་དག་གིས་མ་གཏོགས་འཇིག་མི་ནུས་པར་གསུངས་པའི་བདག་ཅག་གི་སྟོན་པའི་ཞལ་གསུང་དེ་ལྷང་ལྷང་དྲན་ཡུལ་དུ་གྱུར་ཏེ་དངངས་འཚབ་སྐྱེ་ལ། ནང་པའི་གཞུང་ལུགས་ཆེན་མོར་ཡུན་རིང་སློབ་སྦྱོང་བྱས་དང་བྱེད་བཞིན་པ་དག་ལའང་ཚན་རིག་དང་ཚན་རིག་པའི་བསམ་བློའི་དབང་བསྒྱུར་གྱི་བསམ་འབུ་ཐུ་པོ་ཆེ་ཞིག་ཐེབས་ཀྱིན་པའི་ཚོར་སྣང་ཟབ་མོ་བྱུང༌། ཤེས་བྱར་སྲིད་ཚད་ནར་མ་སོན་པའི་རང་གི་བྱིས་བློ་འདིས་ཁྱབ་དགོས་པ་དང་དེ་ལྟར་རང་གི་བློ་ཡུལ་ལས་འདས་པ་རེ་ཐོས་ཚེ་མེད་པ་དང་མ་ཡིན་པར་ཐག་གཅོད་བྱེད་པའི་ནང་པའི་རྗེས་འཇུག་དགེ་སྦྱོང་དག་ཀྱང་སྣང་ལ། ད་དུང་ཁ་ཅིག་གིས་རང་གི་བློས་བསམ་གྱིས་མི་ཁྱབ་པ་གང་ཞིག་ཐོས་ཚེ་དེ་ནི་དེ་ལྟར་གཏན་ནས་ཡིན་མི་ཆོག་པ་དང་ཡོད་མི་ཆོག་པར་ཨུ་ཚུགས་བྱེད་མཁན་ཡང་མཐོང༌། གལ་ཏེ་བསམ་གྱིས་མི་ཁྱབ་པའི་གནས་ལ་གོ་མྱོང་རྟོགས་པ་ཅི་རིགས་པ་ཞིག་སྐྱེད་མ་ཐུབ་ཚེ་ནམ་ཞིག་ཕྱིའི་བསམ་བློའི་དབང་བསྒྱུར་དེ་ཉིད་ཆེས་ཆེར་འཕེལ་ངེས་སུ་མཐོང་བས། དེ་ནི་ང་ཚོའི་བསྟན་པ་འདིར་བཀྲ་ཤིས་པ་ཞིག་གཏན་ནས་མིན། དེའི་ཕྱིར་ནང་པའི་མདོ་རྒྱུད་བསྟན་བཅོས་དག་ལས་བསམ་གྱིས་མི་ཁྱབ་པའི་སྐོར་སྣ་ཚོགས་པ་ཞིག་གསུངས་པ་ཐམས་ཅད་གླེང་ཁོམ་མ་མཆིས་ཀྱང༌། བསྟན་དང་སྟོན་པ་གཅིག་པའི་མཆེད་གྲོགས་རྣམས་ལ་བསམ་གཞིག་གི་ས་བོན་ཙམ་དང་བསམ་གྱིས་མི་ཁྱབ་པའི་གནས་ལ་ཡིད་ཆེས་དགོས་པ་ཤིན་ཏུ་གནད་འགག་ཡིན་པའི་དོ་སྣང་ཙམ་འདྲེན་པའི་ཆེད་དུ་མདོ་སྡེ་དཀོན་ཅོག་བརྩེགས་པ་ལས་གསུངས་པའི་བསམ་གྱིས་མི་ཁྱབ་པ་དག་ཅུང་ཟད་གླེང་འདོད་བྱུང༌། དེ་ཡང་རྒྱལ་སྲས་ཞི་བ་ལྷས། སྤྱོད་འཇུག་ལས། གཉིས་ཀ་ཡང་ནི་འདོད་པའི་དཔེས། །ཞེས་གསུངས་པ་ལྟར་དེང་དུས་རང་གཞན་ཕྱི་ནང་ཐམས་ཅད་ལ་ཐུན་མོང་ཡོངས་གྲགས་སུ་གྱུར་པའི་གནས་དོན་འགའ་ཞིག་དཔེ་མཚོན་དུ་བཀོད་པའི་སྒོ་ནས་བསམ་གྱིས་མི་ཁྱབ་པའི་གནད་དོན་འགྲེལ་བརྗོད་བྱ་རྒྱུ་ནི་གང་ལ་གོ་མྱོང་རྟོགས་གསུམ་ཅི་རིགས་སྐྱེ་བའི་ཐབས་ལམ་ཡག་ཤོས་སུ་མཐོང་བས། གཤམ་གསལ་མདོ་ལས་གསུངས་པའི་བསམ་གྱིས་མི་ཁྱབ་པ་རྣམས་དཔེའི་སྒོ་ནས་ཤེས་པར་བྱའོ།།
དེ་ཡང༌། མདོ་སྡེ་དཀོན་ཅོག་བརྩེགས་པ་ལས། ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་དང་རྫུ་འཕྲུལ་ཡང་བསམ་གྱིས་མི་ཁྱབ། རྫས་དང་སྨན་དང་སྔགས་དང་ནོར་བུ་རྣམས་ཀྱི་ཡོན་ཏན་ཡང་བསམ་གྱིས་མི་ཁྱབ། གཟའ་དང་སྐར་མ་དང་དུས་ཀྱི་འཁྱུད་སྤྱད་དང་རྟེན་འབྲེལ་གྱི་མཐུ་ཡང་བསམ་གྱིས་མི་ཁྱབ། དབང་ཐོབ་པའི་བྱང་ཆུབ་སེམས་དཔའ་རྣམས་དང་དེ་བཞིན་གཤེགས་པའི་སྤྱོད་ཡུལ་ཡང་བསམ་གྱིས་མི་ཁྱབ་པ་ཡིན་ཏེ། ཞེས་གསུངས་པ་ཚན་པ་བཞི་དང་རྐང་གྲངས་བཅུར་བསྡུས་ཏེ། ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་པ་དང༌། རྫུ་འཕྲུལ་བསམ་གྱིས་མི་ཁྱབ་པ། རྫས་ཀྱི་ནུས་པ་བསམ་གྱིས་མི་ཁྱབ་པ། སྨན་གྱི་ནུས་པ་བསམ་གྱིས་མི་ཁྱབ་པ། སྔགས་ཀྱི་ནུས་པ་བསམ་གྱིས་མི་ཁྱབ་པ། གཟའ་དང་སྐར་མ་དང་དུས་ཀྱི་འཁྱུད་སྤྱད་བསམ་གྱིས་མི་ཁྱབ་པ། རྟེན་འབྲེལ་གྱི་མཐུ་བསམ་གྱིས་མི་ཁྱབ་པ། དབང་ཐོབ་པའི་བྱང་ཆུབ་སེམས་དཔའ་རྣམས་ཀྱི་སྤྱོད་ཡུལ་བསམ་གྱིས་མི་ཁྱབ་པ། དེ་བཞིན་གཤེགས་པའི་སྤྱོད་ཡུལ་བསམ་གྱིས་མི་ཁྱབ་པ་བཅས་བཅུ་ལས། དང་པོ་ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་ནི་བསམ་གྱིས་མི་ཁྱབ་པ་ལྟ་ཅི་སྨོས། ང་རང་ཚོའི་ཐ་མལ་པའི་སེམས་འདི་ཁོ་ནའི་སྤྱོད་ཡུལ་ཡང་ལེགས་པར་བསམས་ན་བསམ་གྱིས་མི་ཁྱབ་སྟེ། སྤྱིར་སེམས་ཀྱི་ནུས་མཐུ་ནི་འདི་དང་དེ་ཙམ་ཞེས་ཚད་འཛིན་དང་དེ་དང་འདིའི་ཕྱིར་ཞེས་རྒྱུ་མཚན་གྱིས་བསམ་གྱིས་མི་ཁྱབ་པ་ཆགས་ཡོད།
སྤྱིར་སེམས་ཀྱི་གསང་བ་བསམ་གྱིས་མི་ཁྱབ་པ།
དེ་ཡང༌། འཛམ་གླིང་ཞི་བདེ་དང་ཟིང་འཁྲུག་སེམས་ཀྱི་རྗེས་སུ་འགྲོ་ལྡོག་བྱེད་ལ། དྲོ་སྐྱིད་ལྡན་པའི་ཁྱིམ་ཚང་ཞིག་འབྱུང་མིན་ཡང་སེམས་ལ་རག་ལས། འཁོར་བ་དང་མྱ་ངན་ལས་འདས་པའང་སེམས་ཀྱིས་འབྱེད་ལ། ཤེས་ཡོན་ཡོད་མེད་དང་མི་བཟང་ངན་ཡང་སེམས་ལ་ཐུག དགེ་སྡིག་དཀར་ནག་སེམས་དཀར་ནག་ལ་བརྟེན་ནས་འཇོག་ལ། སྐྱེ་བ་སྔ་ཕྱི་དང་ལས་རྒྱུ་འབྲས་ཀྱང་སེམས་ཀྱིས་བཀོད་བསྡོམས་བྱས་པ་ཞིག་ཡིན། དེ་ཡང༌། འཛམ་གླིང་ཞི་བདེའི་རྩ་བར་གྱུར་པའི་བྱམས་པ་དང༌། བརྩེ་བ། སྙིང་རྗེ། བཟོད་སྒོམ། བསམ་ཤེས། གུ་ཡངས་ལ་སོགས་པ་ཀུན་ཀྱང་གཞན་གང་ཡང་མིན་པར་ནང་སེམས་ཀྱི་བསམ་བློ་གཏོང་སྟངས་ཀྱི་ཁྱད་པར་ཞིག་ཡིན་ལ། འཛམ་གླིང་ནང་གི་དཀའ་རྙོག་དང་དམག་འཁྲུག་དེ་བཞིན་ཟིང་ཆ་ནད་རིགས་སོགས་ཀྱང་ནང་སེམས་ཀྱི་བསམ་བློ་གཏོང་སྟངས་ཤིག་སྟེ་ཁོང་ཁྲོ་དང་ང་རྒྱལ། འཁོན་འཛིན། ཕྲག་དོག་སོགས་ཀྱི་དབང་དུ་སོང་བ་ལ་བརྟེན་ནས་འབྱུང་གི་ཡོད། རྒྱུན་ལྡན་ང་ཚོས་ཆོས་དང་འཇིག་རྟེན་གང་གི་ཕྱོགས་ནས་ཡིན་ཡང་རླབས་ཆེན་གྱི་བྱ་གཞག་ཅིག་སྒྲུབ་པར་ཆེས་ཉེ་བར་མཁོ་བར་བཤད་པའི་སྙིང་སྟོབས་དང་བརྩོན་འགྲུས། རྣམ་དཔྱོད། དཀྱེལ་ཡངས། རང་ཚུགས། ལྷག་བསམ་སོགས་ཀྱང་སེམས་ཀྱི་བསམ་བློ་གཏོང་སྟངས་ཤིག་ལས་གཞན་མིན།
ཧིཊ་ལར་ཞེས་པའི་སྐད་གྲགས་ཅན་གྱི་མི་དེ་འཛམ་གླིང་དམག་ཆེན་གཉིས་པའི་སྐབས་མི་ས་ཡ་མང་པོ་གསོད་པའི་ཤན་པ་ཞིག་ཏུ་གྱུར་པའང་མཐར་གཏུགས་ན་ཁོང་ཁྲོ་དང་ང་རྒྱལ་ཞེས་པའི་སེམས་ཤིག་ལ་ཐུག་ལ། ཞི་བདེའི་དེད་དཔོན་དག་གིས་འཛམ་གླིང་ཞི་བདེའི་དོན་དུ་སྐུ་ངལ་ཚད་མེད་སྐྱོན་བཞིན་པའང་བྱམས་པ་དང་བརྩེ་བ་ཞེས་པའི་སེམས་ཤིག་ལ་ཐུག མ་ཟད་ད་ལྟ་ངས་བསམ་གྱིས་མི་ཁྱབ་པ་ཞེས་པའི་རྩོམ་ཡིག་འདི་འབྲི་བཞིན་པའང་རང་གི་བསྟན་པར་དུང་ཞེན་གྱི་བསམ་བློ་རྣོན་པོ་ཞིག་ལ་ཐུག་ཡོད། སེམས་ཀྱི་བསམ་བློ་གཏོང་སྟངས་ཀྱི་འགྱུར་ལྡོག་ཅུང་ཟད་ཅིག་ལ་བརྟེན་ནས་ཚུལ་དང་ལྡན་པའི་དགེ་སྦྱོང་གཞོན་ནུ་ཞིག་ཉིན་མ་ཁ་ཤས་ནང་མི་དགུ་བརྒྱ་དགུ་བཅུ་གོ་དགུ་གསོད་མཁན་གྱི་ལག་དམར་བར་གྱུར་ཏེ་མིང་ཐོས་པ་ཙམ་གྱིས་ཀྱང་སྐྱེ་བོ་ཀུན་ལ་དངངས་སྐྲག་སྐྱེད་པོར་གྱུར་ལ། ཡང་དེ་ཉིད་བསམ་བློ་གཏོང་སྟངས་ཀྱི་འགྱུར་ལྡོག་ཅུང་ཟད་ཅིག་ལ་བརྟེན་ནས་ཉིན་མ་ཁ་ཤས་ནང་གཤེ་བ་ལའང་སླར་མི་གཤེ རྡེག་པ་ལའང་སླར་མི་རྡེག མཚང་འབྲུ་བ་ལ་སླར་མི་འབྲུ། ངན་དུ་བརྗོད་ལ་སླར་མི་བརྗོད་པའི་དགེ་སྦྱོང་ཤིན་ཏུ་ཉམ་ཆུང་དགྲ་བཅོམ་པ་ཞིག་ཏུ་གྱུར་པའི་ལོ་རྒྱུས་ཡོད། ངོ་མ་སེམས་ཀྱི་ནུས་མཐུ་ནི་བྱིས་པ་ང་ཚོའི་བློ་ཡུལ་དུ་མི་ཤོང་བ་ཞིག་མ་ཡིན་ནམ། སེམས་ཀྱི་བསམ་བློ་གཏོང་སྟངས་ཀྱི་ཁྱད་པར་ཞིག་ལ་བརྟེན་ནས་ང་ཚོ་འདི་ལྟར་འཁོར་བ་འདིར་ལུས་པ་ཡིན་ལ་འཕགས་པ་རྣམས་མྱ་ངན་ལས་འདས་པའི་སར་གཤེགས་པ་ཡིན། འཇིག་རྟེན་གྱི་སྐྱེ་འགྲོ་ཡོད་ཚད་ཉིན་མཚན་ཁོར་མོ་ཡུག་ཏུ་བྲེལ་བ་འཚུབ་འཚུབ་ངང་རྒྱུག་བཞིན་པ་འདི་ཡང་ལེགས་པར་བསམས་ན་ནང་སེམས་ཀྱི་བཀའ་སྒྲུབ་བཞིན་པ་ཁོ་ན་ཆགས་ཡོད། ཕ་མ་དང་སྤུན་མཆེད་ཀྱི་བར། གྲོགས་པོ་དང་གྲོགས་པོའི་བར། དགེ་རྒན་དང་དགེ་ཕྲུག་བར། མགོ་ཁྲིད་དང་མི་དམངས་ཀྱི་བར། ཚོགས་སྡེ་དང་ཚོགས་སྡེའི་བར། རྒྱལ་ཁབ་དང་རྒྱལ་ཁབ་བར་གྱི་འབྲེལ་བཟང་དང་དགའ་སྐྱིད་ཐམས་ཅད་ཀྱང་ནང་སེམས་ཀྱི་བསམ་བློ་གཏོང་སྟངས་ཤིག་ལ་ཐུག་ཡོད། ནང་སེམས་ཀྱི་བསམ་བློ་གཏོང་སྟངས་ཅུང་ཟད་རེས་ཀྱང་དེ་དག་ཕན་ཚུན་ཕུན་སུམ་ཚོགས་པའི་དཔལ་ལ་འབྱོར་བར་བྱེད་ལ། ནང་སེམས་ཀྱི་བསམ་བློ་གཏོང་སྟངས་ཅུང་ཟད་རེས་ཀྱང་སྐད་ཅིག་གིས་ཕ་གསོད་ཀྱི་དགྲ་བོ་ལྟར་གྱུར་དང་འགྱུར་བཞིན་ཡོད། ང་ཁྱོད་ལ་དངོས་གནས་ཡིད་ཆེས་ཡོད། ང་ཁྱོད་ལ་ཤིན་ཏུ་བརྩེ། ཞེས་ཁ་ཞེ་མཚུངས་མིན་གང་ལྟར་མིང་ཚིག་འདི་གཉིས་པོ་གཅིག་པུའི་ནུས་ཤུགས་ཀྱང་བསམ་ཡུལ་ལས་འདས་པ་ཡིན་ན་གཞན་ནི་ལྟ་ཅི་སྨོས། མདོར་ན། ཆོས་དང་འཇིག་རྟེན་གྱི་བྱ་བ་གང་དང་གང་ཡིན་ནའང་ཐམས་ཅད་སེམས་ཀྱི་རྗེས་སུ་འགྲོ་ལྡོག་བྱེད་ཅིང་སེམས་ཀྱིས་བཀོད་བསྡོམས་བྱས་པ་ཤ་སྟག་ཆགས་ཡོད།
དེ་ལྟར་སྤྱིར་ཐ་མལ་པའི་སེམས་འདིའི་ནུས་མཐུ་ཡང་བསམ་གྱིས་མི་ཁྱབ་ན། དེའི་སྟེང་དུ་སྦྱོར་བྱུང་གི་སྦྱོང་བརྡར་དང་ནུས་རྩལ་གོང་ནས་གོང་དུ་སྤེལ་བའི་ཐབས་ལ་བརྩོན་པ་དག་གི་སེམས་ཀྱི་ནུས་མཐུ་ནི་བསམ་བརྗོད་ཀྱི་ཡུལ་ལས་འདས་པ་སུས་ཀྱང་ཚོད་དཔག་བྱེད་ཐུབ། དཔེར་ན། ཕྱིའི་ལུས་པོའི་རྩལ་སྦྱོང་ལ་བརྟེན་ནས་དེང་རྒྱལ་སྤྱིའི་ལུས་རྩལ་རྩེད་འགྲན་པ་དག་གིས་བསམ་ཡུལ་ལས་འདས་པའི་ལུས་ཀྱི་སྒྱུ་རྩལ་ཅིར་ཡང་སྒྱུར་ཞིང་ཅིར་ཡང་སྟོན་གྱིན་པ་དེ་ལྟར་རོ། །ང་ཚོའི་དབང་པོ་མངོན་སུམ་གྱི་ཡུལ་དུ་ཡོངས་གྲགས་སུ་གྱུར་པ་མ་གཏོགས་དེ་མིན་རྒྱུན་ལྡན་ང་ཚོའི་ལྟ་ཚུལ་ལྟར་ང་རང་ཚོའི་ཐ་མལ་པའི་ལུས་གོག་འདི་ཚད་མར་བཟུང་སྟེ་བལྟས་ན་ཅི་དགར་བསྒྱུར་དུ་བཏུབ་པའི་ལུས་ཀྱི་སྒྱུ་རྩལ་བསམ་གྱིས་མི་ཁྱབ་པ་དེ་དག་ཀྱང་ཡོད་མི་ཆོག་པ་དང་ཡོད་མི་སྲིད་པའི་ཨུ་ཚུགས་བྱེད་ངེས་རེད།
སྐབས་འདིར་བཤད་པའི་ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་པ་འདི་ཡང་ཐ་མལ་པའི་སེམས་ཤིག་སྦྱོང་བརྡར་ཚད་མཐོན་པོར་སོན་པ་ཡིན་ཞིང༌། དེ་ལྟ་བུའི་སེམས་དེའི་བྱེད་ལས་དང་ནུས་མཐུ་ནི་ང་ཚོའི་བློའི་ར་བ་ལས་འདས་པར་ཁས་ལེན་མི་བྱེད་ཀ་མེད་ཡིན། སྔོན་ཆད་ཡིན་ན་ཕྱི་ནས་མདའ་གྲི་མདུང་གསུམ་དང་མེ་ཆུ་རླུང་གསུམ་སོགས་དྲག་ཤུལ་གྱི་གནོད་འཚེ་ཙམ་ལས་ལྟ་གྲུབ་ཀྱི་ཐད་ནས་ཉམས་ཆག་ཆེར་སོང་མེད་ནའང༌། དེང་རྒྱལ་བའི་བསྟན་པ་ལས་ཕྱི་རོལ་དུ་གྱུར་པའི་བསམ་བློའི་དབང་བསྒྱུར་ཞིག་གིས་འཛུམ་དམུལ་དམུལ་ངང་རྒྱལ་བསྟན་རྙོག་མར་བྱེད་ཀྱིན་པའི་དུས་ཚོད་ཟིང་ཆ་ཅན་འདིར། སྐྱེས་བུ་ཀུན་རྣམ་པར་གཡེང་སྟེ་ཐ་མལ་པའི་སེམས་འདི་ཏིང་ངེ་འཛིན་གྲུབ་པའི་ཐབས་ལ་བརྩོན་པ་པོ་ནི་རེ་འགའ་ཙམ་སྟེ་ཉིན་མོའི་ཟླ་བ་ལྟར་གྱུར་ན། ཏིང་ངེ་འཛིན་གྲུབ་པའི་སེམས་འཐོབ་པ་ནི་ལྟ་ཅི་སྨོས། དེར་བརྟེན་ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་པ་དག་ང་ཚོར་མཐོང་བའི་གོ་སྐབས་ག་ལ་ཡོད། ཡིན་ནའང་ང་ཚོའི་མཐོང་ཐོས་ཡོངས་གྲགས་སུ་གྱུར་པའི་གནད་དོན་འདི་དག་ལ་བསམ་གཞིག་རེ་བགྱིས་ཚེ་དེ་དོན་ལ་མ་མཐར་གོ་བ་རྣལ་མ་རེ་སྐྱེ་ངེས་སྙམ། དེ་ཡང༌། སྐབས་འདིར་ཏིང་ངེ་འཛིན་ནམ་བསམ་གཏན་དངོས་སུ་གསུངས་པ་ཙམ་ལས། སྦྱིན་པ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་པ་ཡིན་ལ། ཚུལ་ཁྲིམས་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ། བཟོད་པ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ། བརྩོན་འགྲུས་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ། ཤེས་རབ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་པ་ཏིང་ངེ་འཛིན་ལྟར་གཅིག་མཚུངས་སུ་གནས་ཡོད།
དེ་ཡང་དང་པོ་སྦྱིན་པ་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་པ་གླེང་ན། ཁྱད་པར་འཕགས་བསྟོད་ལས། གཞན་དག་རང་དོན་མཆོད་སྦྱིན་ལ། །གཞན་གྱི་སྲོག་གིས་སྦྱིན་སྲེག་བྱེད། །གཞན་གྱི་དོན་དུ་ཁྱོད་གཅིག་པུ། །རང་གི་སྲོག་གིས་སྦྱིན་སྲེག་བྱེད། །ཅེས་གསུངས་པ་ལྟར་བདག་ཅག་གི་སྟོན་པའི་སྐྱེས་རབས་སུ་རྒྱལ་པོ་བྱམས་པའི་སྟོབས་ཀྱིས་གནོད་སྦྱིན་ལྔ་ལ་སྐུའི་ཕྲག་ཚིམས་པར་སྦྱིན་པ་དང༌། སེམས་ཅན་ཆེན་པོས་སྟག་མོ་ལ་ལུས་ཡོངས་སུ་སྦྱིན་པ། གཅན་གཟན་ཀུན་ཏས་རྔོན་པ་རྣམས་སྲོག་གི་འཇིགས་པ་ལས་སྐྱོབ་པའི་ཕྱིར་དུ་རྒྱལ་པོ་ཚངས་སྦྱིན་ཞེས་བྱ་བར་རང་ལུས་ཀྱི་པགས་པ་གསོན་བཤུས་ཀྱིས་སྦྱིན་པ། རྒྱལ་པོ་ཟླ་འོད་ཀྱིས་རང་གིས་ལག་པས་རང་གི་དབུ་སྦྱིན་པ་སོགས་གཞན་གྱི་ཚེ་སྲོག་གི་ཆེད་དུ་རང་གི་དབུ་དང་ཡན་ལག ཤ་དང་ཁྲག བུ་དང་ཆུང་མ་ཡན་ཆད་ལན་གྲངས་དུ་མར་སྦྱིན་པའི་ལོ་རྒྱུས་ཧ་ཅང་མང་ལ། དེའི་རྗེས་སུ་བསླབས་པའི་རྒྱལ་བའི་སྲས་རྣམས་ཀྱིས་ཀྱང་ཐ་ན་གཞན་གྱི་རེ་འདོད་ཙམ་སྐོང་བའི་ཕྱིར་དུའང་མགོན་པོ་ཀླུ་སྒྲུབ་ཀྱིས་རྒྱལ་བུ་བདེ་བྱེད་ཀྱི་བུ་ལ་རང་གི་དབུ་གནང་བ་དང༌། སློབ་དཔོན་འཕགས་པ་ལྷས་མུ་སྟེགས་པར་སྤྱན་སྦྱིན་པས་མཚོན་ཡན་ལག་དང་ཉིང་ལག་ཚུན་ཆད་སྦྱིན་པ་བཏང་བའི་དངོས་བྱུང་གི་ལོ་རྒྱུས་ཡོད། དེ་ལྟ་བུའི་དངོས་བྱུང་གི་ལོ་རྒྱུས་དེ་དག་ནི། ཉམ་ཐག་པའི་སློང་མོ་བ་ཞིག་གྲྭ་ཤག་གི་སྒོ་འགྲམ་དུ་སླེབས་ནས་མྱ་ངན་གྱི་སྨྲེ་སྔགས་འདོན་པར་ཡང་སྒོར་མོ་བཅུ་ཉི་ཤུ་ཙམ་ཡང་སྦྱིན་མི་བྲ་བའི་བློ་ཅན་ང་དང་ང་འདྲ་བར་མཚོན་ན། ཨ་ཙི་བསམ་གྱིས་མི་ཁྱབ་པའི་གནས་ཤིག་རེད། བློའི་སྤྱོད་ཡུལ་ལས་འདས་པ་ཞིག་རེད། ང་ཚོའི་དུས་རབས་འདིར་ཡང་གངས་ལྗོངས་ཀྱི་ཆོས་དང་རིག་གཞུང་གི་ཆེད་དུ་རང་གི་གཅེས་ཤོས་སུ་གྱུར་པའི་ལུས་སྲོག་ལོངས་སྤྱོད་དང་བཅས་པ་ཡོངས་སུ་བློས་བཏང་སྟེ་ལེགས་སྐྱེས་སུ་འབུལ་བའི་དཔའ་བོ་དུ་མ་ཞིག་འདས་པའི་ལོ་རྒྱུས་ཐོག་བྱུང་ལ། ངས་རྩོམ་ཡིག་འདི་འབྲི་བཞིན་པའི་ཟླ་བ་འདི་གའི་ནང་ལའང་ད་བར་བསྟུད་མར་བལྟས་བལྟས་རིག་རིག་ཐོག་རང་ལུས་མེར་བསྲེགས་ཀྱྀས་ཞི་བདེ་དང་རང་དབང་གི་ཆེད་དུ་འབོད་སྒྲ་སྒྲོག་པར་བྱེད་པའི་ཤཱཀྱའི་དགེ་སྦྱོང་ལྔ་བྱུང་ཡོད། དེ་ལྟའི་བློས་གཏོང་ཕར་ཟད་ཆོས་དང་རིག་གཞུང་སྲུང་སྐྱོབ་ཀྱི་ཆེད་དུ་ཞལ་འདེབས་སྒོར་ལྔ་བཅུ་རེ་འབུལ་བར་ཡང་ནེམ་ནུར་དང་ཕངས་སེམས་ཀྱི་བློ་སྐྱེ་བའི་ང་དང་ང་འདྲ་བ་དག་ལ་མཚོན་ན། ཁོང་ཚོའི་བློས་གཏོང་ངམ་གཏོང་སེམས་རྨད་དུ་བྱུང་བ་དེ་ནི་ཡ་མཚན་བློ་ཡུལ་ལས་འདས་པ་ཞིག་ཅི་ལ་མིན། ཤཱཀྱའི་དགེ་སྦྱོང་དེ་དག་གིས་ཕྱོགས་གཅིག་ནས་མདོ་མཛངས་བླུན་དང་སྐྱེས་རབས་དཔག་བསམ་འཁྲི་ཤིང་སོགས་ལས་གསུངས་པའི་ངོ་མཚར་བསམ་གྱིས་མི་ཁྱབ་པའི་བདག་ཅག་གི་སྟོན་པའི་སྐྱེས་རབས་ཀྱི་མཛད་པ་དེ་དག་ང་ཚོར་དྲན་གསོ་ཐེངས་གཅིག་གནང་ཡོད། ཡང་ལྡོག་ཕྱོགས་ནས་གླེང་ན། སྒོར་མོ་འབུམ་ཕྲག་མང་པོའི་མངའ་བདག་ཡིན་ནའང་ཉམ་ཐག་དབུལ་བོ་དག་ལ་སྒོར་བརྒྱ་ཕྲག་ཁ་ཤས་ཀྱི་རོགས་སྐྱོར་ཙམ་བྱེད་མི་བྲ་བའི་རྒྱ་གར་གྱི་གཏམ་དཔེར་ཕྱུག་བདག་སྦྲང་འཇིབ་ཅེས་ཡོངས་སུ་གྲགས་པ་ལྟ་བུའི་མི་སེར་སྣ་ཅན་ཡང་འཇིག་རྟེན་འདིར་སྲིད་པ་ཡིན། རང་ལ་འབྱོར་བ་ཞེ་དྲག་མེད་ནའང་རང་ལས་སྐྱོ་བ་ཞིག་མཐོང་ཚེ་དེ་མ་ཉིད་དུ་རོགས་སྐྱོར་བྱེད་པའི་སྐྱེས་བུ་ཡ་རབས་ཅན་རྣམས་ཀྱི་ངོས་ནས་བལྟས་ན་དེ་ནི་ཧ་ལས་ཧང་སང་དགོས་པའི་གནས་དོན་ཞིག་ཆགས་ཡོད། བསམ་གྱིས་མི་ཁྱབ་པའི་གནད་དོན་དེ་དག་ཐམས་ཅད་རྒྱུ་མེད་རྐྱེན་མེད་གློ་བུར་ཐོག་རྒྱག་ཏུ་བྱུང་བ་མིན་པར་ཕུགས་གཏུགས་ཚེ་ནང་གི་གཏོང་སེམས་རབ་ཏུ་གྱུར་མ་གྱུར་ཞིག་ལ་རག་ལས། དེ་ལྟར་ཡང་ཡང་གོམས་འདྲིས་དང་རྩལ་སྦྱོང་ལ་བརྟེན་ནས་གྲུབ་པའི་གཏོང་སེམས་སམ་སྦྱིན་པ་གྲུབ་པའི་སེམས་ཀྱི་སྤྱོད་ཡུལ་ནི་ང་ཚོའི་ཐ་མལ་པའི་བློ་འདིས་བསམ་གྱིས་མི་ཁྱབ་པ་ཞིག་རེད། དེས་ན་སྦྱིན་པ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་ཅེས་མདོ་སྡེ་དཀོན་མཆོག་བརྩེགས་པའི་ལུང་དེས་ཤུགས་ལ་བསྟན་པར་སྨྲ་ཆོག
དེ་བཞིན་དུ་སྔོན་གྱི་འདུལ་འཛིན་ཆེན་མོ་དག་གིས་འདུལ་ཁྲིམས་ཉིས་བརྒྱ་ལྔ་བཅུ་རྩ་གསུམ་ཉེས་བྱས་ཕྲ་མོས་ཀྱང་མ་གོས་པར་རང་གི་མིག་འབྲས་ལྟར་སྲུང་བར་གྲགས་པ་དང༌། ད་དུང་ཁ་ཅིག་གིས་དེའི་སྟེང་དུ་བྱང་ཆུབ་སེམས་དཔའི་བསླབ་པ་སྨོན་སེམས་མི་གཏོང་བ་དང་འཇུག་སེམས་ཀྱི་བསླབ་པ་རྒྱལ་པོ་ལ་འབྱུང་ཉེ་བ་ལྔ་དང་བློན་པོ་ལ་འབྱུང་ཉེ་བ་བརྒྱད་སོགས་དང༌། ད་དུང་ཁ་ཅིག་གིས་དེའི་སྟེང་དུ་གསང་བ་སྔགས་ཀྱི་རྩ་ལྟུང་བཅུ་བཞི་སོགས་རྩ་བ་དང་ཡན་ལག་གི་དམ་ཚིག་ཐམས་ཅད་སྲོག་ལྟར་སྲུང་བའི་རྣམ་ཐར་མཆིས་མོད། ཤིན་ཏུ་རགས་པ་རྩ་བ་བཞི་པོ་ཙམ་ཡང་སྲུང་ཐུབ་དང་མི་ཐུབ་ངེས་པ་བྲལ་བའི་གནས་སྟངས་ཡ་ང་བ་ཅན་གྱི་སྐྱེས་བུ་ང་དང་ང་འདྲ་བ་རྣམས་ལ་མཚོན་ན། ཇོ་བོ་རྗེས་འདུལ་ཁྲིམས་ཉིས་བརྒྱ་ལྔ་བཅུ་རྩ་གསུམ་ཉེས་བྱས་ཕྲ་མོས་ཀྱང་གོས་མ་མྱོང་བར་གསུངས་པ་སོགས་ནི་བློར་ཤོང་དཀའ་བ་ཞིག་ཡིན། དེང་དུས་ཕལ་མོ་ཆེས་སོ་སོའི་ཐ་མལ་པའི་བསམ་བློ་འདི་ཚད་མར་བཟུང་སྟེ་ཡུལ་གྱི་གནས་ཚུལ་ལ་ཡོད་མེད་ཡིན་མིན་སོགས་ཀྱི་རྣམ་གཞག་འཇལ་བར་བྱེད་པའི་ཚུལ་ལྟར་ན། གོང་དུ་གླེང་བའི་གནད་དོན་དེ་དག་ཀྱང་སྔར་ཡང་མ་སྲིད་ལ་ཕྱིས་ཀྱང་སྲིད་པར་མི་འགྱུར། མ་ཟད་དེང་ཡང་སྲིད་མི་ཆོག་ཅེས་སྨྲ་ངེས། འོན་ཀྱང་བསྟན་པ་འདི་ལ་དད་གུས་ཅན་སུ་ཞིག་གིས་དེ་ལྟར་སྨྲ་ནུས། མཆོག་ཟུང་རྣམ་གཉིས་སོགས་སྟོན་པའི་འཁོར་ཉན་ཐོས་ཆེན་པོ་དག་དང་ཀླུ་ཐོགས་ཡབ་སྲས་སོགས་བསྟན་པའི་མཛེས་རྒྱན་དག་གིས་སྲུང་སྡོམ་གྱི་གནས་ལ་བསླབ་ཚུལ་ཡ་མཚན་ཅན་དེ་དག་ཀྱང་ཕུགས་བདས་ན་ནང་གི་སྲུང་སེམས་ཤིག་ལ་ཐུག་ཡོད།
ད་ལྟའི་དུས་འདི་དཔེར་བཀོད་ནས་བཤད་ན། དེ་ཡང༌། སློབ་གྲྭ་ཞིག་གི་ནང་དུའང་སློབ་གྲྭ་དེའི་སྒྲིག་གཞི་ཕྲ་རགས་ཆ་ལག་དང་བཅས་པ་ཐམས་ཅད་ལེགས་པར་བསྲུངས་ཏེ་ཉེས་ཆད་ཕྲ་མོ་ཙམ་ཡང་ཕོགས་མ་མྱོང་བའི་སློབ་ཕྲུག་མཆིས་ཤིང༌། སྒྲིག་གཞི་རགས་པ་ཙམ་ཡང་སྲུང་མི་ནུས་པར་གཏོར་བཤིག་ཤ་སྟག་གིས་དུས་འདའ་བའི་སློབ་ཕྲུག་ཀྱང་ཤིན་ཏུ་མང༌། འོ་ན། སློབ་ཕྲུག་ཁ་ཅིག་སྒྲིག་གཞི་ཕྲ་མོ་ཚུན་ཆད་ལོ་ནས་ལོ་བསྟུད་སྲུང་བར་བྱེད་ལ། ཁ་ཅིག་སྒྲིག་གཞི་རགས་པ་ཙམ་ཡང་སྲུང་བར་མི་བྱེད་པའི་རྒྱུ་མཚན་ཅི་ཞེ་ན། དེ་ནི་མཐར་གཏུགས་ན་སྲུང་སེམས་རྣལ་མ་ཞིག་ཡོད་མེད་དང་གོམས་པ་བརྟན་མི་བརྟན་སོགས་ལ་རག་ལས་ཡོད། སེམས་ཀྱི་གསང་བ་ཟབ་མོ་བསམ་གྱིས་མི་ཁྱབ་པ་འདི་དག་ལ་རྒྱུས་མངའ་མེད་པའི་འཛིན་རིམ་དགུ་པའི་སློབ་གཉེར་བ་འཁྲེབ་ཏོ་ཞིག་ཡིན་ན། གཞན་གྱིས་འཛིན་གྲྭ་དང་པོ་ནས་དགུ་པའི་བར་སྒྲིག་གཞི་ཕྲ་རགས་ཀུན་ཚུལ་བཞིན་དུ་བསྲུངས་ཏེ་ཆད་པ་སྒོར་མོ་བཅུ་ཙམ་ཡང་མ་ཕོགས་ལ། ངས་བསྲུངས་མ་ཐུབ་པར་ཉིན་ལྟར་ཉེས་ཆད་ཀྱི་ཆར་པ་བབ་བབ་བྱུང་བ་ཅི་ཡིན་ནམ། ཞེས་སྨྲ་ངེས་རེད། མདོ་དོན་རང་ལ་སྲུང་སེམས་ཀྱིས་དབུལ་བ་དེ་རྟོགས་མེད་ལ། གཞན་ལ་སྲུང་སེམས་ཆུང་ངུ་ནས་རིམ་པ་བཞིན་དུ་རབ་ཏུ་གྲུབ་པ་དེ་ཡང་རྟོགས་མེད། དེ་ལྟར་སྲུང་སེམས་གོམས་པ་རབ་ཀྱི་མཐར་སོན་པའི་ཚེ་ན་རྨི་ལམ་ན་ཡང་འཆལ་ཁྲིམས་ཀྱི་དྲི་མ་སྤངས་པའི་གནས་སྐབས་བསམ་གྱིས་མི་ཁྱབ་པ་དེ་འདྲ་འབྱུང་རྒྱུ་ཡོད་པར་ང་ཚོའི་གཞུང་ལས་བཤད་ཡོད། དེར་བརྟེན་སྲུང་བའི་སེམས་གྲུབ་པའི་སྤྱོད་ཡུལ་ཡང་བསམ་གྱིས་མི་ཁྱབ་པ་ཞིག་ཡིན།
དེ་བཞིན་དུ་བཟོད་པ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་སྟེ། བདག་ཅག་གི་སྟོན་པའི་སྐྱེས་རབས་ལས། རྒྱལ་པོ་རྩོད་བྱུང་ཞེས་བྱ་བས་དོན་མེད་དུ་དྲང་སྲོང་བཟོད་པ་ཅན་གྱི་ལག་པ་གཉིས་དང་རྐང་པ་གཉིས་རལ་གྲིས་བཅད་ཀྱང་ད་དུང་དེ་ལ་ཁོང་ཁྲོ་བ་ལྟ་ཅི་སྙིང་རྗེའི་སེམས་ཀྱིས་གནོད་བྱེད་ལ་ཇི་མི་སྙམ་པའི་བཟོད་པ་དང༌། ཆོས་ཀྱི་ཚིགས་སུ་བཅད་པ་གཅིག་གི་ཆེད་དུའང་སྐུ་ལུས་ལ་མར་མེ་སྟོང་ཕྲག་སྤར་བར་མཛད་པའི་སྡུག་བསྔལ་དང་ལེན་གྱི་བཟོད་པ་སྒོམ་པར་མཛད་པ་དང༌། ཆུ་བོ་ནཻ་རཉྫ་ནའི་འགྲམ་དུ་ནས་འབྲུ་རྡོག་པོ་རེ་གསོལ་ཏེ་ལོ་དྲུག་ཏུ་དམ་པའི་ཆོས་ཀྱི་ཆེད་དུ་ངེས་པར་སེམས་པའི་དཀའ་བ་སྤྱད་པ་དག་ང་ཚོའི་བློ་ངོར་ཤོང་བ་ཞིག་ཡིན་ནམ། གཞན་ཡང་བྱང་ཆུབ་སེམས་དཔའ་རྟག་ཏུ་ངུས་དཀའ་སྤྱད་བརྒྱ་ཕྲག་གིས་ཆོས་འཕགས་བཀུར་བ་དང༌། པཎ་ཆེན་ན་རོ་པས་དཀའ་ཆེན་བཅུ་གཉིས་དང་དཀའ་ཕྲན་བཅུ་གཉིས་དཀའ་བ་མི་འདྲ་ཉི་ཤུ་རྩ་བཞི་སྐུ་ལུས་གཅིག་གི་སྟེང་དུ་སྤྱད་པ་དང༌། རྗེ་བཙུན་མི་ལས་རྗེ་མར་པ་ལོ་ཙཱ་བསྟེན་པ་དང༌། རྒྱལ་བ་ཀློང་ཆེན་པས་ཕྱེ་བྲེ་གསུམ་དང་དངུལ་ཆུ་རིལ་བུ་ཉི་ཤུ་རྩ་གཅིག་གིས་ཟླ་བ་གཉིས་ཀྱི་འཚོ་རྟེན་དང་སྒྱེ་གཅིག་གིས་མལ་སྟན་དང་མལ་གོས་གཉིས་ཀའི་གོ་བཅད་པ་སོགས་ཀྱི་དཀའ་སྤྱད་ལ་བརྟེན་ནས་དམ་ཆོས་ཟམ་མོའི་ཕྱིར་རིག་འཛིན་ཀུ་མ་ར་བསྙེན་པ་སོགས་ཀྱི་རྣམ་ཐར་ཡོད། གཞན་གྱིས་ཚིག་ངན་སྨྲས་པ་ཙམ་ཡང་བཟོད་མི་ཐུབ་ལ། དུག་སྦྲང་གིས་སོ་བཏབ་པ་ཙམ་ཡང་བཟོད་མི་ཐུབ་པ་མ་ཟད་དུག་སྦྲང་གི་སྐད་ཕྲ་མོ་ཙམ་རྣ་བར་ལྷུང་བས་ཀྱང་ཁོང་ཁྲོའི་མེ་ལྕེ་རབ་ཏུ་འབར་བའི་ཡིད་ཅན་ང་དང་ང་འདྲ་བ་རྣམས་ལ་མཚོན་ན་དཀའ་སྤྱད་དང་སྡུག་བསྔལ་དང་ལེན་དེ་དག་ནི་བློ་ཡུལ་ལས་འདས་པ་ཞིག་ཡིན། ང་ཚོས་ཤིན་ཏུ་ཉམ་ཆུང་དུག་སྦྲང་ཞིག་ལ་ཤ་ཚའི་སྒོ་ནས་ལྟོ་བ་ཆུང་ཆུང་དེ་འགྲང་བའི་ཕྲག་ཐིགས་པ་ཕྱེད་ཀ་ཡང་སྦྱིན་བཟོད་ཀྱི་མེད་ན། བྱང་སེམས་རྟག་ཏུ་ངུས་ཆོས་ཀྱི་ཕྱིར་དུ་སྐུ་ཕྲག་གིས་ས་གཞི་ཆག་ཆག་བཏབ་པར་མཛད་པའི་ལོ་རྒྱུས་དེ་ནི་བསམ་ཡུལ་ལས་འདས་པར་ཁག་མེད། དེ་དག་ཐམས་ཅད་ཀྱང་ཕུགས་གཏུགས་ཚེ་ནང་གི་བཟོད་སེམས་ཤིག་ལ་རག་ལས་ཡོད།
ཉེ་ས་ནས་བསམས་ན། ལོ་ངོ་གཅིག་གཉིས་སྔོན་བོད་ཡུལ་མདོ་སྨད་ནས་འདི་ག་རྒྱ་གར་གྱི་ཡུལ་དབུས་གནས་མཆོག་རྡོ་རྗེ་གདན་གྱི་བར་དུ་བརྐྱངས་ཕྱག་བཙལ་ནས་ཡོང་མཁན་བྱུང་ཡོད་ལ་རྒྱ་གར་ཚགས་དཔར་ཐོག་འདྲ་དཔར་དང་བཅས་བཀོད་འདུག རི་ཆུ་ཐང་གསུམ་གྱི་ལམ་ཐག་རིང་པོ་དེ་འདྲ་གོམ་པ་བརྒྱབས་ནས་བཅད་ཟེར་ན་ད་དུང་ཏོག་ཙམ་ཡིད་ཆེས་སྐྱེ་སླ་ཡང༌། དེ་ནི་བརྐྱངས་ཕྱག་གི་གནས་དོན་ཞིག་རེད། མང་པོ་ཞིག་གིས་རྨད་དུ་བྱུང་བའི་དཀའ་སྤྱད་དེ་མངོན་སུམ་དུ་མཐོང་བས་ཡིད་མི་ཆེས་རང་ཆེས་སུ་གྱུར་པ་ལས་དངོས་སུ་མཐོང་མ་མྱོང་བ་བདག་ལྟ་བུར་མཚོན་ན་གནས་ཚུལ་དེར་ད་དུང་ཡིད་ཆེས་རྣལ་མ་ཞིག་སྐྱེས་མེད། རྒྱུ་མཚན་ནི་ང་རང་གི་བློ་ངོར་མ་ཤོང་བ་དང་ང་རང་གི་བློ་འདིས་བསམ་གྱིས་མི་ཁྱབ་པ་ཙམ་ལས་གཞན་རྒྱུ་མཚན་བཤད་རྒྱུ་གང་ཡང་མེད། འོན་ཀྱང་ང་རང་གི་བློ་ངོར་མ་ཤོང་བ་ཙམ་གྱིས་གནས་ཚུལ་ལ་དེ་ལྟར་ཡོད་མི་ཆོག་ཡིན་མི་ཆོག་ཟེར་དགོས་ན་ང་རང་ཧམ་པ་ཚ་དྲགས་པ་ཅི་ལ་མིན། གང་ལྟར་བརྐྱངས་ཕྱག་གི་གནས་ཚུལ་དེ་ང་དང་ང་ལྟ་བུས་ཁས་ལེན་མ་བྱས་ཀྱང་དོན་ལ་དེ་ལྟར་གནས་མེད་པར་ག་ལ་འགྱུར། ད་དུང་ངས་ཨུ་ཚུགས་བྱས་པ་ཡིན་ན་དེ་ནི་རང་མཚང་ངོམས་པ་ཙམ་དུ་ཟད། ཕྱོགས་གཅིག་ནས་བལྟས་ན། ཆུ་ཚོད་རེ་གཉིས་ཙམ་གོམ་པ་རྒྱག་པའི་དཀའ་ལས་ཀྱང་བཟོད་མི་ཐུབ་པར་སྤྱི་ལེ་ཁ་ཤས་ལས་མེད་པའི་ཉེ་སའི་ཁྲོམ་གྲོང་རྣམས་སུ་སྐྱོད་པ་ལའང་རྒྱལ་སྒོ་ལས་ཐོན་མ་ཐག་རླངས་འཁོར་ལ་སྒུག་གི་ཡོད་ན། རླངས་འཁོར་དང་སྦག་སྦག་དེ་བཞིན་མེ་འཁོར་དང་གནམ་གྲུ་སོགས་ལ་ལོངས་སུ་སྤྱོད་པའི་དུས་སྐབས་འདིར་བོད་ནས་རྒྱ་གར་རྡོ་རྗེ་གདན་བར་བརྐྱངས་ཕྱག་གིས་བཅད་ཟེར་བ་ནི་དེ་བས་ཀྱང་བསམ་གྱིས་མི་ཁྱབ་པ་ཞིག་ཏུ་གྱུར་པ་ཁག་མེད། རང་ཤག་ཏུ་བརྐྱངས་ཕྱག་བརྒྱ་ཚར་གཅིག་གཉིས་ཙམ་འཚལ་བའི་དཀའ་སྡུག་བཟོད་སྒོམ་ཐུབ་ཀྱི་མེད་ན། གཞན་ཞིག་ལ་དཀའ་ངལ་དང་ལེན་གྱི་བཟོད་བསྲན་དེ་འདྲ་ཡོད་རབས་ཐོས་ཚེ་ཧང་སང་ཧོན་འཐོར་བའང་བྱིས་པ་རྣམས་ཀྱི་རང་བཞིན་ཡིན། དེར་བརྟེན་བཟོད་སེམས་ཀྱི་ནུས་མཐུ་ནི་བསམ་གྱིས་མི་ཁྱབ་སྟེ། གཞན་ཡང་བྱམས་པ་དང་བརྩེ་བ་གཉིས་འཛམ་གླིང་ཞི་བདེའི་རྩ་བ་ཡིན་པ་བཞིན་དུ་ཆེས་མེད་དུ་མི་རུང་བའི་ཆ་རྐྱེན་གཞན་ཞིག་ནི་བཟོད་སེམས་འདི་ཡིན་པར་ཞི་བདེའི་དེད་དཔོན་དག་གིས་ཡང་ཡང་གསུངས་པ་ལྟར། ཆུང་ཁྱིམ་ཚང་ཞིག་ནས་ཆེ་སྟོབས་ཆེན་རྒྱལ་ཁབ་བར་གྱི་དཀའ་རྙོག་དང་དམག་འཁྲུག་ཡོད་ཚད་ཕན་ཚུན་བཟོད་བསྲན་གྱི་སེམས་བསྐྱེད་མ་ཐུབ་པ་ལ་བརྟེན་ནས་བྱུང་དང་འབྱུང་བཞིན་ཡོད། འཛམ་བུའི་གླིང་འདིའི་མི་ཀུན་གྱིས་ཐ་ན་བཟོད་པའི་སེམས་ཅུང་ཟད་རེ་སྐྱེད་ཐབས་ལ་བརྩོན་པ་ཡིན་ན་འཛམ་གླིང་ཞི་བདེ་རང་ཁྱིམ་གྱི་སྒོ་དྲུང་ན་གནས་པ་དེས་ན་བཟོད་པའི་སེམས་གྲུབ་པའི་སྤྱོད་ཡུལ་ནི་ངོ་མ་བསམ་གྱིས་མི་ཁྱབ་པ་ཞིག་ཡིན་པས། རྒྱལ་སྲས་ཞི་བ་ལྷས་ཀྱང༌། བཟོད་པ་ལྟ་བུའི་དཀའ་ཐུབ་མེད། །ཅེས་གསུངས་ཡོད་ལ། རང་གི་དབུ་དང་ཡན་ལག་ཡོད་ཚད་བཅད་ནས་ཁྱེར་ཀྱང་ད་དུང་ཁོང་མི་ཁྲོབའང་བཟོད་པའི་སྟོབས་ཤུགས་ལ་ཐུག་ཅིང༌། དེ་དག་ལ་ང་ཚོ་ཡ་མཚན་སྐྱེ་བའང་བཟོད་པའི་སེམས་མེད་པ་ཙམ་ལ་ཐུག་ཡོད།
སྔར་ང་ཚོའི་ཡབ་མེས་ཚོ་དང་མ་ཟད་ང་ཚོའི་ཚེ་སྟོད་དུ་བསམ་བློའི་ཟུར་ཙམ་ལའང་འཁོར་མ་མྱོང་བའི་དེང་དུས་ཀྱི་འཛུགས་སྐྲུན་དང་འཕྲུལ་ཆས་གྲངས་ལས་འདས་པ་ཞིག་བྱུང་དང་འབྱུང་བཞིན་ཡོད། དེ་ཡང༌། ཐོག་བརྩེགས་བརྒྱ་ཕྲག་དུ་མ་དང་ཁག་མིག་སྟོང་ཕྲག་དུ་མ་དང་ལྡན་པའི་ཁང་པ་རྡོ་རིང་གནམ་ལ་ཟུག་པ་ལྟ་བུ་དང་བཟོ་ལས་འཛུགས་སྐྲུན་གྱི་བསྟི་གནས་བགྲང་གིས་མི་ལང་བས་གང་བའི་གྲོང་ཁྱེར་གྱི་བཀོད་པ་ཕུན་སུམ་ཚོགས་པ་འདི་དག་དང༌། མཁའ་ལམ་བརྒྱུད་ནས་མི་ཚོགས་བརྒྱ་ཕྲག་མང་པོ་སྟབས་ཅིག་ཏུ་ཁྱེར་ནས་བྱ་རྒོད་ལྟར་འཕུར་བའི་ལྕགས་ཀྱི་བྱ་གནམ་གྲུ་དང༌། སྐྱེ་བོ་སྟོང་ཕྲག་དུ་མ་ཞི་བདེ་བག་ཕེབས་ཀྱི་ངང་མཐའ་ཡས་རྒྱ་མཚོ་ཆེན་མོ་བགྲོད་པར་བྱེད་པའི་སྲོག་མེད་ཀྱི་ཉ་ཆེན་གྲུ་གཟིངས་དང༌། ས་ལ་རླུང་ལྟར་རྒྱུ་བའི་སྦག་སྦག་དང༌། རྟ་རྒོད་ལྟར་རྒྱུགས་པའི་རླངས་འཁོར་གྱི་རིགས་སྣ་ཚོགས་པ་དག་དང༌། འགྲིམ་འགྲུལ་བ་ཁྲི་ཕྲག་དུ་མ་ཁྱེར་ནས་ཤར་ནས་ནུབ་དང་ནུབ་ནས་བྱང་སོགས་སུ་ཅི་དགར་ལྕགས་ལམ་ཕྲ་མོ་གཉིས་ཀྱི་སྟེང་དུ་ཉིན་མཚན་ཁོར་མོ་ཡུག་ཏུ་རི་གཟར་གྱི་བབ་ཆུ་ལྟར་རྒྱུ་བའི་ཉལ་ཁང་ནར་མོ་མེ་འཁོར་དང༌། འོག་ནས་བཤད་པའི་མིའི་མིག་གི་མངོན་ཤེས་དང་མྀའི་རྣ་བའི་མངོན་ཤེས་སོགས་དེང་དུས་ཀུན་ལ་ཡོད་པའི་མངོན་ཤེས་དག་དང༌། འཛམ་གླིང་ཤར་ནུབ་མཐའ་བཞི་མཚམས་བརྒྱད་ཀྱི་གནས་ཚུལ་དང་འབྲེལ་ལམ་འཛིན་པའི་གློག་གི་བང་ཆེན་དྲ་རྒྱ་དང༌། ཚད་གཟུང་དུ་མེད་པའི་བྱེད་ལས་ཅན་གྱི་གློག་གི་ཀླད་པ་རྩིས་འཁྲུལ་ལ་སོགས་པ་སྔར་མེད་ཀྱི་ཆོ་འཕྲུལ་གཞལ་གྱིས་མི་ལང་བ་ཞིག་འབྱུང་ཡོད། ཁྱོད་ཀྱིས་ལེགས་པར་བསམས་ན་དེ་དག་བསམ་ཡུལ་ལས་འདས་པ་ཞིག་མ་ཡིན་ནམ། ཡང་སྙིང་དེ་དག་ཀུན་ཀྱང་ནང་གི་རྣམ་དཔྱོད་ཀྱི་རྩལ་ཤེས་རབ་རྨད་དུ་བྱུང་བ་ཞིག་ལ་བརྟེན་ནས་བྱུང་བ་ཤ་སྟག་ཡིན་པ་སྟེ། ནང་གི་རྣམ་དཔྱོད་ཤེས་རབ་ཀྱི་ལག་རྗེས་རྣམ་པར་བཀྲ་བ་ཞིག་ཡིན།
ནང་ཆོས་ལས་བཤད་པའི་བདེ་བ་ཅན་སོགས་ཞིང་གི་བཀོད་པ་དག་ཐོས་སྐབས་ཧང་སང་སང་དང་རྣ་བར་མི་འགྲོ་མདོག་མདོག་བྱེད་ཀྱང༌། དོན་ངོ་མར་ད་ལྟ་ང་ཚོའི་དུས་རབས་ཉེར་གཅིག་པའི་ཞིང་ཁམས་ཀྱི་བཀོད་པ་འདི་ཡང་བསམ་གྱིས་མི་ཁྱབ་པ་ཞིག་ཏུ་གྱུར་ཡོད། ཁྱད་པར་ནི་ང་ཚོའི་གོ་སྐལ་དུ་གྱུར་མ་གྱུར་ཙམ་ཡིན། ད་ལྟའི་འཛམ་གླིང་ཞིང་ཁམས་ཀྱི་བཀོད་པ་འདི་ཡང་ནམ་ཞིག་ལོ་རྒྱུས་ཀྱི་ཤོག་ལྡེབ་འགའ་ཞིག་ཏུ་གྱུར་ཏེ་སྔར་དེ་དང་དེ་ལྟ་བུ་བྱུང་ཡོད་འདྲ་སྙམ་པ་ཙམ་ལས་ཡིད་མི་ཆེས་པའི་གནས་ཤིག་ཏུ་གྱུར་པའང་ངས་ད་ལྟ་ནས་ལུང་བསྟན་མི་ནུས་པ་མིན། དེའི་ཚེ་མ་འོངས་པའི་མི་རྣམས་ཀྱིས་གོང་དུ་བཤད་པའི་ལྕགས་བྱ་དང་སྲོག་མེད་ཀྱི་ཉ་ཆེན་སོགས་བྱུང་མྱོང་བའི་ལོ་རྒྱུས་བཀླགས་ཤིང་ཐོས་སྐབས་ཁ་ཅིག་ནོན་མི་ཐུབ་པའི་ཁྲེལ་དགོད་ཀྱང་བྱེད་ངེས་རེད། ད་ལྟ་ང་ཚོས་བསམ་གྱིས་ཁྱབ་ཤག་ཤག་བྱེད་པ་དག་དེ་དུས་ཁོ་ཚོར་ཤིན་ཏུ་བསམ་གྱིས་མི་ཁྱབ་པ་ཞིག་ཏུ་གྱུར་ཡོད་སྟབས་དེ་ལྟར་བྱེད་པར་ཐུགས་ཁག་མེད།
ཉིན་མ་ཁ་ཤས་ནང་བྲིས་པའི་རི་མོ་ཞིག་ལ་ཨ་སྒོར་ས་ཡ་མང་པོའི་རིན་གོང་ཐོག་ཉོ་འཚོང་བྱེད་བཞིན་པའི་གནས་ཚུལ་འདི་ཡང་བསམ་གྱིས་མི་ཁྱབ་པ་ཞིག་རེད། ཁ་ཅིག་གིས་རྩོམ་ཡིག་པོད་ཆེན་བཅུ་ཕྲག་ཁ་ཤས་བྲིས་ཀྱང་གོ་མེད་ཚོར་མེད་ངང་དཔེ་ཁྲིར་རུལ་བཞིན་ཡོད་ལ། ཁ་ཅིག་གིས་དེབ་ཆུང་གཅིག་གཉིས་ཙམ་ལ་བརྟེན་ནས་འཛམ་གླིང་ནོ་སྦེལ་རྩོམ་རིག་གཟེངས་རྟགས་འཐོབ་ཀྱིན་ཡོད། དཔེ་མཚོན་དེ་གཉིས་མཐར་གཏུགས་ན་ནང་གི་རྣམ་དཔྱོད་ཀྱི་རྣོ་ཁ་ཞིག་ལ་རག་ལས་ཡོད། ནང་གི་ཤེས་རབ་ཀྱི་ནུས་མཐུ་ཞིག་ལ་བརྟེན་ནས་རི་མོ་ཞིག་བྲིས་ཀྱང་ཨ་སྒོར་ས་ཡ་མང་པོའི་གཏེར་མཛོད་དུ་འགྱུར་ལ། རྩོམ་ཡིག་ཅིག་བྲིས་ཀྱང་འཛམ་གླིང་གི་སྐྱེ་བོ་དུང་ཕྱུང་མང་པོའི་སེམས་པ་འགུགས་པའི་བྱེད་ལས་ཅན་ཞིག་འཐོན་གྱི་ཡོད། དེར་བརྟེན་ཤེས་རབ་ཀྱི་ནུས་མཐུ་ནི་ཆེས་ཤིན་ཏུ་བསམ་གྱིས་མི་ཁྱབ།
ང་ཚོས་དེང་སང་སློབ་སྦྱོང་དང་སློབ་སྦྱོང་ཟེར་ནས་ཆེས་ཆེར་གླེང་བའང་ཆོས་རབ་ཏུ་རྣམ་པར་དཔྱོད་པའི་ཤེས་རབ་འདིའི་ཆེད་དུ་ཡིན་ལ། བྱིས་པ་ཞིག་གིས་ཡི་གེ་ཀ་གཅིག་བྲིས་པའང་ཤེས་རབ་ཀྱི་ལག་རྗེས་སུ་གསུངས་ཡོད། མི་དེ་ཤེས་ཡོན་ཅན་ཡིན་མིན་དང་མཁས་པ་ཡིན་མིན་ཡང་ནང་གི་རྣམ་པར་དཔྱོད་པའི་ཤེས་རབ་ཅིག་ལ་ཐུག་པ་ལས། སློབ་སྦྱོང་བྱས་མང་ཉུང་དང་ལོ་ཚོད་ཆེ་ཆུང་སྟོབས་འབྱོར་ལྡན་མིན་ལ་གཏན་ནས་ཐུག་མེད། སྔོན་ཐོན་དང་རྗེས་ལུས་ཀྱི་རྣམ་གཞག་དག་ཀྱང་སྤྱི་ཚོགས་དེའི་མི་རྣམས་ཀྱི་ཤེས་རབ་ལ་སྦྱོང་བརྡར་དང་སློབ་སྦྱོང་ཐེབས་མ་ཐེབས་ལ་རག་ལས་ཤིང༌། དུས་རབས་གསར་པའི་མི་ཡིན་མིན་ཡང་ཚན་རིག་པར་རྨོངས་དད་བྱེད་མིན་དང་སྤྱི་ཚོགས་འཛུགས་སྐྲུན་ལ་མོས་མིན། དེ་བཞིན་ཆོས་ལ་དུག་ཏུ་རྩི་མིན་སོགས་ལ་བརྟེན་ནས་འཇོག་པ་མ་ཡིན་པར། གཞན་ལ་བསམ་ཤེས་ཐུབ་པའི་གུ་ཡངས་ཀྱི་ཤེས་རབ་ཅིག་ཡོད་མེད་ཁོ་ནར་ཐུག་འདུག གངས་ཅན་པ་རྣམས་འདི་ལྟར་ཡུལ་གྱར་བར་གྱུར་པ་ལ་རྒྱུ་མཚན་སྣ་མང་ཡོད་སྲིད་ཀྱང་དོན་ངོ་མར་དེ་དུས་ཤེས་རབ་ཅན་ཧ་ཅང་ཉུང་དྲགས་པས་བྱས་ཡོད། ཡེ་ཤུའི་རྗེས་འཇུག་འདི་ལྟར་མང་ཞིང་ང་ཚོའི་རྗེས་འཇུག་འདི་ལྟར་ཉུང་བའང་མཐར་གཏུགས་ན་ནང་གི་རྣམ་པར་དཔྱོད་པའི་ཤེས་རབ་ཀྱི་རྩལ་དཀྲུག་ཐུབ་དང་མ་ཐུབ་ལ་རག་ལས། དེར་བརྟེན་ཤེས་རབ་དང་ལྡན་པའི་སྐྱེས་བུ་དེས་འཇིག་རྟེན་འདིའི་སྟེང་ཆོས་དང་འཇིག་རྟེན་གྱི་བྱ་བ་སྒྲུབ་མི་ཐུབ་པ་གང་ཡང་མེད་ལ། ཆོས་དང་འཇིག་རྟེན་གྱི་རླབས་ཆེན་གྱི་བྱ་བ་ཡོད་ཚད་ཆོས་རབ་ཏུ་རྣམ་པར་དཔྱོད་པའི་ཤེས་རབ་ཀྱི་རྗེས་སུ་འགྲོ་ལྡོག་བྱེད་ཀྱི་ཡོད། དེའི་ཕྱིར་ཤེས་རབ་གྲུབ་པའི་སེམས་ཀྱི་སྤྱོད་ཡུལ་ནི་བསམ་གྱིས་མི་ཁྱབ་ཅིང་འདི་དང་དེ་ཙམ་ཞེས་ངག་གི་སྤྱོད་ཡུལ་ལས་ཀྱང་འདས་སོ། །ངེད་ཅག་ནང་པ་སངས་རྒྱས་པ་རྣམས་ཀྱིས་གཉེར་བྱ་མཐར་ཐུག་པ་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་པ་དེ་ཡང་ནུས་པ་ཡོངས་སུ་རྫོགས་པའི་ཤེས་རབ་མཐར་ཐུག་པ་ཞིག་ཡིན་ལ། རིམ་པ་བཞིན་དུ་མ་ཤེས་པ་ནས་ཤེས་པ་དང༌། ཤེས་པ་ནས་ཤེས་རབ། ཤེས་རབ་ནས་ཤེས་པ་རབ་ཀྱི་རབ་སྟེ་རྣམ་མཁྱེན་ཡེ་ཤེས་དེ་འབྱུང་གི་ཡོད། མདོར་ན་ཐར་པ་དང་ཐམས་ཅད་མཁྱེན་པའི་གོ་འཕང་ཟེར་བའང་བདག་མེད་རྟོགས་པའི་ཤེས་རབ་ཅིག་ལས་ལོགས་སུ་གྱུར་པ་ག་ལ་མཆིས།
བྱེ་བྲག་ཏུ་སྐབས་དོན་ཏིང་ངེ་འཛིན་གྲུབ་པའི་སེམས་ཀྱི་གསང་བ་བསམ་གྱིས་མི་ཁྱབ་པ།
དེ་ལྟར་སྦྱིན་པ་དང་ཚུལ་ཁྲིམས་བཟོད་པ་བརྩོན་འགྲུས་ཤེས་རབ་བཅས་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་ན། ཏིང་ངེ་འཛིན་གྲུབ་པའི་སེམས་ཀྱི་ནུས་མཐུ་ཡང་བསམ་གྱིས་མི་ཁྱབ་པ་གཅིག་མཚུངས་ཅིའི་ཕྱིར་མིན། ཏིང་ངེ་འཛིན་ལ་བརྟེན་ནས་གྲུབ་པའི་མངོན་ཤེས་དང་རྫུ་འཕྲུལ་བསམ་གྱིས་མི་ཁྱབ་པའི་སྐོར་ནི་འོག་ནས་བཤད་པས་འདིར་མི་ཟློ་ལ། སྐབས་འདིར་ཏིང་ངེ་འཛིན་རང་ཉིད་བཤད་ན། དེ་ཡང་ཏིང་ངེ་འཛིན་ཞེས་པ་ནི་གང་དམིགས་པའི་ཡུལ་ལ་རྩེ་གཅིག་ཏུ་གནས་པའི་སེམས་ཤིག་ལས་གཞན་མིན། སྐར་མ་ལྔ་ཙམ་ཡང་དམིགས་པ་ལ་སེམས་གནས་མི་ཐུབ་པའི་ང་ཚོར་མཚོན་ན། ཞག་དང་ཟླ་བ་ལོ་དང་མི་ཚེ་ཏིང་ངེ་འཛིན་ལ་མཉམ་པར་བཞག་ཅེས་པ་སོགས་སྔོན་གྱི་ལོ་རྒྱུས་དག་ནི་བློ་ཡུལ་དུ་མི་ཤོང་བ་ལོས་ཡིན།
ང་ཚོ་སློབ་གཉེར་བ་ཞིག་གི་ངོས་ནས་གླེང་ན། ཁ་ཅིག་གིས་ཞོགས་པའི་སློབ་ཁྲིད་ཆུ་ཚོད་གཅིག་དང་ཕྱེད་ཀའི་སྐབས་སེམས་གཞན་དུ་མ་གཡེངས་པར་རྩེ་གཅིག་ཏུ་ཉན་ཐུབ་ཀྱི་ཡོད་ལ། ཁ་ཅིག་གིས་སྐར་མ་བཅུ་ཙམ་ཡང་སློབ་ཚན་ལ་སེམས་གནས་ཐུབ་ཀྱི་མེད། ཁོ་བོའི་འཛིན་གྲོགས་ཁ་ཤས་ཀྱིས་སྤྲུལ་སྐུ་ཁྱེད་ནི་དཔེ་ཁྲིད་སྐབས་ཉིན་ལྟར་རྩེ་གཅིག་ཏུ་ཉན་ཐུབ་ཀྱི་འདུག་ཅེས་ཧང་སང་མདོག་གིས་སྐད་ཆ་ཤོད་མཁན་བྱུང༌། དོན་ངོ་མར་ངས་དཔེ་ཁྲིད་ཉན་སྟངས་དེ་ཁོའི་བློ་ངོར་ཤོང་གི་མེད། ཅིའི་ཕྱིར་ཞེ་ན། ཆོས་གྲོགས་ཁོང་གི་སེམས་དེ་དཔེ་ཁྲིད་ཀྱི་སྟེང་དུ་སྐར་མ་བཅུ་གྲངས་ཤིག་ཀྱང་གནས་མ་ཐུབ་པས་རེད། ཆུང་ས་དེ་འདྲ་ཞིག་ལའང་སེམས་ཀྱི་ནུས་སྟོབས་ཆེ་ཆུང་ཤོར་ན་ཆེ་ས་ནས་ལྟ་ཅི་སྨོས། སོ་སོ་རང་ཉིད་སློབ་ཁྲིད་ལ་སྐར་མ་ཁ་ཤས་ཙམ་ཡང་སེམས་གནས་མི་ཐུབ་པའི་རྒྱུ་མཚན་གྱིས་སློབ་གྲོགས་གཞན་རྣམས་ཀྱང་དེ་ལྟར་ཡིན་ཤག་བྱེད་པའམ་དེ་ལྟར་ཡིན་དགོས་པར་སྙམ་སྲིད་ན། དེ་ནི་སྙིང་རྗེའི་གནས་ཤིག་ལས་གཞན་ཅི། དེས་ན་ང་ཚོས་རང་གཞན་ཐམས་ཅད་ཀྱི་སེམས་ཀྱི་ནུས་སྟོབས་གཅིག་པ་མ་ཡིན་པའི་གནད་དོན་འདི་ཤེས་དགོས་པ་ནི་ཤིན་ཏུ་གལ་ཆེ། སེམས་ཀྱི་ནུས་མཐུ་ཆེ་ཆུང་གི་ཁྱད་པར་ཞིག་ལ་བརྟེན་ནས་དེའི་བྱེད་ལས་དང་སྤྱོད་ཡུལ་ལའང་ཁྱད་ཤོར་བ་ཆོས་ཉིད་ཆགས་ཡོད། བདག་ཅག་དང་བདག་ཅག་ལས་འདས་པའི་སྐྱེས་བུ་དག་གི་སེམས་ཀྱི་ནུས་མཐུ་ལ་ཁྱད་ཆེན་པོ་ཤོར་བ་ལ་བརྟེན་ང་ཚོས་མཐོང་མི་ཐུབ་པ་མང་པོ་ཞིག་ཁོང་ཚོས་མཐོང་ལ། ང་ཚོས་ཤེས་མི་ཐུབ་པའམ་མི་ཤེས་པ་མང་པོ་ཞིག་ཁོང་ཚོས་ཤེས་ཤིང་ང་ཚོས་བསམ་བློ་ཙམ་ཡང་འཁོར་མ་མྱོང་བ་མང་པོ་ཞིག་ཁོང་ཚོས་སྒྲུབ་པར་བྱེད་ཀྱི་ཡོད། གྲོང་གསེབ་ནས་སྐྱེས་པའི་ཕྲུ་གུ་ཞིག་འཛམ་གླིང་ཞི་བདེ་དང་ཀུན་ཁྱབ་འགན་ཁུར་ཆོས་ལུགས་མཐུན་སྒྲིལ་སོགས་ཀྱི་ཆེད་དུ་འཛམ་གླིང་གི་རྒྱལ་ཁབ་འདྲ་མིན་སྐོར་བཞིན་ཡོད་ཀྱང༌། ཁ་ཅིག་རང་གི་ལྟོ་རྒྱབ་ཙམ་ཡང་སྒྲུབ་མ་ཐུབ་པར་ལུས་བསྡད་ཡོད། དེ་དག་ཀྱང་ཅིས་ལན། ཅིས་ཉེས་ཟེར་ན། ཚེ་སྔོན་དང་ཚེ་འདིའི་སེམས་ཀྱི་ནུས་རྩལ་ཆེ་ཆུང་ཞིག་ལ་རག་ལས་ཡོད། དེའི་ཕྱིར་ང་ཚོས་གང་ཟག་ཐམས་ཅད་སེམས་ཀྱི་ནུས་རྩལ་རང་ཉིད་ལྟར་གཅིག་མཚུངས་ཡིན་པའི་ལྟ་ཚུལ་གུ་དོག་པོ་གཟུང་རྒྱུ་མེད་ལ། རང་ཉིད་ཀྱིས་བློས་བསམ་གྱིས་མི་ཁྱབ་པའི་གནས་དོན་འབུམ་ཕྲག་ནས་འབུམ་ཕྲག་ཡོད་པ་ཁས་ལེན་མི་བྱེད་ཀ་མེད་ཡིན། ལོང་བ་ཞིག་ལ་མཚོན་ན། ཁོ་རང་ལ་གཟུགས་མཐོང་བའི་ནུས་པ་མེད་གཤིས་ཕལ་ཆེར་ཁོས་མི་ཚེ་ཧྲིལ་པོར་གཟུགས་མཐོང་མི་ཐུབ། དེ་བཞིན་དུ་འོན་པས་སྒྲ་ཐོས་པ་དང་ཞ་བོས་རྒྱུགས་ཤར་འཐེན་པ་སོགས་ནི་མི་སྲིད་ཅེས་སྨྲ་ཆོག འོན་ཀྱང་རང་ཉིད་ལ་གཟུགས་མཐོང་བ་དང་སྒྲ་ཐོས་པ་སོགས་ཀྱི་ནུས་པ་མེད་པ་མ་རྟོགས་པར་གཞན་གྱིས་མཐོང་ཐོས་ལ་སྒྲོ་སྐུར་བྱེད་པ་ནི་ཤེས་པ་རང་བཞིན་དུ་མ་གནས་པ་ཞིག་སྟེ། དེང་དུས་ཀྱི་ཤོད་སྟངས་ལྟར་ན། རྩ་མ་ཚང་བའམ་རྩ་འཐེབ་ལྷག་ཅན་ཞིག་ལས་མ་འདས་སོ།།
ཡང་གཅིག་བཤད་ན། སློབ་ཁྲིད་ལ་ཆུ་ཚོད་གཅིག་སེམས་གནས་ཐུབ་ན་དེའི་ཚོད་ཀྱིས་ཐོས་བྱུང་གི་ཤེས་རབ་འཐོབ་ལ། ཆུ་ཚོད་གཉིས་གནས་ཐུབ་ཚེ་དེའི་ཚོད་ཀྱིས་ཐོས་བྱུང་གི་ཤེས་རབ་བྱུང༌། དེ་བཞིན་དུ་རང་སྦྱོང་དང་དཔེ་ཀློག་སོགས་ཀྱི་ཚེ་ནའང་ཇི་ཙམ་གྱིས་རྣམ་གཡེང་མེད་པར་སེམས་རྩེ་གཅིག་ཏུ་སྦྱོང་ཐུབ་པ་དེ་ཙམ་གྱིས་བསམ་བྱུང་གི་ཤེས་རབ་འཐོབ་པ་ཡིན། ང་ཚོའི་ཆོས་དང་འཇིག་རྟེན་གྱི་བྱ་བ་ཆེ་ཕྲ་ཡོད་ཚད་ཀྱང་ཇི་ཙམ་གྱིས་རྣམ་གཡེང་སྤངས་ཏེ་སེམས་རྩེ་གཅིག་གིས་འཇུག་པ་དེ་ཙམ་གྱིས་མཇུག་འབྲས་བཟང་པོ་སྨིན་པ་མཐོང་ཆོས་སུ་གྱུར་ཡོད་པས། འཇོག་ཐབས་དགུ་སོགས་ལ་བརྟེན་ནས་ཞི་གནས་སྒྲུབ་པའང་གནད་དོན་དེ་འདྲ་ཞིག་ལ་ཐུག འཇོག་ཐབས་དགུ་སོགས་ཀྱི་མན་ངག་དག་ལ་བརྟེན་ནས་ནམ་ཞིག་ཞི་གནས་གྲུབ་པའི་ཚེ་ན། དེའི་ལག་རྗེས་སུ་ལུས་སེམས་ལ་ཤིན་སྦྱངས་དང་དབང་པོ་དག་ལ་མངོན་ཤེས་དང་རྫུ་འཕྲུལ་སྣ་ཚོགས་པ་འཐོབ་པར་གསུངས་ཡོད། ཡིན་ནའང་ང་ཚོར་ཁག་མེད། སྐར་མ་ལྔ་དྲུག་ཙམ་ཡང་སེམས་རྩེ་གཅིག་ཏུ་མི་གནས་པའི་ང་དང་ང་ལྟ་བུར་མཚོན་ན་དེ་ནི་བསམ་གྱིས་མི་ཁྱབ་པ་སྨོས་ཅི་དགོས། དེ་ལྟར་མདོར་མཚོན་ཙམ་མཚོན་ཙམ་བཤད་པའི་རྒྱུ་མཚན་དེ་དག་གིས་ཕྱིར་ན་མདོ་སྡེ་དཀོན་མཆོག་བརྩེགས་པ་ལས་ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་ནི་བསམ་གྱིས་མི་ཁྱབ་ཅེས་གསུངས་པ་ཡིན།
དེ་ལྟར་རིགས་བསྒྲེས་པར་བྱས་ཏེ། གཞན་ཡང་ངེས་པར་ཤེས་དགོས་པ་ནི། བྱམས་པ་དང་སྙིང་རྗེ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་པ་ཡིན་ལ། བརྩེ་བ་དང་ལྷག་བསམ་གྲུབ་པའི་སེམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ། དེ་བཞིན་དུ། སྙིང་སྟོབས་དང་ཡིད་ཆེས་དང་བསམ་ཤེས་དང་བསྔོ་བ་དང་སྨོན་ལམ་དང་འདུན་པ་རྣམས་ཀྱི་ནུས་མཐུ་ཡང་བསམ་གྱིས་མི་ཁྱབ། འདོད་ཆགས་དང་ཁོང་ཁྲོ་དང་མ་རིག་པ་དང་ང་རྒྱལ་དང་ཕྲག་དོག་དང་འགྲན་སེམས་དང་འཁོན་འཛིན་སོགས་ཀྱི་ནུས་མཐུ་ཡང་བསམ་གྱིས་མི་ཁྱབ་པར་ཤེས་ཐུབ། དེ་ལྟར་ནང་སེམས་ཀྱི་ནུས་མཐུ་དང་སྤྱོད་ཡུལ་བསམ་གྱིས་མི་ཁྱབ་པའི་གནད་དོན་འདིར་གོ་མྱོང་རྟོགས་པ་ཅི་རིགས་པ་ཞིག་མེད་ཚར་ནས་བཟུང་ང་ནང་པ་ཡིན་ཞེས་སེམས་ནས་བསམས་ཤིང་ངག་ནས་བརྗོད་ཀྱང་དོན་དུ་ངོ་ཚ་དགོས་པའི་སྐད་ཆ་ཞིག་ཆགས་ཡོད། མ་ཟད་ད་དུང་ཡོད་ཚད་ཚུར་མཐོང་གི་བློ་ཅན་ཆེ་གེ་མོ་ཞིག་གིས་ཐག་གཅོད་དང་མཐོང་ཚུལ་ལྟར་གནས་དགོས་པར་སྙམ་བཞིན་པའི་མགོ་རིལ་དེ་ཚོ་དང་འདི་ཚོ་ནི་ལེགས་པར་བསམས་ན། ནང་པའི་རྗེས་འཇུག་ཅིག་ཡིན་པའི་ངོས་ནས་བསམ་གྱིས་མི་ཁྱབ་པ་ཞིག་རེད་ལ། ཁྱད་པར་དུ་ནང་ཆོས་ཀྱི་གཞུང་ལུགས་ཆེན་མོར་སློབ་གཉེར་བྱས་དང་བྱེད་བཞིན་པ་ཞིག་ཡིན་ན་དེ་བས་ཀྱང་བསམ་ཡུལ་ལས་འདས་པ་ཞིག་རེད།
སེམས་ཀྱི་ནུས་མཐུ་བསམ་གྱིས་མི་ཁྱབ་པ་སྤྱི་དང་ཁྱད་པར་དུ་ཏིང་ངེ་འཛིན་གྲུབ་པའི་སེམས་ཀྱི་སྤྱོད་ཡུལ་བསམ་གྱིས་མི་ཁྱབ་པའི་ཚུལ་ལ་གོ་བ་གཏིང་ཟབ་རེ་ལོན་ཚེ། ད་གཟོད་གངས་ལྗོངས་ཐེག་པ་ཆེན་པོའི་ནང་པའི་སྤྱི་ཚོགས་འདིའི་ནང༌། གསོལ་འདེབས་དང་ཡིད་ཆེས་བྱེད་པ། ཐུགས་གཏད་དང་སྐྱབས་འཇུག་ཞུ་བ། བསྔོ་བ་དང་སྨོན་ལམ་འདེབས་པ། དེ་བཞིན་དུ་དགེ་འདུན་མི་ཕྱེད་འདུན་པའི་བྱིན་རླབས་ཞེས་གྲགས་པ་སོགས་ཀྱང་བསམ་གྱིས་མི་ཁྱབ་པ་ཡིན་པར་རྟོགས་ཐུབ། དཔེར་ན། དྲན་པ་ཉེར་གཞག་སོགས་ལས། སྒོ་ང་ལས་སྐྱེས་པ་དང་ཆུ་སྲིན་སོགས་ཀྱིས་རྒྱ་མཚོའི་ངོགས་བྱེ་མའི་ནང་དུ་སྒོ་ང་བཞག་སྟེ་རང་ཉིད་ཆུའི་ནང་དུ་སོང་ཡང༌། ཆུ་སྲིན་ཨ་མ་དེས་རང་གི་བུ་མ་བརྗེད་པར་ཡིད་ལ་མུ་མཐུད་དྲན་པའི་སྟོབས་ལ་བརྟེན་ནས་ཆུ་སྲིན་གྱི་ཕྲུ་གུའི་སྲོག་འཚོ་བར་གསུངས་ཡོད། སེམས་ཅན་གཅིག་གི་སེམས་ཀྱི་ཡིད་བྱེད་ལ་བརྟེན་ནས་སེམས་ཅན་གཞན་ཞིག་གི་སྲོག་འཚོ་བའི་གནས་དོན་འདི་ཡང་བསམ་གྱིས་མི་ཁྱབ་པ་ལྟར། ལེགས་པར་བསམས་ན་སེམས་ཅན་རྣམས་ལ་མ་བུ་ལྟར་བརྩེ་བའི་སེམས་དཔའ་རྣམས་ཀྱི་ཐུགས་གཏད་སྐྱབས་འཇུག་ཟེར་བའང་དེ་འདྲ་ཞིག་ཡིན་ལ། དགེ་འདུན་མི་ཕྱེད་འདུན་པའི་བྱིན་རླབས་ཞེས་པའང་དཔེ་དེས་མཚོན་ཐུབ། གཞན་ཡང་གསང་བ་སྔགས་ཀྱི་ཕྲིན་ལས་རྣམ་བཞི་འཆད་པའི་སྐབས་སུ་སྔགས་དང་ཕྱག་རྒྱ་ཏིང་ངེ་འཛིན་གསུམ་ཚང་དགོས་པ་དང་རྫས་དང་སྔགས་དང་ཏིང་ངེ་འཛིན་གྱི་ནུས་པ་བསམ་གྱིས་མི་ཁྱབ་པར་གསུངས་པའང་གོང་གསལ་དེ་དག་གིས་འགྲེལ་བརྗོད་བགྱིད་ཐུབ། གོང་དུ་ཡང་ཡང་བཤད་ཟིན་པ་བཞིན་དུ་འདུན་པའི་སེམས་ཀྱི་ནུས་མཐུ་ཡང་འདི་དང་དེ་ཞེས་བསམ་བརྗོད་ཀྱི་ར་བ་ལས་འདས་གཤིས། གསང་སྔགས་ཀྱི་ཆོ་ག་ཟབ་མོ་དག་ལས་སེམས་ཀྱི་འདུན་པ་གཏད་པ་ནི་ཤིན་ཏུ་གལ་ཆེ་བར་མགྲིན་གཅིག་དབྱངས་གཅིག་གིས་བསྟན་པའང་སེམས་ཀྱི་གསང་བ་བསམ་གྱིས་མི་ཁྱབ་པ་དེ་དག་ལ་ཐུག་ཡོད།
མངོན་ཤེས་དང་རྫུ་འཕྲུལ་ཡང་བསམ་གྱིས་མི་ཁྱབ།
གོང་དུ་བཤད་པའི་ཏིང་ངེ་འཛིན་དེ་གྲུབ་པ་ལ་བརྟེན་ནས་མངོན་ཤེས་ལྔ་སོགས་ཐུན་མོང་མ་ཡིན་པའི་ཡོན་ཏན་བསམ་གྱིས་མི་ཁྱབ་པ་ཞིག་རང་བཞིན་གྱིས་འཐོབ་ཀྱི་ཡོད། སྐབས་འདིར་མངོན་ཤེས་ལྔའི་སྒོ་ནས་བཤད་རྒྱུ་ཡིན་པས་དེ་ལྔ་ནི། ལྷའི་མིག་གི་མངོན་ཤེས་དང༌། ལྷའི་རྣ་བའི་མངོན་ཤེས། སྔོན་གནས་རྗེས་དྲན་གྱི་མངོན་ཤེས། གཞན་སེམས་ཤེས་པའི་མངོན་ཤེས། རྫུ་འཕྲུལ་གྱི་མངོན་ཤེས་བཅས་སོ། །དེ་དག་ལྔ་ཀའང་ང་ཚོའི་བྱིས་བློ་ཐ་མལ་པ་འདིའི་སྤྱོད་ཡུལ་ལས་འདས་པ་འབའ་ཞིག་ཡིན་སྟབས། རང་གི་བློ་ཆུང་ཁོ་ན་ཚད་མར་འཛིན་པའི་སྐྱེས་བུ་དག་གིས་ནི་དེ་གང་འདྲ་ཡིན་ནམ་དེ་འདྲ་གཏན་ནས་ཡོད་མི་སྲིད་ཅེས་བསམ་བརྗོད་བྱེད་སྲིད་མོད། དེ་འདྲའི་ཡ་མཚན་དང་ཧང་སང་དགོས་དོན་མེད་དེ། དེང་སང་ང་ཚོར་ཡང་གཞན་སེམས་ཤེས་པའི་མངོན་ཤེས་མེད་པ་མ་གཏོགས་དེ་ལས་གཞན་མངོན་ཤེས་བཞི་ཀ་ཚང་ཡོད། དེ་ཡང་ང་ཚོས་རྒྱང་ཤེལ་ལ་བརྟེན་ནས་ཤིན་ཏུ་རྒྱང་རིང་གི་གཟུགས་ཐམས་ཅད་མཐོང་ཐུབ་ལ། ཆེ་ཤེལ་ལ་བརྟེན་ནས་རྡུལ་ཕྲ་རབ་ཀྱི་ཕྲ་རབ་དང་ནད་འབུ་ཤིན་ཏུ་ཕྲ་བ་ཡན་ཆད་མ་འདྲེས་གསལ་ཞིང་གསལ་བར་མཐོང་ཐུབ་ཀྱི་ཡོད། ནང་གི་བདག་རྐྱེན་མིག་དབང་དང་ཕྱིའི་བདག་རྐྱེན་རྒྱང་ཤེལ་དང་མིག་ཤེལ་ཆེ་ཤེལ་སོགས་ལ་བརྟེན་ནས་རྒྱང་རིང་ཐུང་གི་གཟུགས་ཕྲ་རགས་ཐམས་ཅད་མཐོང་ཐུབ་པ་འདི་མིག་གི་མངོན་ཤེས་མིན་ན་ཅི་ཡིན། ད་དུང་ཕྱི་ནས་འབྱུང་ལུས་གོས་ཀྱིས་གཡོགས་ཀྱང་ནང་ཡོངས་རྫོགས་དམར་རྗེན་དུ་མཐོང་བའི་མིག་ཤེལ་ཡང་ཡོད་པར་གྲགས་ཤིང་གྲུབ་ཡོད། འདི་ཡང་བསམ་གྱིས་མི་ཁྱབ་པའི་གནས་ཤིག་རེད། ཏིང་ངེ་འཛིན་གྲུབ་པ་ལ་བརྟེན་ནས་སྔར་ཡོད་ཀྱི་ཐ་མལ་པའི་དབང་པོ་དེའི་སྟེང་དུ་གསར་དུ་དབང་པོ་ཤིན་ཏུ་དྭངས་པ་ཞིག་ཐོབ་པས་ཐག་རིང་ཐུང་གི་གཟུགས་ཕྲ་རགས་ཐམས་ཅད་མངོན་སུམ་དུ་མཐོང་ཐུབ་པར་གསུངས་པ་དང༌། དེང་ཏིང་ངེ་འཛིན་སྒོམ་མི་དགོས་པར་སྔར་ཡོད་ཀྱི་དབང་པོ་ཐ་མལ་པ་དེའི་སྟེང་དུ་ཕྱི་རོལ་རྫས་ཀྱི་ནུས་པ་ཚོགས་པ་ལ་བརྟེན་ནས་བྱུང་བའི་ཆེ་ཤེལ་དང་རྒྱང་ཤེལ་སོགས་ཕྱིའི་བདག་རྐྱེན་དེ་དག་གིས་རྒྱང་རིང་ཐུང་གི་གཟུགས་ཕྲ་རགས་ཐམས་ཅད་མངོན་སུམ་དུ་མཐོང་ཐུབ་པ་གཉིས་བདག་རྐྱེན་གྱི་ཁྱད་པར་ཙམ་ལས་བྱེད་ལས་ཀྱི་ངོས་ནས་ཁྱད་ཅི།
ད་དུང་གཞན་ཡང༌། གཟུགས་མཐོང་ཁ་པར་དང་དྲྭ་རྒྱའི་གཟུགས་མཐོང་དཔར་ཆས་སོགས་ཀྱིས་ཕྱིའི་བདག་རྐྱེན་བྱས་པ་ལ་བརྟེན་ནས་སྤྱི་ལེ་ཁྲི་ཕྲག་མང་པོའི་ཕ་རོལ་ལ་ལུང་སྟོང་ཕྲག་མང་པོའི་ཕར་རྒྱབ་རང་གི་ཕ་ཡུལ་ན་བཞུགས་པའི་ཕ་མ་སྤུན་མཆེད་སོགས་དང་ད་ལྟ་ད་ལྟ་ཚ་པོ་ཚ་པོ་ཞལ་རླངས་ཐོལ་ལེ་བ་བྱས་ཏེ་ཕན་ཚུན་མངོན་སུམ་དུ་འཕྲད་བཞིན་པ་ལྟར་མཐོང་ཐུབ་ལ་སྐད་ཆ་ཡང་ཅི་དགར་གླེང་ཐུབ་ཀྱི་ཡོད། ལེགས་པར་བསམས་ན། ལྷའི་མིག་གི་མངོན་ཤེས་ལ་ཡང་རྒྱང་རིང་ཐུང་གི་གཟུགས་ཕྲ་རགས་ཐམས་ཅད་མཐོང་ཐུབ་པ་ཙམ་ལས་མི་དང་མི་འཕྲད་པ་ལྟར་མཐོང་ཡུལ་དེ་དང་སྐད་ཆ་གླེང་ཐུབ་པར་གསུངས་མེད། དེར་བརྟེན་མིའི་མིག་གི་མངོན་ཤེས་འདི་ལྷའི་མིག་གི་མངོན་ཤེས་ལས་ལྷག་མེད་ན་སྐྱོ་མེད་པ་ཐག་ཆོད། ད་དུང་དཔེ་མཚོན་གཞན་ཡང་ཡོད། རང་ཤག་ཏུ་རྐང་བརྐྱངས་ལག་བརྐྱངས་ངང་ལྷོད་ལྷོད་བསྡད་དེ་འཛམ་གླིང་ཕྱོགས་བཞི་མཚམས་བརྒྱད་དུ་གནས་ཚུལ་གང་དང་གང་འབྱུང་བཞིན་པ་མཐའ་དག་ང་ཚོའི་ཆུ་བུར་གྱི་མིག་ཕྲ་ཆུང་གཉིས་པོ་འདིས་གསལ་པོར་མ་འདྲེས་པར་ལྟ་ཐུབ་ཀྱི་ཡོད། སྐབས་འདིར་མིའི་མིག་གི་མངོན་ཤེས་དེའི་ཐུན་མོང་མ་ཡིན་པའི་བདག་རྐྱེན་ནི་གཟུགས་མཐོང་བརྙན་འཕྲིན་ཆགས་ཡོད།
ད་ལྟ་ཨ་རིའི་ཡུལ་དུ་འཛམ་གླིང་རྐང་རྩེད་སྤོ་ལོའི་རྩེད་འགྲན་ཚུགས་བཞིན་པའི་དབང་དུ་བཏང་ན། ང་ཚོས་རང་ཁྱིམ་གྲུ་བཞི་མར་ལྷོད་ལྷོད་བྱས་ནས་ཐག་རིང་པོ་དེ་འདྲའི་རྩེད་འགྲན་དེ་མངོན་སུམ་ལྟར་ལྟ་ཐུབ་ཀྱི་ཡོད། མདོ་དོན་དེ་དག་ཀུན་ལྷའི་མིག་གི་མངོན་ཤེས་ཀྱི་དཔེ་ཟླར་གྱུར་པ་ཞིག་ཡིན་ལ། ངས་དེ་དག་ལ་མིའི་མིག་གི་མངོན་ཤེས་ཞེས་ཐ་སྙད་འདོགས་ཆོག་པར་འདོད། ཡང་སྙིང་སྔོན་གྱི་ལྷའི་མིག་གི་མངོན་ཤེས་དང་དེང་གི་མིའི་མིག་གི་མངོན་ཤེས་གཉིས་པོར་བདག་རྐྱེན་གྱི་ཁྱད་པར་ཙམ་དུ་སྣང་བས། ལྷའི་མིག་གི་མངོན་ཤེས་བསམ་གྱིས་མི་ཁྱབ་པ་ཡིན་ན་དེ་བས་ཀྱང་མིའི་མིག་གི་མངོན་ཤེས་འདི་དག་བསམ་ཡུལ་ལས་འདས་པ་ཞིག་རེད།
དེ་བཞིན་དུ་ལྷའི་རྣ་བའི་མངོན་ཤེས་ཀྱང་དཔེ་ཡི་སྒོ་ནས་མ་བཤད་ན་བྱིས་པ་འགའ་ཧང་སང་སང་གིས་དེ་ལྟར་ཡོང་ག་ལ་སྲིད་ཅེས་ཡིད་ཆེས་འདྲེན་དཀའ་བའི་གནས་ཤིག་ཏུ་འགྱུར་བས་བཤད་པར་བྱ་སྟེ། དེང་དུས་ང་ཚོས་རི་ཆུ་ཐང་གསུམ་གྱིས་བསྐལ་དོན་དུ་གྱུར་ཅིང་ལེ་དབར་ཁྲི་འབུམ་མང་པོས་བར་དུ་ཆོད་པའི་ཤིན་ཏུ་རྒྱང་རིང་གི་ས་ནས་རང་གི་ཉེ་འབྲེལ་དང་གྲོགས་བཤེས་སོགས་ཀྱི་སྒྲ་སྐད་ཅི་འདོད་འདོད་དུ་ཐོས་ཐུབ་ཀྱི་ཡོད། དེ་ཡང་ཤིན་ཏུ་ཐག་རིང་གི་སྒྲ་སྐད་ཐོས་ཐུབ་པའི་ཕྱིའི་བདག་རྐྱེན་ཐུན་མོང་མ་ཡིན་པ་དེ་ནི་ཁ་པར་ཡིན། དུས་ཚོད་ལ་ཁྱད་པར་མེད་ལ་གང་ཟག་ལའང་ཁྱད་པར་མེད། ཐག་རིང་ཐུང་དང་ལོ་ན་རྒན་གཞོན་སློབ་སྦྱོང་ཡོད་མེད་སོགས་ཀྱིས་ཁྱད་པར་མེད་པར་མདོར་ན་སྒོར་མོ་ཡོད་ཅིང་ཨང་གྲངས་མནན་ཤེས་པ་ཞིག་ཡིན་ཚེ། ཉིན་གང་དྲིན་ཆེན་ཕ་མའི་གསུང་སྐད་ཉན་འདོད་ནའང་རང་ལག་ཏུ་གནས་ཡོད། ལྷའི་རྣ་བའི་མངོན་ཤེས་ཤོད་སྐབས་རྒྱང་རིང་ཐུང་གི་སྒྲ་ཕྲ་རགས་མཐའ་དག་ཐོས་ཐུབ་པར་གསུངས་པ་ལས་ད་ལྟའི་ཁ་པར་གྱིས་བདག་རྐྱེན་བྱས་པས་གྲུབ་པའི་མིའི་རྣ་བའི་མངོན་ཤེས་ལྟར་སྒྲ་ཚུར་ཐོས་པ་ཙམ་དུ་མ་ཟད་ཕར་ཡང་ཅི་འདོད་འདོད་དུ་ཕན་ཚུན་ལབ་གླེང་ད་ལྟ་ད་ལྟ་བྱེད་ནུས་པ་ལྟ་བུ་གསུངས་མེད། ཁ་པར་དུ་སྐད་ཆ་བཤད་བཤད་དང་སྒྲ་ཐོས་ཐོས་ཤིག་ལྷའི་རྣ་བའི་མངོན་ཤེས་ལའང་ཁག་པོ་ཡིན་པ་འདྲ། དེས་ན་མིའི་རྣ་བའི་མངོན་ཤེས་དེ་དག་ལྷའི་རྣ་བའི་མངོན་ཤེས་ལས་ཀྱང་ཡ་མཚན་བསམ་གྱིས་མི་ཁྱབ་པ་ཞིག་ཡིན་མོད། ང་ཚོས་རང་གིས་མངོན་སུམ་དུ་ལོངས་སྤྱོད་ཀྱིན་པའི་མངོན་ཤེས་འདི་དག་ལ་རྟོག་དཔྱོད་ཙམ་ཡང་མི་འཇུག་པར་བསམ་གྱིས་ཁྱབ་ཤག་ཤག་བྱེད་ཀྱི་ཡོད།
གསུམ་པ་སྔོན་གནས་རྗེས་དྲན་གྱི་མངོན་ཤེས་ལ་མཚོན་ལ། དེང་རྒས་པོ་མགོ་དཀར་སོ་མེད་ཅིག་ཡིན་ཡང་བརྙན་ལེན་འཕྲུལ་ཆས་དང་དཔར་ཆས་ལ་བརྟེན་ནས་རང་གི་གཞོན་དུས་དང་བྱིས་དུས་ཀྱི་གནས་སྐབས་དག་གསལ་པོར་དྲན་གསོ་ཐུབ་པ་མ་ཟད་དེའི་སྐབས་ཀྱི་དབྱིབས་དང་ཁ་དོག་ཡུལ་དང་དུས་ཚེས་བྱ་བ་ཆེ་ཕྲ་གང་བྱས་ཀུན་ཀྱང་མངོན་སུམ་དུ་མིག་གིས་མཐོང་ཐུབ་ཀྱི་ཡོད་ལ། མ་འོངས་པའི་མི་རབས་རྣམས་ཀྱི་དྲན་ཡུལ་དུའང་འཇོག་ཐུབ་ཀྱི་ཡོད། ལོ་ངོ་བཅུ་ཕྲག་མང་པོའི་སྔོན་གྱི་སྒྲ་སྐད་ད་ལྟའང་ཐོས་ཐུབ་ཅིང་གཟུགས་དབྱིབས་ད་ལྟའང་མཐོང་ཐུབ་ཀྱི་ཡོད། དེ་ཡང་དུས་རབས་ཉི་ཤུའི་མགོ་སྟོད་ཀྱི་གླུ་གཞས་ཤིག་དུས་རབས་ཉེར་གཅིག་པའི་མགོ་སྟོད་འདིར་སྒྲ་མ་ཉམས་མདངས་མ་ཞིག་པར་ག་དུས་ཉན་ཉན་ཡིན་ལ། དེ་སྐབས་ཀྱི་སྣང་བརྙན་དག་ད་ལྟ་མདོག་མ་ཤོར་ཟུར་མ་ཉམས་པར་རང་འདོད་ལྟར་ག་དུས་ལྟ་ལྟ་ཆགས་ཡོད། དེ་ལ་སོགས་པ་སྔོན་གནས་རྗེས་དྲན་གྱི་མངོན་ཤེས་ཀྱི་མཚོན་དཔེ་རུ་གྱུར་པ་དུ་མ་ཡོད། གལ་སྲིད་བདག་རྐྱེན་ཐུན་མོང་མ་ཡིན་པའི་འཁྲུལ་ཆས་དེ་དག་དང་མི་ལྡན་ཚེ་མཐོ་རྒྱལ་ཁབ་ཀྱི་སྲིད་འཛིན་ཡིན་ཡང་ཚེ་འདིའི་གཞོན་དུས་དང་བྱིས་དུས་ཀྱི་གནས་སྐབས་རྣམས་ལྟ་ཞོག་ལོ་ངོ་འགའ་ཤས་ཡར་སྔོན་གྱི་གནས་ཚུལ་རྣམས་ཀྱང་ཇི་བཞིན་རྗེས་སུ་དྲན་ཐུབ་ཀྱི་མེད། དེར་བརྟེན་གཙོ་བོར་བདག་རྐྱེན་དབང་པོར་ཐུག་པས། ང་ཚོས་ད་བར་ཚེ་རབས་སྔོན་མ་རྣམས་ཀྱང་མཐོང་ཞིང་ཐོས་ཐུབ་པའི་བདག་རྐྱེན་དབང་པོ་ཞིག་སྐྲུན་ཐུབ་མེད་པ་མ་གཏོགས་གལ་སྲིད་དེ་འདྲའི་བདག་རྐྱེན་ཞིག་གསར་གཏོད་ཐུབ་པའི་དབང་དུ་བཏང་ན་ཚེ་རབས་སྔ་མ་རྣམས་ཀྱང་སྔོན་གནས་རྗེས་དྲན་ཐུབ་པ་སྨོས་ཅི་དགོས། དེ་འདྲའི་གནས་ཚུལ་ཞིག་ཕྱིན་ཆད་འབྱུང་མི་སྲིད་པའི་རྒྱུ་མཚན་སུས་ཀྱང་ཤོད་ག་ལ་ནུས། གལ་སྲིད་དེ་ལྟར་བྱུང་ན་ཏིང་ངེ་འཛིན་ལ་བརྟེན་ནས་ཐོབ་པའི་སྔོན་གནས་རྗེས་དྲན་གྱི་མངོན་ཤེས་དེ་ཡང་མོག་མོག་པོར་བྱེད་ངེས་རེད། འོན་ཀྱང་དེ་ནི་བསམ་གྱིས་མི་ཁྱབ་པའི་གནས་ལ་མི་དད་པ་ཁ་ཅིག་གི་རྣ་བར་ཤོང་དཀའ་མོད། འཇིག་རྟེན་འདིའི་སྟེང་འདི་དང་འདི་མི་སྲིད་ཅེས་ཁ་ཚོན་གཅོད་རུང་བ་ཞིག་གཏན་ནས་མེད། སྤྱིར་བཏང་མ་ཡིན་པའི་སྤྱིར་བཏང་གི་ཤེས་བྱ་འདི་དག་ནི་ང་ཚོའི་ནང་པའི་གཞུང་ལུགས་ནང་གསལ་རྒྱས་རྫོགས་གསུམ་གྱིས་གསུངས་ཡོད་གཤིས། ང་རང་ལ་མཚོན་ན་གནད་དོན་དེ་དག་ཕྱོགས་གཅིག་ནས་ཡ་མཚན་སྐྱེ་གཞི་ཞིག་ཏུ་རྩི་ཡི་མེད།
ལྔ་པ་རྫུ་འཕྲུལ་གྱི་མངོན་ཤེས་ནི། དེ་ཡང༌། དེང་སང་ང་ཚོས་གནམ་གྲུ་དང་འཕུར་གུར་སོགས་ལ་བརྟེན་ནས་ནམ་མཁར་བྱ་ལྟར་འཕུར་བ་དང༌། གྲུ་གཟིངས་དང་དབུགས་སྣོད་སོགས་ལ་བརྟེན་ནས་ཆུ་ལ་ཉ་མོ་ལྟར་རྒྱུ་ཐུབ་པ་སོགས། ལྷའི་རྫུ་འཕྲུལ་གྱི་མངོན་ཤེས་ཀྱི་དོ་ཟླར་འོས་པ་ཞིག་ཅི་ལ་ཡིན། དེ་བཞིན་དུ་ཡི་གེ་དང༌། འདྲ་དཔར། གློག་བརྙན། གླུ་གཞས་སོགས་གཅིག་ལས་ཁྲི་ཕྲག་འབུམ་ཕྲག་དུ་མར་དཔར་བཤུས་བྱེད་པ་དང༌། མི་ཚོགས་ས་ཡ་མང་པོ་འདྲ་དཔར་གཅིག་གམ་གློག་བརྙན་གཅིག་གི་ནང་འཆར་བར་བྱེད་པ་སོགས་ལྷའི་རྫུ་འཕྲུལ་གྱི་མངོན་ཤེས་ཀྱི་དཔེ་མཚོན་དུ་གྱུར་པའི་མིའི་རྫུ་འཕྲུལ་གྱི་མངོན་ཤེས་ཤིན་ཏུ་མང་ཡང་རེ་ཞིག་སྤྲོས་པ་བསྐྱུངས། མདོ་དོན་ང་ཚོས་ཐུན་མོང་གི་དངོས་གྲུབ་མངོན་ཤེས་ལྔ་ཙམ་ཡང་དངོས་པོའི་གནས་ཚུལ་ལ་ཡོད་པར་སྒྲུབ་མ་ཐུབ་ཚེ། སངས་རྒྱས་དང་བྱང་ཆུབ་སེམས་དཔའི་ཡོན་ཏན་བརྒྱ་ཕྲག་བཅུ་གཉིས་དང་སྐུ་གསུང་ཐུགས་ཀྱི་གསང་བ་བསམ་གྱིས་མི་ཁྱབ་པ་དག་ཡོད་པར་འགྲེལ་བརྗོད་ཇི་ལྟར་བགྱིད། དེས་ན་ང་ཚོའི་ནང་པའི་ཡབ་ཆེན་གོང་མ་དག་གིས་དེའི་ཚེ་དེའི་དུས་དང་བསྟུན་ཏེ་སྒྱུ་མའི་དཔེ་བརྒྱད་ལ་བརྟེན་ནས་སྟོང་ཉིད་སྒྲུབ་པ་དང་ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་གི་དཔེ་ལ་བརྟེན་ནས་སངས་རྒྱས་ཀྱི་རྟག་ཁྱབ་ལྷུན་གྲུབ་ཀྱི་ཕྲིན་ལས་སྒྲུབ་པ་ལྟར། ཁོང་ཅག་གི་རྗེས་འབྲང་ང་ཚོས་ཀྱང་དུས་རབས་འདིའི་ཚེ་འདིའི་དུས་ཀྱི་གསར་དར་འཕྲུལ་ཆས་སོགས་དངོས་པོ་དག་ལ་བརྟེན་ནས་བསམ་གྱིས་མི་ཁྱབ་པའི་གནད་དོན་མཚོན་ཐུབ་པར་བརྩོན་དགོས་པ་ཡིན།
རྫས་ཀྱི་ནུས་པའང་བསམ་གྱིས་མི་ཁྱབ།
གོང་དུ་བཤད་པའི་གནམ་གྲུ་གནམ་ལ་འཕུར་བའང་རྫས་ཀྱི་ནུས་པ་ལ་བརྟེན་ནས་ཡིན་ལ། གྲུ་གཟིངས་མཚོ་ནང་རྒྱུ་བའང་རྫས་ཀྱི་ནུས་པ་ལ་བརྟེན་ནས་ཡིན། ཁ་པར་ཐོག་ཐག་རིང་གི་ཕ་མར་སྐད་ཆ་བཤད་པའང་རྫས་ཀྱི་ནུས་པ་ཡིན་ལ། མེ་འཁོར་དང་རླངས་འཁོར་ཆུ་ལྟར་རྒྱུགས་པའང་རྫས་ཀྱི་ནུས་པ་ཞིག་ལ་བརྟེན་ཡོད། སྐྱེ་བོ་འབུམ་ཕྲག་ལྡེབ་གཅིག་ཏུ་གསོད་པའི་མེ་སྒྱོགས་དང་རྡུལ་ཕྲན་མཚོན་ཆ་སོགས་ཀྱང་རྫས་ཀྱི་ནུས་པ་ཚོགས་པ་ལ་བརྟེན་ནས་གྲུབ་པ་ཞིག་ཡིན། བསམ་ཡུལ་ལས་འདས་པའི་བྱེད་ལས་ཅན་གློག་ཀླད་དུ་གྲགས་པའི་འཁྲུལ་ཆས་སྐད་གྲགས་ཅན་འདི་ཡང་རྫས་ཀྱི་ནུས་པ་སྤུངས་སྦྱོར་ལ་བརྟེན་ནས་གྲུབ་ཅིང༌། གོང་དུ་བཤད་པའི་མིའི་མིག་གི་མངོན་ཤེས་སོགས་ཀྱང་བདག་རྐྱེན་རྫས་ཀྱི་ནུས་པ་ཞིག་གིས་བསྐྱེད་པ་ཤ་སྟག་ཆགས་ཡོད། ད་དུང་ཆུ་གློག་ཉི་གློག་སྐམ་གློག་སོགས་གློག་གི་རིགས་དག་ཀྱང་རྫས་ཀྱི་ནུས་པ་ལ་བརྟེན་ནས་བྱུང་བ་ཡིན། དེ་ལ་སོགས་པ་ཡ་མཚན་ཅན་གྱི་དེང་དུས་ཀྱི་གསར་བྱུང་དངོས་པོ་ཐམས་ཅད་རྫས་ཀྱི་ནུས་པ་ལ་རག་ལས་གཤིས། གོང་དུ་བཤད་པའི་རྣམ་པར་དཔྱོད་པའི་ཤེས་རབ་དང་འདིར་བཤད་པའི་རྫས་ཀྱི་ནུས་པ་གཉིས་ཚོགས་པར་གྱུར་པ་དེའི་ཚེ་རྟེན་འབྲེལ་གྱི་མཐུ་བསམ་གྱིས་མི་ཁྱབ་པ་ལ་བརྟེན་ནས་ཅིར་ཡང་འཆར་ཞིང་ཅིར་ཡང་བསྐྲུན་དུ་རུང་བ་ཞིག་ཆགས་ཀྱི་ཡོད་པས་ན། ངེད་ཅག་ནང་པའི་ཡབ་ཆེན་མགོན་པོ་ཀླུའི་ཞལ་སྔ་ནས་ཀྱང༌། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བ་ཡིན། །ཞེས་སེངྒེའི་སྒྲ་བསྒྲགས་ཡོད། གཞན་ཡང་གསང་བ་སྔགས་ཀྱི་སྐབས་སུ་ཞི་རྒྱས་དབང་དྲག་གི་ལས་གང་དང་གང་ལ་བརྩོན་ཀྱང་རྫས་ཀྱི་ནུས་པ་མེད་དུ་མི་རུང་བར་གསུངས་ལ། ཐོག་མའི་འཇུག་སྒོ་དབང་འཐོབ་པར་ཡང་དབང་རྫས་ནི་མེད་ཐབས་མེད་པའི་རྒྱུ་རྐྱེན་དྲུག་གི་ཡ་གྱལ་ཞིག་ཏུ་བཞག་ཡོད། དེའི་ཕྱིར་རྫས་དང་སྔགས་དང་ཏིང་ངེ་འཛིན་གྱི་ནུས་པ་ནི་བསམ་གྱིས་མི་ཁྱབ་བོ་ཞེས་ཡང་ནན་གྱིས་གསུངས་ཤིང༌། རྫས་ཀྱི་སྦྱོར་བ་ལ་བརྟེན་ནས་ལས་སྣ་ཚོགས་སྒྲུབ་པའི་ཐབས་བསྟན་པའང་དུ་མ་ཞིག་མཆིས།
སྨན་གྱི་ནུས་པ་ཡང་བསམ་གྱིས་མི་ཁྱབ།
སྨན་གྱི་ནུས་པ་བསམ་གྱིས་མི་ཁྱབ་པ་འདི་ནི་གོང་འོག་ཏུ་བཤད་པའི་བསམ་གྱིས་མི་ཁྱབ་པ་ཐམས་ཅད་ཀྱི་མཐུན་དཔེར་གསུངས་པས། དེ་ཉིད་ཀྱི་གནད་དོན་རྟོགས་དགོས་པ་ནི་ཤིན་ཏུ་གལ་ཆེ་ཞིང་ཤིན་ཏུ་རྟོགས་སླ་བ་ཞིག་ཀྱང་ཡིན། ཁྱོད་ཀྱིས་ལེགས་པར་སོམས་དང༌། སྨན་རིལ་བུ་གཅིག་བཟས་པ་ལ་བརྟེན་ནས་ཁྱེད་ཀྱི་ཡུན་རིང་བཟོད་པར་དཀའ་བའི་མགོ་ནད་སྐད་ཅིག་ལ་ཡལ་འགྲོ་ལ། ཤིན་ཏུ་མནར་བའི་སོའི་ཟུག་གཟེར་དེ་མ་ཉིད་དུ་འཇམ་ཐིང་ངེར་གྱུར། འོ་ན་ང་ཚོས་ཅིའི་ཕྱིར་སྨན་གྱི་ནུས་པ་དེ་འདྲའི་ཆེན་པོ་ཡིན་ནམ་ཞེས་བསམས་ན། དེ་ནི་འགྲེལ་བརྗོད་ཤིན་ཏུ་དཀའ་བས་བསམ་གྱིས་མི་ཁྱབ། དེ་ཡང་ཞིབ་ཏུ་སེམས་ཚེ་སྨན་ཡིན་པ་འདྲ་ནའང་རང་རང་གི་ཐུན་མོང་མ་ཡིན་པའི་བྱེད་ལས་ཅན་ཡིན་པ་ལས་སྨན་ཐམས་ཅད་ནུས་མཐུ་འདྲ་མཉམ་གཏན་ནས་མིན། མགོ་སྨན་གྱིས་སོ་ནད་ལ་ཕན་པའི་ངེས་པ་མེད་ལ་སོ་སྨན་གྱིས་མགོ་ནད་ལ་ཕན་པའི་ངེས་པ་དེ་བས་མེད། འོན་ཀྱང་དཀར་པོ་ཆིག་ཐུབ་སོགས་ནད་བརྒྱ་སྨན་གཅིག་ཟེར་བའང་ཤེས་བྱ་འདིར་སྲིད་པ་ཡིན། ང་ཚོས་ས་རྡོ་བྱེ་མ་སོགས་ག་ཚོད་བཟས་ཀྱང་མི་ཕན་ལ་སྨན་རིལ་བུ་ཆུང་ངུ་འདི་གཅིག་པུས་ནད་ལ་ཕན་པའི་རྒྱུ་མཚན་གང་ཡིན་ཞེས་དྲིས་ན། དེ་ནི་སྨན་གྱི་ནུས་པ་ཞིག་ལ་ཐུག་ཡོད། དེ་ཡང་རྫས་ཀྱི་ནུས་པ་ཞིག་ལ་ཐུག་ཡོད། ད་དུང་དངོས་པོ་གཞན་ལ་ནུས་པ་དེ་མེད་ལ་སྨན་གྱི་རྫས་ཁོ་ནར་ནུས་པ་དེ་ཡོད་དགོས་པའི་རྒྱུ་མཚན་གང་ཡིན་ཟེར་ན། དེའི་ཚེ་སྨྲ་བསམ་བརྗོད་པའི་ཡུལ་ལས་འདས་ཏེ་བསམ་གྱིས་མི་ཁྱབ་པའི་གནད་དོན་འདི་འཕྲད་ཀྱིན་ཡོད། དེར་བརྟེན་ངས་མང་པོ་བཤད་མི་དགོས་པར་ང་ཚོས་རྟོག་གཞིག་མ་ཞུགས་པ་མ་གཏོགས་ཅུང་ཟད་བསམས་པས་ཀྱང་སྨན་གྱི་ནུས་པ་བསམ་གྱིས་མི་ཁྱབ་པའི་དཔེ་འདི་ལ་བརྟེན་ནས་བསམ་གྱིས་མི་ཁྱབ་པའི་གནད་དོན་དུ་མ་ཞིག་གི་མདུད་པ་རང་གྲོལ་དུ་འགྱུར་ངེས་སུ་དགོངས་ཏེ། བོད་ཀྱི་མཁས་པ་འཇུ་མི་ཕམ་རྣམ་རྒྱལ་རྒྱ་མཚོའི་ཞལ་སྔ་ནས། ནོར་བུ་དང་སྨན་གྱི་ནུས་པ་བཞིན་བསྙོན་དུ་མེད་དེ། ཞེས་རྒྱུ་གཉིས་རྐྱེན་བཞི་ཚོགས་པའི་དབང་གིས་རང་གནས་ཀྱི་ཡེ་ཤེས་འཆར་བར་བྱེད་པའི་དཔེ་རུ་གསུངས་ཡོད། ངེད་ཅག་ཐམས་ཅད་སྨན་བཟས་མ་མྱོང་མཁན་ཞིག་དང་མཐོང་མ་མྱོང་མཁན་ཞིག་རྩ་བ་ཉིད་ནས་མ་ཡིན་སྟབས་སྨན་གྱི་ནུས་པ་ནི་བསམ་གྱིས་མི་ཁྱབ་པ་ཡིན་པ་ཤེས་ཡོད་ངེས་རེད། དེ་དག་གི་ཞོར་ལ་སྔགས་དང་ནོར་བུ་དང་གཟའ་དང་སྐར་མ་དང་དུས་ཀྱི་འཁྱུད་སྤྱད་དང་རྟེན་འབྲེལ་གྱི་མཐུ་ཡང་བསམ་གྱིས་མི་ཁྱབ་པ་བཅས་ནི་རྟོགས་པར་འགྱུར་ཞིང༌། སྐབས་འདིར་དུས་ཚོད་དང་ཡིག་ཚོགས་ཀྱི་དབང་གིས་དངོས་སུ་གླེང་རྒྱུ་མིན། དེའི་ཕྱིར་བསམ་གྱིས་མི་ཁྱབ་པ་མཐའ་མ་གཉིས་མདོར་མཚོན་ཙམ་རེ་བཤད་དེ་མཇུག་བསྡུ་བར་བྱའོ།།
བྱང་ཆུབ་སེམས་དཔའ་རྣམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ།
དེ་ཡང་བྱང་ཆུབ་སེམས་དཔའ་རྣམས་ཀྱི་སྤྱོད་ཡུལ་བསམ་གྱིས་མི་ཁྱབ་པ་ནི་གྲངས་མེད་པ་ཞིག་ཡོད་པ་ལས་སྐབས་འདིར་བསམ་གཞིག་གི་ས་བོན་ཙམ་དུ་བཤད་རྒྱུ་ནི། བཟང་སྤྱོད་ལས། རྡུལ་གཅིག་སྟེང་ན་རྡུལ་སྙེད་སངས་རྒྱས་རྣམས། །ཞེས་གསུངས་པ་ལྟར་རྡུལ་གཅིག་གི་སྟེང་དུ་གངྒའི་ཀླུང་གི་རྡུལ་སྙེད་ཀྱི་སངས་རྒྱས་བཞུགས་པ་དང༌། གཞན་ཡང་མདོ་ལས། སྐྲ་ཡི་རྩེ་མོ་གཅིག་ལ་ཡང༌། །ཞིང་རྣམས་བྱེ་བ་བསམ་མི་ཁྱབ། །སྣ་ཚོགས་དབྱིབས་ཀྱང་ཐ་དད་དེ། །དེ་དག་འདྲེས་པར་གྱུར་པ་མེད། །ཅེས་པའི་དོན་དང༌། རྗེ་བཙུན་མི་ལ་གཡག་རའི་ནང་ཞུགས་ཏེ་མི་ལ་ཆུང་དུ་མ་སོང་གཡག་ར་ཆེ་རུ་མ་སོང་བའི་རྫུ་འཕྲུལ་བསྟན་པའི་ལོ་རྒྱུས་སོགས་ནི་མ་དག་ཚུ་རོལ་མཐོང་བའི་ཚད་མ་ཚད་ཡོད་ཅན་འདིས་བསམས་ན་བསམ་གྱིས་མི་ཁྱབ་པ་ཞིག་ཡིན་མོད། གནས་ཚུལ་ལ་དེ་ལྟར་མི་སྲིད་ཅེས་ཁ་ཚོན་གཅོད་པ་ནི་དཔྱོད་ལྡན་ལ་མཛེས་པ་མ་ཡིན་ཏེ། དཔེའི་སྒོ་ནས་བཤད་ན། དེ་ཡང་ངས་བོད་ཀྱི་གྲོང་གསེབ་ཤིན་ཏུ་ཁུག་ཀྱོག་གི་མི་ཞིག་ལ་རྒྱལ་བའི་བཀའ་འགྱུར་པོད་ཆེན་བརྒྱ་ཕྲག་པོ་སྦ་ཁུག་ནང་བླུགས་ནས་ཁྱེར་ཡོད་ཅེས་བརྗོད་ན་ཁོའི་བསམ་ཡུལ་དུ་ཤོང་བ་ཞིག་ཡིན་ནམ། ཆ་རྒྱུས་མེད་པའི་མི་ཞིག་ཡིན་ཚེ་ང་སྨྱོ་འདུག་ཅེས་ཟེར་ངེས་མོད། གནས་ཚུལ་ནི་གནས་ཚུལ་ཡིན་པས། གང་ཟག་གང་ཡང་རུང་བ་ཞིག་གི་བསམ་བློར་ཤོང་མ་ཤོང་ཙམ་གྱིས་ཡོད་མེད་དུ་ག་ལ་འགྱུར་ཏེ། དེང་དུས་མཐེའུ་ཆུང་གི་སེན་མོའི་ཚད་ཙམ་ལས་མེད་པའི་དྲན་པའི་བྱང་བུ་དང་མཐེ་བོང་གི་ཚད་དང་མཉམ་པའི་མཐེབ་སྡེར་སོགས་ཀྱི་ནང་རྒྱལ་བའི་བཀའ་འགྱུར་ཡོད་ཚད་བླུགས་ཏེ་སྟབས་བདེ་པོའི་ངང་ཁྱེར་ནས་འགྲོ་ཆོག་གི་ཡོད། མ་ཟད་དེ་ཡང་གློག་གི་ཀླད་པར་བཅུག་སྟེ་ལྟ་བའི་ཚེ་ན་དྲན་བྱང་དང་མཐེབ་སྡེར་ཆེ་རུ་མ་སོང་ལ་བཀའ་འགྱུར་གྱི་ཡི་གེ་ན་གཅིག་ཀྱང་ཆུང་དུ་མ་སོང་བར་མ་འདྲེས་ཤིན་ཏུ་གསལ་པོར་ཀློག་ཐུབ་ཀྱི་ཡོད། ད་དུང་ཡི་གེ་རྣམས་ལྡབ་གཉིས་གསུམ་གྱིས་ཆེ་རུ་བཏང་སྟེ་བཀླགས་ཀྱང་དྲན་བྱང་དང་མཐེབ་སྡེར་ནི་སྔར་བཞིན་གནས། རྡུལ་གཅིག་སྟེང་ན་རྡུལ་སྙེད་སངས་རྒྱས་རྣམས་ཞེས་པ་དེ་དང་སྐྲ་ཡི་རྩེ་མོ་གཅིག་ལ་ཡང་ཞེས་པ་དང་འདི་ཉིད་དཔེ་དོན་ཧ་ཅང་མཚུངས་པས། དུས་རབས་འདིའི་མི་ཞིག་ཡིན་ཚེ་གཡག་རའི་ནང་དུ་མི་ལ་ཆུང་དུ་མ་སོང་ལ་གཡག་ར་ཆེ་རུ་མ་སོང་ཞེས་པའི་བསམ་གྱིས་མི་ཁྱབ་པའི་གནས་དེར་ཁྲེལ་རྒོད་བྱེད་མི་འོས་པ་ཞིག་ཆགས་ཡོད། གཞན་ཡང་ད་ལྟ་ངའི་གཡས་གཡོན་རང་དུའང་མངོན་གསལ་ཐོག་དེ་དང་དེ་འདྲ་བའི་དཔེ་མཚོན་དུ་མ་ཞིག་མཆིས་ཀྱང་དཔེ་མཚོན་གཅིག་པུ་དེས་འཐུས་པར་བྱ། དེ་ལྟར་ན། དཔལ་ལྡན་ཟླ་བས་འཇུག་པ་ལས། དག་པ་འདི་ནི་བཞེད་པ་འཇུག་པ་ཡིས། །རྡུལ་གཅིག་ཡུལ་ལ་མཁའ་གཏུགས་འཇིག་རྟེན་དང༌། །འཇིག་རྟེན་མཐའ་ཡས་ཕྱོགས་ཁྱབ་རྡུལ་སྟོན་མོད། །རྡུལ་རགས་མི་འགྱུར་འཇིག་རྟེན་ཕྲ་མི་འགྱུར། །ཞེས་པ་སོགས་ལའང་ཡིད་ཆེས་དང་མོས་གུས་བླ་ལྷག་ཏུ་འཕེལ་བར་འགྱུར་རོ།།
དེ་བཞིན་གཤེགས་པའི་སྤྱོད་ཡུལ་ཡང་བསམ་གྱིས་མི་ཁྱབ།
དེ་ཡང་གསུང་གི་གསང་བ་གཅིག་པུར་མཚོན་ན་གསུང་དབྱངས་ཡན་ལག་དྲུག་ཅུ་སོགས་གྲངས་ལས་འདས་པ་ཞིག་ཡོད་མོད། སྐབས་འདིར་ཐམས་ཅད་གླེང་བའི་དུས་ཁོམ་མ་མཆིས་པས། སྐུ་གསུང་ཐུགས་ཀྱི་གསང་བ་བསམ་གྱིས་མི་ཁྱབ་པ་རེ་རེ་ཙམ་དཔེ་དང་སྦྱར་ནས་བཤད་ན། དེ་ཡང་སྐུའི་གསང་བ་བསམ་གྱིས་མི་ཁྱབ་པ་འཆད་སྐབས་འགྲོ་བའི་གནས་རིས་ཐ་དད་ཅིང་གདུལ་བྱ་སྣ་ཚོགས་མ་ངེས་པར་སྐུའི་བཀོད་པ་འབུམ་ཕྲག་མང་པོ་དུས་གཅིག་ལ་སྟོན་པ་དང་དེ་དག་ལ་དུས་གཅིག་ལ་ཆོས་གསུངས་པའི་དེ་བཞིན་གཤེགས་པ་རྣམས་ཀྱི་སྐུའི་གསང་བ་ཟབ་མོ་འདི་ནི། ངལ་བ་མ་བསྟེན་པར་ཆབ་གསང་དུའང་མི་སླེབས་པའི་ང་དང་ང་འདྲ་བ་དག་ལ་མཚོན་ན་བསམ་གྱིས་མི་ཁྱབ་མོད། གཤམ་གསལ་དཔེ་མཚོན་འདིར་གཟིགས་དང༌། དེ་ཡང་ཨ་རིའི་སྲིད་འཛིན་ཨོ་བྷ་མ་མཚན་གཞིར་བཟུང་སྟེ་བཤད་ན། ཨ་རིའི་རྒྱལ་ས་ཝ་ཤིན་ཊོན་ཕོ་བྲང་དཀར་པོའི་ལས་ཤག་གི་རྐུབ་སྟེགས་སུ་བཞུགས་པའི་སྲིད་འཛིན་ཨོ་བྷ་མ་དེས་གཟུགས་མཐོང་བརྙན་འཕྲིན་བརྒྱུད་ཐད་ཀར་འཛམ་གླིང་མི་དམངས་ཡོངས་ལ་བཀའ་སློབ་སྩོལ་བཞིན་ཡོད། དེའི་ཚེ་ན་མི་ཚང་རེ་རེའི་ཁྱིམ་དུ་སྲིད་འཛིན་ཨོ་བྷ་མ་རེ་རེ་འཆར་གྱི་ཡོད་ལ་ཁོང་གི་བཀའ་སློབ་ཀྱང་ཉེ་རིང་མེད་པར་ཉན་བཞིན་ཡོད། ལེགས་པར་བསམས་ན་སྲིད་འཛིན་ཨོ་བྷ་མས་ཕོ་བྲང་དཀར་པོའི་རྐུབ་སྟེགས་ལས་མ་གཡོས་བཞིན་དུ་སྐུའི་བཀོད་པ་དུང་ཕྱུར་མང་པོ་དུས་གཅིག་ལ་བསྟན་པ་ཞིག་ཅི་ལ་མིན། དེ་ནས་འཛམ་གླིང་མི་དམངས་ལ་བསྩལ་བའི་བཀའ་སློབ་དེ་མཇུག་གྲུབ་པ་དང་བརྙན་ལེན་འཕྲུལ་ཆས་སྒོ་བརྒྱབས་ཐེངས་གཅིག་གིས་ཨོ་བྷ་མའི་སྐུའི་བཀོད་པ་དུང་ཕྱུར་མང་པོ་དེ་སྐད་ཅིག་ལ་བསྡུས་པར་གྱུར་ཏོ། །མིག་མཐོང་ལག་ཟིན་གྱི་གནས་ཚུལ་འདི་ནི་སངས་རྒྱས་ཀྱི་སྐུའི་གསང་བ་བསམ་གྱིས་མི་ཁྱབ་པའི་དཔེ་མཚོན་ཁྱད་པར་ཅན་ཞིག་ཏུ་ངོས་འཛིན་བྱེད་མི་འོས་སམ།
དེང་དུས་རང་ཉིད་འཁོར་ཚོགས་ཁྲི་འབུམ་མང་པོའི་མགོར་བསྡད་དེ་གསུང་བཤད་ཅིག་གནང་བའི་དབང་དུ་བཏང་ན་སྔོན་གྱྀ་དུས་དང་མི་འདྲ་བར་རྒྱང་གྲགས་སྐད་སྒམ་སོགས་ལ་བརྟེན་ནས་རང་གིས་གང་བཤད་ཉེ་རིང་ཆེ་ཕྲ་མེད་པར་འཁོར་ཚོགས་ཐམས་ཅད་ཀྱིས་ལྷང་ལྷང་གོ་བར་བྱེད་ཐུབ་ཀྱི་ཡོད་ལ། དེ་ཡང་རང་གི་རྒྱུན་ལྡན་གྱི་སྐད་ལས་ཀྱང་ཆེ་བ་ཀུན་གྱིས་ཐུན་སྣང་དུ་འབྲུག་ལྟར་སྒྲོག་གམ། སྐྱེ་བོ་ཁྲི་མ་འབུམ་རང་རང་གཅིག་པུའི་རྣ་བར་ཐོས་པ་ཆུང་ཞིང་འཇམ་པ་མཚན་མོའི་དུག་སྦྲང་གི་སྐད་ལྟ་བུ་སོགས་རང་གི་གང་འདོད་འདོད་དུ་སྒྱུར་བར་བྱེད་ཐུབ་ཀྱི་ཡོད། མ་ཟད་སྒྲ་སྡུད་རླུང་འཕྲིན་སོགས་ཀྱི་བརྒྱུད་ལམ་ལ་བརྟེན་ནས་ཐ་མལ་པ་ང་ལྟ་བུས་ཀྱང་ང་རང་གི་སྒྲ་སྐད་འདི་དཀའ་ཚེགས་མེད་པར་འཛམ་གླིང་མི་དམངས་ཡོངས་ཀྱིས་ཐོས་པ་ཞིག་བཟོ་ཐུབ་ཀྱི་ཡོད། དེར་བརྟེན་ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་ལྟར་གདུལ་བྱའི་རེ་བ་སྐོང་ཞེས་བཀའ་དང་བསྟན་བཅོས་དག་ལས་གསུངས་པ་ལྟར། འདིར་ཡང་འདི་ལྟར་ཏེ། དེ་བཞིན་གཤེགས་པའི་གསུང་གི་གསང་བ་ཟབ་མོ་ནི། བསམ་གྱིས་མི་ཁྱབ་སྟེ། དཔེར་ན། རྒྱང་གྲགས་སྐད་སྒམ་དང་རྒྱང་བསྲིངས་རླུང་འཕྲིན་བཞིན། ཞེས་སོ། །དེ་ལ་སོགས་པ་གཞན་ཡང་དཔེ་མཚོན་དུ་མ་ཞིག་སྣང༌། སྔོན་གྱི་སྐྱེ་བ་ནས་ཚེ་རབས་ཐམས་ཅད་ལག་མཐིལ་དུ་སྐྱུ་རུ་ར་བཞག་པ་ལྟར་ལུང་བསྟན་ཏོ་ཞེས་ཐོས་དུས་རང་གི་བྱིས་པའི་དུས་ཙམ་ཡང་ལུང་བསྟན་མི་ནུས་པའི་ང་དང་ང་འདྲ་བ་དག་ལ་མཚོན་ན་བསམ་གྱིས་མི་ཁྱབ་པ་ཞིག་ཡིན་པ་ཁག་མེད། ཡིན་ནའང་ལོ་གྲངས་སྟོང་ཕྲག་དང་ཁྲི་ཕྲག་མང་པོ་སོང་ཟིན་པའི་གནའ་བོའི་ཅ་དངོས་ངོས་འཛིན་བྱེད་པའི་འཕྲུལ་ཆས་དག་ནི་དེ་བས་ཀྱང་ཡ་མཚན་བསམ་ཡུལ་ལས་འདས་པ་ཞིག་ཡིན་མོད། དེ་ལ་ནི་རྟོག་དཔྱོད་ཙམ་ཡང་མི་འཇུག་པར་ཡིན་ཤག་ཤག་དང་བསམ་གྱིས་ཁྱབ་ཤག་ཤག་བྱེད་པའང་བློ་ཆུང་བདག་ལྟ་བུའི་རང་བཞིན་ཞིག་ལས་མ་འདས།
གཞན་ཡང་། དེ་བཞིན་གཤེགས་པའི་རྣམ་མཁྱེན་ཡེ་ཤེས་ནི། བསམ་གྱིས་མི་ཁྱབ་སྟེ། དཔེར་ན། དྲྭ་རྒྱ་དང་གློག་ཀླད་བཞིན། གསར་འགྱུར་བརྙན་འཕྲིན་དང་གནའ་རྫས་ཞིབ་དཔྱོད་ཀྱི་འཁྲུལ་ཆས་བཞིན། ཞེས་དེང་དུས་ཀྱི་དཔེའོ། །དེ་ཡང་དབུ་མ་འཇུག་པ་ལས། བ་སྤུའི་ཁུང་བུར་བྱང་ཆུབ་སེམས་རྣམས་དང༌། །ལྷན་ཅིག་རྫོགས་སངས་རྒྱས་སྐུ་བགྲང་འདས་དང༌། །དེ་བཞིན་ལྷ་དང་ལྷ་མིན་མི་དག་ཀྱང༌། །སྐད་ཅིག་སྐད་ཅིག་ལ་ནི་སྟོན་པར་ནུས། །ཞེས་པའི་ཚིགས་བཅད་འདིའི་མཇུག་ཏུ། དཔེར་ན་དེང་དུས་བརྙན་འཕྲིན་ལྟ་བ་བཞིན། །ཞེས་སམ་ཡང་ན། དཔེར་ན་དེང་དུས་གློག་བརྙན་ལྟ་བ་བཞིན། །ཞེས་མཐུན་དཔེར་སྦྱར་ན་དཔེ་དོན་ཤིན་ཏུ་མཚུངས། གཞན་ཡང་དེ་ཉིད་ལས། ཐུབ་དབང་དུས་གཅིག་ཁོ་ནར་དེའི་རྒྱུ་མཐུན། །ཞེས་པ་ནས། དེ་ནི་མ་ལུས་སྐུ་གཅིག་ལ་སྟོན་མཛད། །ཅེས་པའི་མཇུག་ཏུའང་འདི་ལྟར། དཔེར་ན་དེང་གི་འཕྲུལ་ཆས་གློག་ཀླད་བཞིན། །ཞེས་སྦྱར་ན་ཤིན་ཏུ་ལེགས་སོ། །
མདོར་ན། སྟོབས་བཅུ། མི་འཇིགས་པ་བཞི། མ་འདྲེས་པ་བཅོ་བརྒྱད་སོགས་དེ་བཞིན་གཤེགས་པའི་སྐུ་གསུང་ཐུགས་ཀྱི་ཡོན་ཏན་རེ་རེ་བཞིན་དེང་དུས་ང་ཚོར་ཐུན་སྣང་དུ་གྲགས་ཤིང་གྲུབ་པའི་དཔེ་ཡི་སྒོ་ནས་མཚོན་ཐུབ་པ་ཞིག་ཆགས་ཡོད་པས་འཆད་ཉན་འགྲེལ་བརྗོད་སོགས་ཀྱི་ཚེ་ནའང་དེ་ལྟར་དཔེ་དོན་སྦྱར་ནས་བཤད་ན། མདོ་སྡེ་དཀོན་ཅོག་བརྩེགས་པ་ལས། དེ་བཞིན་པ་རྣམས་ཀྱི་སྤྱོད་ཡུལ་ཡང་བསམ་གྱིས་མི་ཁྱབ་ཅེས་གསུངས་པའི་དོན་ལ་སྒྲོ་སྐུར་གྱི་ལོག་རྟོག་ཞིག་སྟེ་ཡིད་ཆེས་དང་མོས་གུས་ངང་ཤུགས་ཀྱིས་སྐྱེ་བར་འགྱུར་རོ།། ཡང་སྙིང་གང་ཟག་གང་ཡང་རུང་བ་ཞིག་གི་བློ་ངོར་མ་ཤོང་བ་ཙམ་གྱིས་ཡུལ་གྱི་གནས་ཚུལ་ཐག་གཅོད་བྱེད་པ་ནི་སུ་ཡིན་ཡང་རུང་ཧམ་པ་ཆེ་དྲགས་པ་ཞིག་མ་ཡིན་ནམ།
བསྟན་དང་སྟོན་པ་གཅིག་པའི་མཆེད་གྲོགས་རྣམས་ལ་ཐུགས་ཕན་རེ་སོས་ན་སྙམ་པའི་རེ་བ་དང་ཡིད་ཆེས་བཅས། འབྲོང་ངུར་ཆོས་རྗེ་རུ་འབོད་པས། སྔ་འགྱུར་མཐོ་སློབ་མདོ་སྔགས་རིག་པའི་འབྱུང་གནས་གླིང་དུ། སྤྱི་ལོ་ ༢༠༡༡ ཟླ་བ་ ༡༠ ཚེས་ ༡༦ ཉིན་མཇུག་རྫོགས་པར་བྲིས་པ་འདི་ཡང་རྒྱལ་བའི་བསྟན་པ་ཡུན་གནས་དར་ཞིང་རྒྱས་པའི་རྒྱུར་གྱུར་ཅིག། །།
772 total views, 4 views today


c: text/html

text:
ཁོ་བོ་ནི་སློབ་ཆུང་གི་སློབ་མ་དཀྱུས་མ་ཞིག་སྟེ། ལོ་ན་ཆུང་ཞིང་གཞུང་རྒྱུད་དྲང་བ། བླང་དོར་གྱི་གནས་ལ་ཐོག་མར་འཇུག་པ། འཇིག་རྟེན་གྱི་བཟང་ངན་ཀུན་ལ་མཚར་སྣང་ཡོད་པ་ཞིག་ཡིན་པ་དང་། ང་ལ་དགའ་བ་ཉག་ཅིག་ཡོད་པ་ནི་རྩེད་མོ་ལ་རོལ་རྒྱུ་དེ་ཡིན། དེ་ནི་ང་རང་གིས་བདམས་པ་ཞིག་མ་ཡིན་པར། མི་ཞེས་པའི་སྲོག་ལྡན་འདིའི་རང་གཤིས་སུ་གྲུབ་པ་ཞིག་ཡིན་པས་ཆོས་ཉིད་དུ་སེམས། ཁོ་བོས་བོད་ཀྱི་སྐད་ཡིག་སྦྱོང་བའི་སློབ་གྲོགས་མང་པོ་ཞིག་གི་ཚབ་བྱས་ཏེ་སེམས་གཏམ་ཉུང་ཙམ་དགེ་རྒན་དག་གཙོ་བྱས་པའི་ཀློག་པ་པོ་རྣམས་ལ་འབུལ་རྒྱུ་ནི་འདི་ལྟར། གཅིག ཁོ་བོའི་སློབ་སྦྱོང་གི་ཁུར་པོ་ལྗིད་དྲགས་ན་ཤེས་པའི་སྟོབས་ཉམས་ཏེ་བློ་འཆལ་བར་འགྲོ། དེ་ཡང་ཁུར་པོ་ལྗིད་དྲགས་པའི་དབང་གིས་ནམ་ཡང་བྲེལ་བྲེལ་འཚུབ་འཚུབ་དང་ཐང་ཆད་པ་དང་། བསླབས་ཟིན་པའི་ཤེས་རིག་གི་ཉིང་བཅུད་རང་ཉིད་ཀྱི་ཞུ་སྟེ་གཏིང་ཇེ་ཟབ་དང་། ཞིབ་ཇེ་ཚགས་སུ་གཏོང་བའི་དུས་ཚོད་མེད་པ་དང་། ཤེས་རིག་གིས་མི་སྒེར་ལ་བསྩལ་པའི་དོན་སྙིང་མི་རྟོགས་པར་རང་ཉིད་ཀྱི་སེམས་པའི་རྒྱུ་ནོར་གྱི་མ་ལག་ཆ་ཚང་བར་འགྲུབ་བྱའི་ཤེས་རབ་ཏུ་འགྱུར་མི་ཐུབ། དེ་ལྟར་ཡུན་རིང་པོ་སོང་ན་ཁོ་བོ་ཤེས་མེད་ཚོར་མེད་དང་ཡིད་རྒས་ཉམས་ཞུམ། ཉབ་བེ་ཉོབ་བེ་རུ་འགྱུར་བ་ཁོ་ཐག་རེད། ཁུར་པོ་ལྗིད་དྲགས་ན་ཁོ་བོའི་ཤེས་ཚོར་འཕེལ་བ་ལའང་ཤུགས་རྐྱེན་ངན་པ་ཐེབས་ངེས་ཞེས་ཀྱང་གསུང་གིན་ཡོད་དེ། ཞིབ་འཇུག་བྱས་པ་ལྟར་ན་མྱོང་ཚོར་དང་ཤེས་རབ་གཉིས་ཀྱིས་ཕན་ཚུན་ལ་ཤུགས་རྐྱེན་བཟོ་བ་དང་གཅིག་ལ་གཅིག་རྟེན་དུ་གནས་ཡོད། བྱིས་པ་ལ་གནོན་ཤུགས(ཚོར་བའི་ཆ)བྱིན་ན། དེའི་བསམ་གཞིག(ཤེས་རབ་ཀྱི་ཆ)གི་ཆུ་ཚད་ལྡོག་སྟེ་རིམ་པ་གཅིག་གིས་མར་ལྷུང་འགྲོ་བ་དང་། ཚོར་བའི་སྟོབས་འཕེལ་བ་ལ་ཤན་ངན་པ་ཞུགས་ན་གཏན་ཚིགས་ཀྱི་བསམ་གཞིག་ནུས་པ་སྔར་ལས་མཐོ་སར་འཕེལ་བ་ལ་འགོག་རྐྱེན་གཏོང་སྲིད་པ་དང་། འཚར་ལོངས་ཀྱི་དུས་སྔ་མ་ལ་ཡོད་པའི་ཚོར་བའི་འགལ་ཆ་དེ་ཡག་པོར་ཐག་གིས་མ་ཆོད་ན། དུས་རྗེས་མའི་བསམ་གཞིག་གི་སྟོབས་འཕེལ་བ་ལ་བཀག་འགོག་གི་རྐྱེན་ངན་པ་ཐེབས་པ་རེད་ཅེས་པའོ། །
ནམ་ཡང་འགན་གྱིས་ལྕི་བའི་མགོ་ཁྲིད་དང་ལས་བྲེལ་ཆེ་བའི་དགེ་རྒན་ལགས། ཁྱེད་ཅག་གིས་རྩེད་མོ་ནི་བྱིས་པ་འཇིག་རྟེན་དང་འབྲེལ་འདྲིས་བྱེད་སྟངས་ཆེས་ཡག་ཤོས་ཤིག་རེད་ཅེས་པའི་གསུང་འདི་ལ་མཇལ་ན་ཐུགས་ཁྲོས་པའམ་བློ་མི་བདེ་བ་སྣ་ཚོགས་འབྱུང་ན་ཐང་མོད། འོན་ཀྱང་དེ་ནི་ང་འདྲ་བའི་བྱིས་པ་བསམ་མེད་ཅིག་གིས་གང་འདོད་དུ་ཤར་མར་བརྗོད་པ་ནི་མ་ཡིན་ཏེ། སློབ་གསོ་དང་སེམས་ཁམས་སྨྲ་བའི་སློབ་དཔོན་མང་པོས་ལོ་ཟླ་གྲངས་མེད་ལ་ཞིབ་འཇུག་བྱས་རྗེས་དེ་དག་གིས་བློ་ལས་ཐོན་པའི་སྡོམ་ཚིག་ཡང་དག་པ་ཞིག་ཡིན་པས། རྒྱུ་མཚན་མེད་པ་ཞིག་ག་ལ་ཡིན། རྩེད་མོའི་སེམས་ཁམས་ནི་ཁེ་ཕན་ཐོབ་འདོད་ཀྱི་བསམ་བློ་ལས་བརྒལ་བའི་སེམས་ཁམས་ཤིག་སྟེ། གོ་རིམ་ལ་མཐོང་ཆེན་བྱེད་པ་ལས་མཇུག་འབྲས་ལ་དོ་སྣང་མེད་པའི་འཚོ་བའི་རྣམ་འགྱུར་དང་རོལ་སྟངས་ཤིག་ཡིན།
ཁུར་པོ་ལྗིད་པས་ཁོ་བོས་རྩེད་མོ་སྣ་ཚོགས་ལ་བརྟེན་ནས་ཤེས་བྱར་གོ་བ་ལེན་རྒྱུ་དང་། འཇིག་རྟེན་གྱི་སྣང་ཚུལ་དག་ལ་ཐོག་མའི་བསམ་གཞིག་གཏོང་བའི་གྲངས་ཀ་ཇེ་ཉུང་དང་། འཁྲུལ་ཤེས་དང་ལོག་ཤེས་སྐྱེ་རུ་འཇུག་པ་དང་། ཐ་ན་བཙན་འཕྲོག་གིས་ཡོད་ཚད་མེད་བརླག་ཏུ་གཏོང་བ་རེད། ཁུར་པོ་ལྗིད་མོ་དེས་ཁོ་བོ་ཆུང་དུས་ནས་ཁེ་དང་རྒྱལ་ཁ་ནམ་ཡང་རང་གིས་ལེན་པ་དང་། མིག་རྒྱང་ཧ་ཅང་ཐུང་བའི་སྐྱོན་ཆ་རྒྱུད་དུ་ཆགས་སྲིད་པ་དང་། ཁོ་བོ་དང་ལོ་ཚོད་འདྲ་བའི་སློབ་མ་མང་པོའི་དཔྱོད་ཤེས་ལས་བྱུང་བའི་མཚར་སྣང་དང་ཤེས་འདོད་ཀྱི་བློ་དྲག་པོ་དང་། རྩད་ཞིབ་ལ་སུན་སྣང་མེད་པའི་སྙིང་སྟོབས་བཅས་སྐྱེད་སྲིང་བྱེད་རྒྱུ་ལ་གནོད་པ་དང་། སློབ་མའི་མཐའ་དཔྱོད་སྙིང་སྟོབས་དང་དོགས་སློང་གི་སྙིང་སྟོབས་སྐྱེད་སྲིང་བྱེད་པ་ལའང་མི་ཕན་པར་བསླབ་དེབ་ཁོ་ན་བདེན་པར་འཛིན་པ་དང་། གོང་རིམ་གཅིག་པུ་མཆོག་པར་འཛིན་པ། བསླུ་བྲིད་ལ་ཚུད་སླ་བ་དང་། རྨོངས་རྒྱུགས་ལ་སྤྲོ་བ་སོགས་ཀྱི་སྐྱོན་གྱིས་གོས་ནས་རང་རྐྱ་འཕེལ་བའི་མི་གཤིས་གྲུབ་པ་ལ་མི་ཕན་པ་རེད། མི་ཞེས་པ་ནི་སྣ་འདུས་ཤིག་ཡིན་ཏེ། སློབ་མ་ལ་རང་བདག་རང་ཚུགས་ཀྱི་འཕེལ་རྒྱས་མེད་ན་ནང་སེམས་ཀྱི་དྲན་པ་ཕུན་སུམ་ཚོགས་པ་དང་། ཤེས་པ་ཟབ་མོའང་ཡོད་མི་སྲིད་ལ། མངོན་གསལ་དོད་ཅིང་ཐུན་མོང་མ་ཡིན་པའི་རང་གཤིས་གྲུབ་མི་ཐུབ་པ་དང་། བདེ་ཐང་གི་མི་གཤིས་ཤིག་ཀྱང་གྲུབ་མི་སྲིད་དོ། །
སློབ་གྲྭའི་སྒྲིག་ལམ་དང་དགེ་རྒན་གྱིས་འདོད་སྟངས་ཤིག་གི་དབང་གིས་ང་ཚོ་ལ་ནམ་ཡང་ཁོམ་ལོང་གི་སྐལ་བ་མི་སྟེར་ཏེ། སློབ་མར་ཁོམ་ལོང་བྱུང་ན་དགེ་རྒན་གྱི་སྙིང་ན་བའམ་ཡང་ན་སློབ་མ་ལ་ཤ་མ་ཚ་བའི་རྟགས་མཚན་ཞིག་ཏུ་འཛིན་པ་དང་འདྲ་མོད། འོན་ཀྱང་སློབ་གསོའི་ཆོས་ཉིད་ལ་རྩིས་མཐོང་ཆེ་བའི་ཆེད་མཁས་སློབ་དཔོན་དག་གིས་ཁོམ་ལོང་ནི་བྱིས་པའི་འཚར་ལོངས་ཀྱི་ཁྲོད་དུ་མེད་དུ་མི་རུང་བར་འདོད་པ་དང་། རྒྱུ་མཚན་ཡང་དྲངས་ཡོད་དེ། ཁོམ་ལོང་ནི་མི་ཞིག་རང་དགར་འཕེལ་རྒྱས་འགྲོ་བའི་དུས་ཚོད་དང་རྒྱུ་ལྟ་བུ་ཡིན། ཁོམ་ལོང་མེད་ན་རང་བཞིན་གྱི་འཕེལ་རྒྱས་མེད་དེ། འཇིག་རྟེན་ལ་གཏིང་ཟབ་ཅིང་ཐུན་མོང་མ་ཡིན་པའི་ཉམས་སྣང་དང་། དཔྱོད་ཤེས། གདེང་ཚོད། སྤྲོ་སྣང་ཆེ་བའི་སྒོ་ནས་རང་མོས་ཀྱི་དཔེ་ཀློག་བྱེད་པ་དང་། ཁེ་ཐོབ་མ་སེམས་པའི་བསམ་པ་ཕྱིར་ཡན་དུ་གཏོང་བ། ཕྱིའི་གནོན་ཤུགས་མེད་པར་བསམ་གཞིག་གཏིང་ཟབ་པར་གཏོང་རྒྱུ་སོགས་མེད་པས། ཐུན་མོང་མ་ཡིན་པའི་བསམ་བློའང་འབྱུང་མི་སྲིད་དོ། ། སློབ་སྦྱོང་གི་ཁུར་པོ་ལྗིད་དྲགས་ན་སློབ་མར་ཁོམ་ལོང་དང་ལྷིང་འཇགས་ཀྱི་སེམས་ཁམས་ཤིག་ཡོད་མི་ཐུབ་པར། ཉིན་རྒྱུན་སེམས་ཁྲལ་དང་བློ་མི་བདེ་བའི་མནར་གཅོད་ཀྱི་ཁྲོད་དུ་ལུས་ཉེན་ཆེ་བར་འདོད།
མགོ་ཁྲིད་དང་དགེ་རྒན་རྣམ་པ། ཁྱེད་ཅག་ཚེ་གང་པོར་སློབ་གསོའི་ལས་ལ་ཞུགས་པ་ནི་སློབ་མའི་བསམ་བློ་དང་རིག་པ་ལ་གཤོག་རྩལ་རྒྱས་ནས་འཕུར་དུ་འཇུག་པའི་ཆེད་ཡིན་ནམ་འཆི་རུ་འཇུག་པའི་ཆེད་ཡིན། དེ་ནི་སློབ་མའི་བསམ་བློ་ལ་གཤོག་རྩལ་རྒྱས་སུ་འཇུག་རྒྱུ་ལས་འཆི་རུ་འཇུག་རྒྱུ་ག་ལ་ཡིན་ཞེས་རྫིག་ཉམས་དང་བཅས་ཏེ་བརྗོད་ངེས། འོ་ན་བསམ་བློ་ལ་གཤོག་རྩལ་རྒྱས་ནས་འཕུར་དགོས་ན་བསམ་པའི་མཐོངས་ཡངས་ཤིང་རྒྱ་ཆེ་བ་ཞིག་ཡོད་དགོས་པ་མ་ཡིན་ནམ། ཁུར་པོ་ལྗིད་དྲགས་ན་སློབ་མའི་ནང་སེམས་ཀྱི་འཇིག་རྟེན་གུ་ཇེ་དོག་ཏུ་འགྲོ་བ་ལས་མེད་པ་དང་། སློབ་མའི་གཉོམ་ལག་རྒྱས་མེད་པའི་ཤེས་རབ་ལ་སྔོག་འདོན་བྱེད་སྔ་བ་དང་བྱེད་དྲགས་ནས་ཤེས་རབ་ལ་གསོ་བཅུད་ཀྱི་མ་འདང་བ་ཁ་གསབ་དང་གསར་དུ་སྐྱེད་བྱེད་ཀྱི་རྒྱུ་མེད་པར་འགྱུར་བས་ཤེས་སྟོབས་ཆུང་བའི་དཀྱུས་མ་དང་རྒྱུན་མཐུད་ཀྱི་འཕེལ་རྒྱས་ཀྱི་སྟོབས་ཀྱང་ཟད་འགྲོ་བ་རེད།
ཁུར་པོ་ལྗིད་དྲགས་པའི་སྣང་ཚུལ་གཙོ་བོ་ནི་སློབ་སྦྱོང་བྱེད་སྟངས་རྙིང་བ་དང་རྐྱང་བ། འགྱུར་བ་ཅི་ཡང་མེད་པའི་སྦྱོང་བརྡར་དང་། བྱེད་ཐབས་གཅིག་ཀྱང་མེད་པའི་བསྐྱར་སྦྱོང་། དུས་ཚོད་ཡོད་ཚད་སྤྱད་ཀྱང་བྲིས་མི་ཚར་བའི་ལས་བྱ། དུས་དང་ཡུལ་ངེས་མེད་དུ་སྦྱང་བྱ་འབོར་ཆེན་སློབ་ཏུ་བཅུག་ནས་རྒྱུགས་འབྲས་ལ་རེ་བ་སོགས་ལས་མཚོན་པ་ཡིན། དེ་འདྲའི་ཁུར་པོ་ལྗིད་མོས་མི་ལ་ངལ་བ་དང་སུན་སྣང་སྐྱེ་རུ་འཇུག་པའི་ཁར་སློབ་གྲྭ་ལ་སློབ་མའི་ཡིད་དབང་འགུག་པའི་ཆ་ཅི་ཡང་མེད་པར་འགྱུར་བ་སོགས་ཀྱི་གནོད་པ་མང་པོ་ཡོད་དོ། །
རྩོམ་སྒྲིག་པ། མཁའ་མཚོ་སྐྱིད།

robotstxt: allowed

filter: keep


text:
དཀའ་སྡུག་ནི་བདེ་སྐྱིད་ཅིག
ཟུང་དབྱངས་སྐྱིད།
མཛེས་སྡུག མཛེས་སྡུག མཛེས་སྡུག
སྤྲིན་པ་བཞིན་ཚེ་སྲོག་གི་མཁའ་དབྱིངས་ནས་མཛེས་སྡུག་ངང་རྒྱང་རིང་ལ་འཐོར་འགྲོ་བའི་འཚོ་བ། འཇའ་ཚོན་ལྟར་ལང་ཚོའི་ལྡེབས་ངོས་སུ་ཤར་ཏེ་རབ་རིབ་ངང་མཁའ་དབྱིངས་ནས་ཡལ་འགྲོ་བའི་ལོ་ཟླ། དཀའ་སྡུག་གི་གསེབ་ནས་འཁྱིལ་ཡོང་བའི་བདེ་སྐྱིད་ཀྱིས་བྱུགས་པའི་མི་ཚེ། ནམ་ཡང་འཁྱར་འཁྱོར་ངང་མི་ཚེའི་ལམ་ཀྱོག་ནས་འཁོར་བཞིན་པའི་མི་ལགས། ཁྱོད་ཀྱིས་ཚེ་སྲོག་གི་ཕ་མཐའ་ན་འགྲེང་བའི་མཛེས་སྡུག་དེ་མཐོང་ཡོད་དམ།
མི་མང་པོ་ཞིག་གིས་གསོན་པའི་དཀའ་སྡུག་ཧ་ཅང་ལྕི་ཞིང་། འཚོ་བ་ནི་མི་སེམས་གཏུབ་བྱེད་ཀྱི་རལ་གྲི་ཞིག་རེད་ཟེར། དེ་བས་མི་ལ་ལས་དཀའ་ཁག་གི་མདུམ་དུ་རང་སྲོག་བཅད། ད་དུང་ངོ་མི་ཤེས་པའི་ངོ་གདོང་མང་པོས་མགོ་བོ་འཕྲེད་དུ་གཡུགས་ནས་འཚོ་བ་ལ་དམོད་པ་བྱེད་བཞིན་འདུག ཉིན་མཚན་དུ་མ་ཞིག་ལ་རང་ཉིད་གཅིག་པུ་ནམ་མཁར་ཅེར་ནས་རང་དང་འབྲེལ་བའི་དོན་མང་པོར་བསམ་གཞིག་བཏང་ན། མི་ཚེ་ནི་བསླུ་བྲིད་དང་བདེ་སྐྱིད་ཀྱིས་ཁེངས་ཡོད་ཅིང་། འཚོ་བ་ནི་དཀའ་སྡུག་དང་འུར་ཟིང་གིས་ཁེངས་པ་ཞིག་རེད། ང་ཚོ་ནམ་ཡང་འཚོ་བ་འདིའི་ཁྲོད་དུ་མི་ཚེའི་རིན་ཐང་མངོན་དགོས་པ་མ་ཟད། རྨི་ལམ་དང་ཕུགས་བསམ་གང་དེའི་ཆེད་དུ་འབད་པའི་གོམ་པ་ལྷོད་ག་ལ་ཉན་ཨང་། མཚམས་མཚམས་སུ་ངས་དཀའ་སྡུག་འདྲེས་མའི་འཚོ་བ་འདི་ན་ཟུག་ཆེ་བར་བསམ་ནས་སུན་སྣང་ཡང་སྐྱེས་མྱོང་། ཡིན་ཡང་རང་ཉིད་ཀྱི་ཆེས་བརྗེད་དཀའ་བ་དེ་ནི་སྡུག་བསྔལ་ཁྲོད་ཀྱི་མཛེས་སྡུག་རེད། མི་སུ་ཡིན་ཡང་བདེ་སྐྱིད་ལ་དགའ་ཞིང་བདེ་སྐྱིད་ཅིག་བཙལ་མོད། བདེ་སྐྱིད་ཀྱི་ཆེད་དུ་རང་ཉིད་ཀྱིས་བདེ་སྐྱིད་གཏོར་བརླག་ཏུ་གཏོང་བཞིན་ཡོད། དེ་ནི་ཁོ་ཚོས་བདེ་སྐྱིད་ཀྱི་ངོ་བོ་མ་ཟིན་པས་རེད།
ཁྲ་ཁྲ་རིག་རིག་གི་འཚོ་བའི་ཁྲོད་དུ་མི་སོ་སོས་ཁ་སང་དང་ཁ་སང་གི་ཡོད་ཚད་ཕར་ལ་བསྐྱལ་ནས་སང་ཉིན་དང་སང་ཉིན་ཞིག་ལ་རེ་བ་ནི་གོམས་གཤིས་སུ་གྱུར་ཡོད། ངལ་དུབ་དང་སྐྱོ་གདུང་གི་ཟུར་ནས་བྲེལ་འཚུབ་ཀྱི་དབུགས་ཐག་ཆད་མ་མྱོང་ལ། སྡིག་དམོད་དང་སྡང་སེམས་ཀྱི་འཕྱོ་བའི་ཟེགས་མ་ཡང་སྐམ་མ་མྱོང་།རེ་སྐྱིད་རེ་སྡུག་གི་འཚོ་བ་འདི་ལ་སུན་མྱོང་ལ་དགའ་ཡང་མྱོང་། ཡོད་ཡོད་འདྲ་ལ་མེད་མེད་འདྲ་བའི་བདེ་སྐྱིད་ཅིག་བཙལ་ཕྱིར། སོ་སོས་ནམ་ཡང་དཀའ་སྡུག་གི་ཁྲོད་ནས་འཚོ་བར་མནོ་བསམ་རེ་བཏང་ན། དཀའ་སྡུག་དེའི་གསེང་ནས་འཕྲོས་ཡོད་པ་ནི་མཛེས་སྡུག་ཅིག་ཡིན་སྲིད།
ལོ་དང་ཟླ་བའི་བཞུར་རྒྱུན་ཁྲོད་དུ་མང་པོ་ཞིག་རབ་རིབ་ངང་འདས་ཟིན། ཡང་རེ་འགའ་ནི་མེ་ལོང་བཞིན་སེམས་ངོས་སུ་ཤིན་ཏུ་གསལ། དེ་དག་ནི་དཀའ་བ་དང་སྡུག་པ། སྐྱོ་བ་དང་གདུང་བ། དགའ་བ་དང་སྤྲོ་བའི་བརྒྱན་པའི་མེ་ཏོག་གི་སྐྱེད་ཚལ་ཞིག ང་རང་ཆུང་དུས་ནས་དྲིན་ཕ་མའི་སྙིང་གི་གཅེས་ནོར་ཡིན་པས། དཀའ་ཁག་ཆེ་ཆུང་གང་རུང་ལ་འཕྲད་དུས་དཀའ་རབས་སྡུག་རབས་ཀྱི་སྡུག་ཡུས་འདོན་མྱོང་། ཡིན་ཡང་དབྱར་གཞུང་ཞིག་ནས་ཁྱོད་དང་འཕྲད་རྗེས། ངས་བདེ་སྐྱིད་དང་ན་ཟུག་གི་ཚོར་བ་དངོས་མྱོང་ཡོད། ཁྱོད་ཀྱིས་བཤད་ན”དབྱར་གཞུང་ཞིག་ཏུ་འཕྲད་པ་ནི་འུ་ཚོའི་མི་ཚེ་དབྱར་ལྗོངས་ལྟར་མཛེས་སྡུག་ལྡན་དགོས་པས་ཡིན་ལ། གཡའ་དྭགས་པའི་ནམ་མཁའ་བཞིན་རང་གི་མི་ཚེ་གང་བོར་གཡའ་དྭགས་པར་གནས་པ་ནི་འཇིག་རྟེན་གྱི་འཚོ་བ་བདེ་སྐྱིད་ཀྱིས་བསུ་ཆེད་ཡིན་ཟེར།”ཁྱོད་རང་ཡང་དབྱར་ལྗོངས་ལྟར་བདག་ལ་མེ་ཏོག་གི་མཛེས་སྡུག་བསྐྲུན་མཁན་དེ་ཡིན་ལ།མེ་ཏོག་འཐོར་རྗེས་ཀྱི་ན་ཟུག་བཞག་མཁན་དེ་ཡང་ཡིན་མོད། འཚོ་བ་ནི་རེ་སྐྱིད་རེ་སྡུག་གིས་མི་ཚེའི་བགྲོད་པ་ཞིག་ཡིན། འབྱུང་འགྱུར་གྱི་ཡོད་ཚད་ནི་བརྗོད་ཐབས་བྲལ་བའི་གསང་བ་ཞིག་ཡིན། མི་ཚེའི་གཏམ་རྒྱུད་མང་པོར་རྒྱུ་མཚན་མེད་པ་ཡང་ཤེས་ཡོད། མི་ཚེ་ནི་སྐྱིད་སྡུག་འདྲེས་མའི་བརྒྱུད་རིམ་ཞིག་ཡིན་པས་དཀའ་སྡུག་དེ་ཡང་མཛེས་སྡུག་ཅིག་ཡིན་པ་གཞི་ནས་རྟོགས་བྱུང་།
མི་ཚེ་ནི་བརྒྱུད་རིམ་ཞིག་ཡིན་ལ། བརྒྱུད་རིམ་དེའི་ཁྲོད་དུ་བདེ་སྐྱིད་ཟེར་བ་ཞིག་སྟོན་རྒྱུ་མེད་ལ། སྡུག་བསྔལ་ཟེར་བ་ཞིག་ཀྱང་རེག་རྒྱུ་མེད། ཞེན་སྣང་དང་བསླུ་བྲིད་ཀྱིས་ཁེངས་པའི་འཚོ་བ་འདིར་ལན་རེར་ཞེན་ཆགས་ཀྱི་འཛུམ་མདངས་རྒྱས་ལ། ལན་རེར་སྡང་སེམས་ཀྱི་ཟུར་མིག་འཕེན་བཞིན་ཡོད། འོན་ཀྱང་འུ་ཚོས་ནམ་ཡང་སྔར་བཞིན་འཚོ་བ་རོལ་དགོས་ཏེ། ཐོབ་ཡོད་པ་ནི་ཏག་ཏག་ཤོར་སོང་བ་དེ་རེད། དཀའ་སྡུག་མྱོང་བ་ནི་ནར་སོར་པའི་བརྒྱུད་རིམ་ཞིག་ཡིན། དཀའ་བ་དེ་ཡོད་པས་བདེ་སྐྱིད་ཀྱི་རིན་ཐང་རྟོགས་ཐུབ་ཅིང་། དཀའ་སྡུག་གི་བྲོ་བ་སྐྱུར་མོ་འདིས་ང་རང་ད་དུང་གསོན་ཡོད་པ་ཚོར་ཐུབ་ལ། བདེ་སྐྱིད་དང་སྡུག་བསྔལ་དེ་ཡང་ནང་སེམས་ཀྱིས་མྱོང་དགོས་པ་ཞིག་གོ།
ནམ་རྒྱུན། འཚོ་བ་འདི་སྡུག་བསྔལ་ཞིག་ཡིན་པ་ཤེས་བཞིན་དུ། དེར་དགའ་བ་ནི་མཛེས་སྡུག་ཅེས་བརྗོད། ཧ་ཅང་ཐོབ་འདོད་ཆེ་བའི་ཡོད་ཚད་ལ་ཆད་ལྷག་ཅིག་དང་ན་ཟུག་གིས་བརླན་ཞིང་། འཐོམ་སྦྲིད་དང་རྣམ་གཡེང་གི་ལོ་ཟླ་ཁྲོད་དུ་ང་རང་ད་རུང་འཚོ་དགོས་ཞེས་པའི་སྟོབས་ཤུགས་ཀྱི་ཚོར་བས་ཡང་ཡང་བརྩེགས་པ་དེར་བདེ་སྐྱིད་ཅེས་བརྗོད་བཞིན་ཡོད
རྩོམ་ཡིག་འདི་ཐེངས། 495 བཀླགས་འདུག


text:
བོད་ཡིག་བརྩེགས་འདོགས་ཀྱི་གནད་དོན་དེ་ནི་བྱེས་བཞུགས་སྐུ་ཞབས་བློ་བཟང་སྨོན་ལམ་ལགས་ཀྱིས་ཐག་གཅོད་གནང་བ་ཡིན་ལ། དེ་སྔ་དྲ་ངོས་སུ་སྤྱོད་པར་བསམ་བློ་དེ་ཙམ་མ་འཁོར། ཉེ་ཆར་ངེད་བོད་ཡིག་བརྡ་འཕྲིན་ལག་རྩལ་དྲ་བས་ཚོད་ལྟ་བྱས་པ་བརྒྱུད། གཞི་ནས་ལག་རྩལ་དེ་དྲ་ངོས་སུ་སྤྱོད་འགོ་ཚུགས་པ་ཞིག་རེད། དེ་བེད་སྤྱོད་གཏོང་ཐབས་ནི་ཤིན་ཏུ་སླ་སྟེ། སྨོན་ལམ་བོད་ཡིག་གསུམ་པའི་ཁྲོད་ཀྱི་ཡིག་གཟུགས་གང་རུང་ཞིག EOT རྣམ་པར་བསྒྱུར་ཚར་རྗེས་དྲ་ངོས་ཀྱི་ཡིག་གཟུགས་ཡང་དེར་བསྟུན་གྱི་སྨོན་ལམ་བོད་ཡིག་གི་ཡིག་གཟུགས་ལ་བསྒྱུར་བས་འཐུས། དྲ་ཁང་ནས་ཚོད་ལྟ་བྱས་པའི་མཇུག་འབྲས་ལྟར་ན། ཡིག་གཟུགས་ཡག་ཤོས་ནི Monlam Uni Sans Serif ཡིན་ལ་ངེད་དྲ་བས་སྤྱོད་བཞིན་པ་ཡང་དེ་ཡིན་ནོ།།
EOT རྣམ་པའི་ཡིག་གཟུགས་བཟོ་ཐབས།
ཐོག་མར་བོད་ཡིག་གི་དྲ་ངོས་ཞིག་བཟོས་རྗེས་ཉར་ཚགས་བྱེད་དགོས། དེ་རྗེས Web Embedding Fonts Tool (WEFT) མཉེན་ཆས་སྤྱོད་པ། མཉེན་ཆས་དེའི་སྐོར་ལ་ཞིབ་ཏུ་རྒྱུས་ལོན་བྱེད་འདོད་ཚེ་འདིར་གཟིགས་རོགས། http://www.microsoft.com/typography/WEFT.mspx མཉེན་ཆས་ཕབ་ལེན་དང་སྒྲིག་འཇུག་ཤིན་ཏུ་སླ་བས་དེའི་སྐོར་ལ་ཞིབ་ཏུ་མི་བྲི་བར་བྱ། མཉེན་ཆས་དེ་སྤྱད་ནས EOT རྣམ་པའི་ཡིག་ཆ་གྲུབ་ཚར་རྗེས་དྲ་ཚིགས་ཀྱི་ཞབས་ཞུ་འཕྲུལ་ཆས་ནང་བླུགས་པ། དེ་ནས། དྲ་ངོས་ཡར་བླུགས་པ་ན་བྱ་བ་ཡོངས་སུ་འགྲུབ་ཚར་རོ།།
བཟང་ཆ་ནི།
IEཔར་གཞི་གང་རུང་སྤྱོད་པའི་དྲ་ཁང་གི་ཀློག་པ་པོས་བོད་ཡིག་བརྩེགས་འདོགས་མ་ནོར་བར་ཀློག་ཐུབ་པ།
ཞན་ཆ་ནི།
IEགཟིགས་ཆས་མ་ཡིན་པའི་དཔེར་ན Firefox, Chromeསོགས་སྤྱོད་མཁན་གྱིས EOT རྣམ་པའི་ཡིག་གཟུགས་ཀློག་མི་ཐུབ་པ།
[རྩོམ་གྱི་ཡོང་ཁུངས། བོད་ཡིག་བརྡ་འཕྲིན་ལག་རྩལ་དྲ་བ།] [རྩོམ་པ་པོ། གླིང་སྨྱོན།]


text:
དཔྱད་གླེང་ཐེངས་བཅུ་གསུམ་པ།
དཔྱད་གླེང་ཐེངས་བཅུ་གསུམ་པ།༡ གསུང་མཁན།ཐེངས་འདིའི་དཔྱད་གླེང་བ་མགར་བརྩེ་ཚུལ་ཁྲིམས་ལགས [པིར་མིང་ལ་རྡོ་རྗེ་སྤུ་གྲི] ཡིན།
ཁོས་གཞུང་ལུགས་བཀའ་པོད་ལྔར་སྦྱངས་པ་ལེགས་པར་མགར་བརྩེ་ཚུལ་ཁྲིམས་ལགས་ཀྱིས་དཔྱད་གླེང་གནང་བ།མཛད་དེ་དགེ་བཤེས་ཀྱི་མཚན་སྙན་འཐོབ། ད་ལྟ་མགར་བརྩེ་དགོན་པ་ན་འཆད་ ཁྲིད་ཀྱི་ཕྱག་ལས་གནང་བཞིན་ཡོད། ༢ འཚོགས་དུས། ༢༠༠༨ལོའི་ཟླ ༡ བའི་ཚེས ༣ ཉིན་གྱི་ཕྱི་དྲོའི་དུས་ཚོད ༢ ནས ༥ བར་ཡིན། ༣ བརྗོད་སྙིང་། [ཚད་མ་རིག་པའི་བྱུང་འཕེལ]ཞེས་པ། བོད་འདིར་ཚད་མ་རིག་པ་ཇི་ལྟར་དར་ཚུལ་དང་། བོད་ཀྱི་ཚད་མ་རིག་པས་ནང་བསྟན་དང་། བརྡ་སྤྲོད། ལོ་རྒྱུས་སོགས་ལ་ཞིབ་ཆ་འདོན་ལུགས་དང་། རིག་འཕྲུལ་གྱིས་ཤེས་རིག་གི་སྒོ་མོ་འབྱེད་སྟངས་སྐོར་ལ་གསུང་བཤད་གནད་དུ་ཐིངས་པ་གནང་།
༤ ཚོགས་ཞུགས་པ།ཐེངས་འདིར་ཚོགས་ཞུགས་པ༡༢༠ ཡོད་ལ། མངས་ཆེ་བ་གྲྭ་བ་དང་སློབ་མ་ཡིན། དྲི་བ་འདོན་མཁན་ ༨བྱུང་།


text:
《དུས་སྐབས་གསར་པའི་མི་རིགས་རིག་གནས་ཀྱི་བསམ་གཞིགས》ཞེས་པའི་དཔེ་དེབ་ཀྱི་བོད་འགྱུར་མ།
རྩོམ་པ་པོ། རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་ཟུར་པ་དོན་གྲུབ་དབང་འབུམ།
1955ལོར་ཀན་སུའུ་ཞིང་ཆེན་དཔའ་རིས་བོད་རིགས་རང་སྐྱོང་རྫོང་དུ་འཁྲུངས་ཤིང་ཕ་ཡུལ་མཚོ་སྔོན་དུ་ནར་སོན། ཀྲུང་དབྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་དང་འབུམ་རམས་སློབ་མའི་མཛུབ་སྟོན་སློབ་དཔོན་དང་། རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་ཡིན། ཏང་གི་སྐབས་བཅུ་དྲུག་པ་དང་། བཅུ་བདུན་པ། བཅོ་བརྒྱད་པ་བཅས་ཀྱི་འཐུས་མིའི་འགན་བཞེས་མྱོང་ཞིང་། སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཨུ་ཡོན་གྱི་འགན་བཞེས་མུས་ཡོད།
1977ལོར་མཚོ་སྔོན་ཞིང་ཆེན་མཚོ་ནུབ་སོག་རིགས་བོད་རིགས་རང་སྐྱོང་ཁུལ་ནས་ཀྲུང་དབྱང་མི་རིགས་སློབ་གླིང་གི་རྒྱ་སྐད་ཡིག་སྡེ་ཁག་ཏུ་ཞུགས། 1981ལོར་ཀྲུང་གོའི་རྩོམ་པ་པོའི་མཐུན་ཚོགས་མཚོ་སྔོན་ཡན་ལག་ཚོགས་པར་ཞུགས། 1982ལོར་སློབ་མཐར་རྗེས་ཀྲུང་དབྱང་མི་རིགས་སློབ་གླིང་དུ་བོད་རིག་པ་ཞིབ་འཇུག་གི་ཕྱག་ལས་གཉེར། 1986ལོར་ཀྲུང་གུང་པེ་ཅིན་གྲོང་ཁྱེར་ཨུ་ཡོན་ལྷན་ཁང་གིས་པེ་ཅིན་གྲོང་ཁྱེར་གྱི་ཕུལ་བྱུང་གུང་ཁྲན་ཏང་ཡོན་གྱི་མཚན་སྙན་བསྩལ། 1990ལོར་ཀྲུང་དབྱང་མི་རིགས་སློབ་གླིང་གི་བོད་རིག་པ་ཞིབ་འཇུག་ཁང་གི་དབུ་འཛིན་གཞོན་པའི་འགན་བཞེས། 1991ལོར་དགེ་རྒན་ཆེན་མོ་གཞོན་པའི་མཚན་གནས་ཐོབ་ཅིང་། ལོ་དེར་པེ་ཅིན་གྲོང་ཁྱེར་གྱི་གཞོན་ནུའི་རིག་གཞུང་ཚན་ཁག་གི་སྣེ་འཁྲིད་པར་བདམས། 1992ལོར་རྒྱལ་སྲིད་སྤྱི་ཁྱབ་ཁང་གི་སྲིད་གཞུང་གི་དམིགས་བསལ་ཕོགས་སྣོན་གྱི་ཆེད་ལས་མཁས་པར་བདམས། 1993ལོར་དགེ་རྒན་ཆེན་མོའི་མཚན་གནས་ཐོབ་ཅིང་པེ་ཅིན་གྲོང་ཁྱེར་གྱི་ཕུལ་བྱུང་དགེ་རྒན་དུ་བདམས་པ་དང་། དུས་མཚུངས་སུ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པའི་སྡེ་ཁག་གི་ཀྲུའུ་རེན་ཐོག་མ་དང་བོད་རིག་པ་ཞིབ་འཇུག་ཁང་གི་དབུ་འཛིན་གཅིག་ལྕོགས་ཀྱི་འགན་བཞེས། 1995ལོར་ཀྲུང་དབྱང་མི་རིགས་སློབ་གྲྭ་ཆེན་མོའི་ཏང་ཨུའི་རྒྱུན་ཨུ་དང་ཧྲུའུ་ཅི་གཞོན་པའི་འགན་བཞེས།
1999ལོར་ཀྲུང་གོ་མི་རིགས་སྐད་ཡིག་ཡིག་སྒྱུར་ཅུས་ཀྱི་ཏང་ཨུ་ཧྲུའུ་ཅི་དང་ཅུས་ཀྲང་གི་འགན་བཞེས། 2004ལོར་ཡུན་ནན་ཞིང་ཆེན་མི་དམངས་སྲིད་གཞུང་གི་ཏང་ཙུའུ་ཡི་ཁོངས་མི་དང་ཞིང་ཆེན་འགོ་འཛིན་གྱི་ལས་རོགས་པའི་འགན་བཞེས། 2006ལོར་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཀྲུང་རེན་གཞོན་པའི་འགན་བཞེས། 2001ལོར《བོད་ཀྱི་རིག་གནས་འཕེལ་རྒྱས་ཀྱི་ལོ་རྒྱུས》ཞེས་པའི་བརྩམས་ཆོས་ལ“མཆོག་གྱུར་ལྔའི”ལས་གྲྭའི་བྱ་དགའ་ཐོབ། 2013ལོར《དོན་གྲུབ་དབང་འབུམ་གྱི་གསུང་རྩོམ》(པོད་དྲུག་དེབ་བརྒྱད)པར་དུ་བསྐྲུན།
སྒྱུར་བ་པོ། ཀྲུང་གོ་མི་རིགས་སྐད་ཡིག་ཡིག་སྒྱུར་ཅུས་བོད་ཡིག་ཡིག་སྒྱུར་ཁང་གི་ཀྲུའུ་རེན་ཟླ་བ་ཚེ་རིང་།
1974ལོར་མདོ་ཁམས་སྨད་ཀྱི་རྨ་ཆུའི་ལྷོ་རྒྱུད་གཅན་ཚ་རྫོང་སྣང་ར་ཞང་སྦྲུལ་ལྕེ་གྲོང་ཚོར་སྐྱེས། སྔ་ཕྱིར་སྣང་རའི་སློབ་ཆུང་དང་། རྫོང་མི་རིགས་སློབ་འབྲིང་། རྨ་ལྷོ་མི་རིགས་མཐོ་འབྲིང་། ནུབ་བྱང་མི་རིགས་སློབ་གྲྭ་ཆེན་མོ་བཅས་ནས་སློབ་གཉེར་གནང་། 1997ལོ་ནས་ད་ལྟའི་བར་ཀྲུང་གོ་མི་རིགས་སྐད་ཡིག་ཡིག་སྒྱུར་ཅུས་སུ་ཡིག་སྒྱུར་གྱི་བགྱི་བ་དོན་དུ་གཉེར་བཞིན་ཡོད། 2008ལོ་ནས་2011ལོའི་བར་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་ཞིབ་འཇུག་སློབ་མའི་འཛིན་གྲྭར་སློབ་གཉེར་གནང་ཞིང་ཤེས་རམས་པའི་དམ་བཅའ་བཞག 2010ལོར་ཞུས་ཆུང་ལོ་ཅཱ་བའི་མཚན་གནས་ཐོབ། 2012ལོ་ནས་2013ལོའི་བར་ཧུའུ་པེ་ཞིང་ཆེན་དབྱི་ཁྲང་གྲོང་ཁྱེར་ཙི་ཀུའེ་རྫོང་གི་རྫོང་ཨུའི་རྒྱུན་ཨུ་དང་རྫོང་དཔོན་གཞོན་པའི་འགན་འཁུར། 2013ལོ་ནས་2014ལོའི་བར་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་གཞོན་པའི་དྲུང་ཡིག་གི་འགན་འཁུར། 2013ལོར་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་གཞོན་ནུ་མཛངས་མི་གསོ་སྐྱོང་ལས་གཞིའི་ནང་བདམས། ད་ལྟ་ཀྲུང་གོ་མི་རིགས་སྐད་ཡིག་ཡིག་སྒྱུར་ཅུས་བོད་ཡིག་ཡིག་སྒྱུར་ཁང་གི་ཀྲུའུ་རེན་གྱི་འགན་འཁུར་གནང་མུས་ཡོད།
ལས་ཞོར་དུ《ཀྲུང་གོའི་བོད་རིག་པ》དང་། 《མི་རིགས་ཀྱི་རྩོམ་རིག》《པོ་ཏ་ལ》《ཀྲུང་གོའི་བོད་ལྗོངས》《མི་རིགས་བརྙན་པར》སོགས་སུ་རྩོམ་ཡིག་སུམ་བརྒྱ་ལ་ཉེ་བ་ཞིག་བོད་ཡིག་ཏུ་བསྒྱུར་ནས་བཀོད་པ་དང་། བོད་རྒྱ་ཡིག་རིགས་གཉིས་ཀྱི་ལམ་ནས་རིག་གཞུང་ཞིབ་འཇུག་གི་དཔྱད་རྩོམ་བཅུ་ལྷག་རྒྱལ་ཁབ་རིམ་པ་དང་ཞིང་ཆེན་རིམ་པའི་རིག་གཞུང་དུས་དེབ་ཁག་ཏུ་བཀོད།《དུས་སྐབས་གསར་པའི་མི་རིགས་རིག་གནས་ཀྱི་བསམ་གཞིགས》དང《ཚོང་རའི་གཉེར་སྐྱོང་གི་རྩ་བའི་རིགས་པ་གསར་བསྒྲིགས》སོགས་འགྱུར་དེབ་ལྔ་སྔ་ཕྱིར་པར་བསྐྲུན་གནང་ཞིང་།《རྒྱ་བོད་ཡིག་སྒྱུར་སློབ་དེབ་བློ་གསལ་མིག་སྒྲོན》དང《བདག་ལ་རེ་བའི་རྨི་ལམ་ཞིག་ཡོད》སོགས་དེབ་ལྔ་གྲོགས་གཞན་དང་ལྷན་དུ་སྒྲིག་རྩོམ་དང་ཡིག་སྒྱུར་བྱས་ཏེ་པར་བསྐྲུན་གནང་ཡོད། 2014ལོར《ལ་མོ་བདེ་ཆེན་དགོན་པའི་ལོ་རྒྱུས》ཞེས་པའི་དཔེ་དེབ་མི་རིགས་དཔེ་སྐྲུན་ཁང་གིས་པར་དུ་བསྐྲུན་པ་དང་འབྲེལ། གྲོགས་པོ་འཇམ་དབྱངས་དར་རྒྱས་དང་ལྷན་དུ་གཙོ་སྒྲིག་བྱས་པའི《མཚོ་སྔོན་སི་ཁྲོན་ཀན་སུའུ་ཡུན་ནན་ཞིང་ཆེན་བཞིའི་བོད་ཁུལ་གྱི་དགོན་སྡེ་དང་རི་ཆུའི་མིང་རྒྱ་བོད་ཤན་སྦྱར》དང《མཚོ་སྔོན་སི་ཁྲོན་ཀན་སུའུ་ཡུན་ནན་ཞིང་ཆེན་བཞིའི་བོད་ཁུལ་གྱི་གྲོང་སྡེའི་མིང་རྒྱ་བོད་ཤན་སྦྱར》ཞེས་པའི་དེབ་གཉིས་པེ་ཅིན་མི་རིགས་དཔེ་སྐྲུན་ཁང་གིས་པར་བསྐྲུན་གནང་ཡོད་དོ། །
2015ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་པར་དུ་བསྐྲུན་པའི་དེབ་འདི་ནི《དོན་གྲུབ་དབང་འབུམ་གྱི་གསུང་རྩོམ་ཕྱོགས་བསྒྲིགས》ཞེས་པོད་དྲུག་དེབ་བརྒྱད་ཀྱི་པོད་གསུམ་པའི་རྩོམ་ཡིག་གལ་ཆེན་ཁག་ཅིག་མི་རིགས་རིག་གནས་ཀྱི་སྐོར་དང་། མི་རིགས་སྐད་ཡིག་གི་སྐོར་ཞེས་ཁག་གཉིས་སུ་བགར་ནས་བོད་ཡིག་ཏུ་བསྒྱུར་བ་ལས་གྲུབ། ཁག་དང་པོའི་ནང《དུས་སྐབས་གསར་པའི་མི་རིགས་རིག་གནས་ཀྱི་བསམ་གཞིགས》དང་།《མི་རིགས་རིག་གནས་ཀྱི་གནས་ངེས་པར་བྱས་ནས་ང་ཚོས་དེར་འཛིན་འོས་པའི་རྣམ་འགྱུར་གྱི་སྐོར》《‘རང་རྟོན་གསུམ’གྱི་བློ་འགྱུར་བ་མེད་པ་ཞིག་ཆགས་པར་བྱས་ནས་མི་རིགས་ཀྱི་ལས་དོན་ལེགས་པར་བསྒྲུབ་དགོས》《སྤྱི་ཚོགས་རིང་ལུགས་ཀྱི་མི་རིགས་རིག་གནས་གོང་འཕེལ་ཆེན་པོ་དང་དར་རྒྱས་ཆེན་པོ་ཡོང་བར་སྐུལ་འདེད་བྱ་དགོས》《མི་རིགས་ཀྱི་རིག་གནས་ཚན་རིག་དང་མཐུན་པར་འཕེལ་རྒྱས་ཡོང་བར་འབད་བརྩོན་བྱ་དགོས》《མི་རིགས་ཀྱི་རིག་གནས་མྱུར་སྐྱོབ་དང་སྲུབ་སྐྱོབ་ལེགས་པོ་བྱ་དགོས》《མི་རིགས་རིག་གནས་ཐད་ཀྱི་གཞི་རྩའི་གནད་དོན་འགའ》བཅས་འདུས་ཤིང་། ཁག་གཉིས་པའི་ནང《དུས་རབས་གསར་པའི་མི་རིགས་སྐད་ཆའི་གནད་དོན》དང་། 《ཏང་དང་རྒྱལ་ཁབ་ཀྱི་སྐད་ཆའི་སྐོར་གྱི་སྲིད་ཇུས་ཡང་དག་པར་རྟོགས་དགོས》《སྐད་ཆའི་བྱེད་ནུས་དང་དེའི་འཕེལ་ཕྱོགས་ཀྱི་གནད་དོན་སྐོར》《གཞི་རྩའི་ཆོས་ཉིད་རྟོགས་པར་བྱས་ནས་ཚན་རིག་དང་མཐུན་པའི་སྒོ་ནས་སྐད་ཆའི་རིན་ཐང་ངོས་འཛིན་བྱ་དགོས》བཅས་འདུས།
དེབ་འདིར་མར་ཁེ་སི་རིང་ལུགས་ཀྱི་མི་རིགས་སྐོར་གྱི་གཞུང་ལུགས་དང་། ཏང་གིས་གསར་དུ་བཏོད་པའི་མི་རིགས་ས་ཁོངས་རང་སྐྱོང་གི་ལམ་ལུགས། ཏང་དང་རྒྱལ་ཁབ་ཀྱི་མི་རིགས་སྲིད་ཇུས་བཅས་ལ་རང་རྟོན་གྱི་བློ་འགྱུར་བ་མེད་པ་ཞིག་ཆགས་དགོས་ཚུལ་བརྗོད་གཞིར་བཟུང་སྟེ། རིག་གནས་མིའི་རིགས་རིག་པ་དང་། མི་རིགས་རིག་པ། གནའ་དཔྱད་རིག་པ་སོགས་རིག་ཚན་གསར་པའི་ཞིབ་འཇུག་བྱེད་ཐབས་དང་གྲུབ་འབྲས་གསར་པ་སྤྱད་ནས་དེང་གི་མི་རིགས་ཀྱི་རིག་གནས་དང་སྐད་ཡིག་གི་གནད་དོན་དང་། ཏང་དང་རྒྱལ་ཁབ་ཀྱི་སྐད་ཡིག་སྐོར་གྱི་སྲིད་ཇུས། ལོ་ཙཱའི་ལས་དོན། མི་རིགས་ཀྱི་རིག་གནས་མྱུར་སྐྱོབ། མི་རིགས་རིག་གནས་ཚན་རིག་དང་མཐུན་པར་འཕེལ་རྒྱས་སུ་གཏོང་ཕྱོགས་སོགས་དེང་གི་དུས་འདིར་ཀུན་གྱིས་དོ་སྣང་བྱས་དང་བྱེད་བཞིན་པའི་གནད་དོན་ཐད་ལ་དཔྱད་གླེང་ཟབ་ཅིང་རྒྱས་པ་གནང་ཡོད།
འཕྲིན་སྟེགས། weikangba


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Monday, April 23, 2018
བོན་གཞིས་ཉིན་སློབ་ཀྱི་དགེ་ལས་རྣམས་ལ་ཐུགས་རྗེ་ཆེ་ཞུའི་མཛད་སྒོ་གཉེར་བ།
༄༅། །ཕྱི་ལོ་ ༢༠༡༨ ཟླ་ ༤ ཚེས་ ༢༡ རེས་གཟའ་སྤེན་པ་ཉིན་རྒྱ་གར་བྱང་ཕྱོགས་ཧི་མ་ཅལ་མངའ་ཁོངས་གཡུང་དྲུང་བོན་གྱི་གདན་ས་ཆེན་མོ་༸དཔལ་གཤེན་བསྟན་སྨན་རིའི་གླིང་གི་དཔེ་མཛོད་ཁང་དུ་༸དཔལ་གཤེན་བསྟན་སྨན་རིའི་གླིང་གི་དབུས་གཡུང་དྲུང་བོན་འཛིན་ལྷན་ཚོགས་དང་། བོན་གཞིས་གཞིས་ལས་ཁང་། བོན་བུ་ཁྱིམ་ཁང་བཅས་ཀྱིས་འགན་བཞེས་ཏེ་བོན་གཞིས་ཐོབ་རྒྱལ་གསར་པའི་དགེ་ལས་རྣམས་ལ་ཐུགས་རྗེ་ཆེ་ཞུའི་མཛད་སྒོ་ཞིག་ཆེད་གཉེར་གནང་ཡོད་པ་རེད།མཛད་སྒོ་དེར་ཇི་ལྟར་གདན་ཞུས་བཞིན་ཞྭ་དཀར་བསྟན་པའི་གཙུག་རྒྱན་༸སྐྱབས་རྗེ་སྨན་རིའི་ཁྲི་འཛིན་ ༣༤ པ་རིན་པོ་ཆེ་མཆོག་དང་། ༸སྐྱབས་རྗེ་སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ། གཡུང་དྲུང་བོན་གྱི་བཤད་སྒྲུབ་མཁན་སློབ་རྣམ་གཉིས་བཅས་ཆེད་ཕེབས་དང་། ས་གནས་སློབ་སྟོན་ཚོགས་ཆུང་གི་ཚོགས་གཞོན་དང་བོན་བུ་ཁྱིམ་ཁང་གི་དབུ་འཛིན་གཅིག་ལྕོགས་བླ་ཁྲི་མཁན་པོ་ཉི་མ་གྲགས་པ་རིན་པོ་ཆེ། སྤྱི་འཐུས་དགེ་བཤེས་སྨོན་ལམ་མཐར་ཕྱིན། གཞིས་དགོན་གཉིས་ཀྱི་ཚོགས་སྡེ་ཁག་གི་ལས་སྣེ་རྣམ་པ། བོན་གཞིས་མི་མང་། སློབ་ཕྲུག་རྒན་པ་བཅས་མཉམ་ཞུགས་ཞུས་ཡོད།
མཛད་སྒོའི་ཐོག་བོན་གཞིས་ས་གནས་འགོ་འཛིན་མཆོག་གིས་དགེ་ལས་སྤྱི་དང་བྱེ་བྲག་རྒྱ་གར་དགེ་ལས་རྣམས་ལ་ཐུགས་རྗེ་ཆེ་ཞུའི་གསུང་བཤད་གནང་བ་དང་། ས་གནས་སློབ་སྟོན་ཚོགས་ཆུང་གི་ཚོགས་གཞོན་མཆོག་གིས་སློབ་གྲྭ་འདི་ཉིད་ཐོག་མར་༸སྐྱབས་རྗེ་སྨན་རིའི་ཁྲི་འཛིན་ ༣༣ པ་དམ་པ་མཆོག་དང་། ༸སྐྱབས་རྗེ་སྨན་རིའི་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེ་རྣམ་གཉིས་ཀྱིས་དབུ་འཛུགས་གནང་ཞིང་། ༡༩༧༥ ཙམ་ནས་རྒྱ་གར་དབུས་བོད་སློབ་འཛིན་ཚོགས་ཀྱིས་མཐུན་འགྱུར་དང་ཞལ་བཞེས། དེ་ནས་རིམ་བཞིན་བདག་དབང་ཆ་ཚང་བཞེས་ཏེ་ད་ལྟ་སྔོན་འགྲོ་ནས་འཛིན་རིམ་ ༡༢ བར་ཆ་ཚང་བ་ཞིག་ཆགས་པའི་བརྒྱུད་རིམ། དེ་བཞིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དགོངས་འོག་རང་གཞུང་ཤེས་རིག་ལས་ཁུངས་ནས་མཐུན་འགྱུར་དང་དགོངས་བཞེས་ཇི་གནང་། ལྷག་པར་ཁོང་ལ་སློབ་གྲྭའི་ལས་སྣེ་སོགས་ཀྱི་ཐད་ཀར་འགན་ཁུར་མེད་ཀྱང་མི་ལོ་ ༣༠ ཙམ་རིང་སློབ་གྲྭ་དང་འབྲེལ་བའི་ལས་དོན་གནང་རིང་རྒྱ་གར་གཞུང་དབུས་བོད་སློབ་འཛིན་ཚོགས་ཀྱི་དྲུང་ཆེ་རིམ་པ་དང་། སློབ་གྲྭའི་སློབ་སྤྱི་དང་དགེ་ཆེ་རིམ་པ། དགེ་ལས་བཅས་ནས་ཕྱག་ལས་འཐུས་ཤོར་མེད་པར་གནང་བའི་བཀའ་དྲིན་རྗེས་དྲན་དང་། དམིགས་བསལ་འདི་ལོ་རང་གཞུང་བོད་མིའི་སྒྲིག་འཛུགས་ཀྱིས་རྒྱ་གར་གཞུང་མང་ལ་ཐུགས་རྗེ་ཆེ་ཞུའི་ལོ་རུ་ངོས་འཛིན་གནང་བ་བཞིན་རྒྱ་གར་གཞུང་མང་དང་ལྷག་པར་བོན་གཞིས་ཀྱི་དགེ་ལས་རྣམས་ལ་ཐུགས་རྗེ་བླ་ལྷག་ཏུ་ཆེ་ཞུས་གནང་བ་དང་། དགེ་རྒན་རིམ་པས་མི་ཚེའི་དྭངས་མ་ལེགས་སྐྱེས་སུ་ཕུལ་ཏེ་གསོ་སྐྱོང་གནང་བའི་བོན་གཞིས་སློབ་ཟུར་རྣམས་རྒྱ་གར་དང་བལ་ཡུལ། ཨ་རི། ཡུ་རོབ་སོགས་སུ་ཤེས་ཡོན་སྡེ་ཁག་དང་། ཚོགས་སྡེ་ཁག་སོགས་དུ་མའི་ནང་ལས་དོན་གལ་ཆེ་གཉེར་མཁན་དང་རང་འགོ་རང་ཐོན་གྱིས་སྤྱི་ཚོགས་ལ་ཕན་བདེ་སྐྲུན་ཐུབ་མཁན་དུ་མ་བྱུང་ཡོད་པ་མ་ཟད། རང་གཞུང་དང་རང་སྐྱོང་སྡེ་ཚན་ཁག་བཅས་ནང་སྲི་ཞུ་སྒྲུབ་བཞིན་པ་བཅུ་ཕྲག་གཉིས་མ་ཟིན་ཙམ་ཡང་ཡོད་པ་སོགས་ཀྱི་ངོ་སྤྲོད་གནང་།
༸སྐྱབས་རྗེ་སྨན་རིའི་དཔོན་སློབ་རིན་པོ་ཆེ་མཆོག་གིས་རྒྱ་གར་གཞུང་མང་གཉིས་ཀྱིས་བོད་མི་སྐྱབས་བཅོལ་བ་རྣམས་ལ་བཀའ་དྲིན་བླ་མེད་དུ་བསྐྱངས་བ་དེར་ཐུགས་རྗེ་ཆེ་ཞུ་དང་། ལྷག་པར་དགེ་རྒན་རྣམས་ཀྱིས་བོད་ཕྲུག་ཁྲི་ཕྲག་མང་པོར་མི་ཚེར་མདུན་ལམ་བསྐྲུན་པ་ནི་ཆོས་དང་འཇིག་རྟེན་གཉིས་ཐད་ནས་དགེ་ཚོགས་རླབས་པོ་ཆེ་བསགས་ཡོད་སྐོར་དང་། ཁྱེད་རྣམ་པས་གསོ་སྐྱོང་གནང་བའི་བོད་ཕྲུག་རྣམས་ཀྱིས་གྲུབ་འབྲས་གང་ལེགས་ཐོན་བཞིན་ཡོད་པ་སྟེ། བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་། བཀའ་བློན་དང་སྤྱི་འཐུས་དུ་མ། སྲི་ཞུ་བ། ས་གནས་འགོ་འཛིན་སོགས་ཀྱི་འགན་ཁུར་བཞེས་བཞིན་པ་མང་པོ་ཞིག་རྒྱ་གར་གཞུང་གི་དགེ་རྒན་རྣམ་པས་གཞི་རིམ་ཤེས་ཡོན་སློབ་སྦྱོང་སྤྲད་གནང་བ་ལ་བརྟེན་ནས་བྱུང་བ་ཡིན་སྐོར། ད་ལན་འགྲོ་སྟངས་ཤིག་གིས་འདི་ནས་ང་ཚོ་ཁ་བྲལ་དགོས་གྱུར་ནའང་མ་འོངས་པར་ཁྱེད་ཚོས་བོད་མི་རྣམས་དུས་རྟག་དུ་མ་བརྗེད་བ་དང་། ས་གནས་འདིར་གཞུང་སྒེར་གང་གི་གནས་བབ་ཀྱི་ཐོག་ཕེབས་ཀྱང་ང་ཚོས་ནང་མི་ནང་བཞིན་སྣེ་ལེན་དང་མཐུན་འགྱུར་ཞུ་རྒྱུ་ཡིན་གནས་སོགས་གསུངས།
སློབ་སྤྱི་སན་ཏོཤ་ཀུ་མར་སིངྷ་(Santosh Kumar Singh)མཆོག་གིས་སློབ་གྲྭ་ཞེས་པ་དེ་གལ་གནད་ཆེན་པོ་ཡིན་པའི་སྐོར་དང་། ཁོང་རྣམ་པས་བོད་སློབ་འཛིན་ཚོགས་ཁོངས་དང་ལྷག་པར་བོན་གཞིས་སུ་ཕྱག་ལས་གནང་རིང་། གཙོ་བོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གཟིགས་པ་དང་། རང་གཞུང་ཤེས་རིག་ལས་ཁུངས་ནས་རྒྱབ་སྐྱོར། དམིགས་བསལ་༸སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་དམ་པ་མཆོག་གི་ཐུགས་རྗེའི་སྐྱབས་འཇུག་ཚད་མེད་གནང་བ་མ་ཟད། ས་གནས་ཀྱི་ལས་སྣེ་རྣམས་ནས་མཐུན་འགྱུར། མི་མང་གིས་འགན་མཉམ་ཁུར་གནང་བ་བཅས་ལ་བརྟེན་ནས་ལས་དོན་གང་ལེགས་འགྲུབ་ཡོད་པ་དང། མ་འོངས་པར་ཡང་ཕྱོགས་ཡོངས་རྡོག་རྩ་གཅིག་སྒྲིལ་གྱིས་སློབ་གྲྭར་འཐུས་ཤོར་མ་སོང་བ་དགོས་གནས། ཆེད་གཉེར་མཛད་སྒོ་གནང་བ་ལ་ཐུགས་རྗེ་ཆེ་བཅས་ཞུས།
༸སྐྱབས་རྗེ་རྒྱལ་བ་སྨན་རི་བ་མཆོག་གིས་བོད་མི་རྣམས་ལ་བཀའ་དྲིན་བླ་མེད་དུ་ཆེ་བའི་སྤྱིར་རྒྱ་གར་གཞུང་མང་གཉིས་དང་། སྒོས་སུ་རྒྱ་གར་དགེ་རྒན་རྣམ་པ། ཡང་སྒོས་སུ་བོན་གཞིས་ཉིན་སློབ་ཀྱི་དགེ་རྒན་རྣམས་ཀྱིས་སྐུ་ལས་བསྐྱོན་ཏེ་མི་རབས་གསར་པ་སྐྱེད་སྲིང་གནང་བ་བཅས་ལ་ཐུགས་རྗེ་བླ་ན་མེད་པ་ཆེ་ཞུས་པ་དང་། འདི་ནས་འཁྱུར་ལ་ཉེ་བའི་དགེ་ལས་རྣམས་ཀྱི་མི་ཚེ་དོན་ལྡན་ཡོང་བའི་སྨོན་ལམ། མ་འོངས་མུ་མཐུད་འབྲེལ་ལམ་གནང་དགོས་གནས། མུ་མཐུད་བཞུགས་གནང་མཁན་གྱི་དགེ་ལས་རྣམས་ཀྱིས་སློབ་གྲྭ་འདི་ཉིད་ཀྱི་དགོས་པ་དམིགས་ཡུལ་གཞིར་བཞག་ཐོག གཡུང་དྲུང་བོན་གྱི་བསྟན་པའི་གཞི་མ་འདེང་མཁན་གྱི་གཞོན་སྐྱེས་རྣམས་ལ་མཐུན་འགྱུར་སོགས་སྔར་༸སྐྱབས་རྗེ་ཞིང་གཤེགས་དམ་པའི་སྐབས་ལྟར་གནང་སྐྱོང་ཡོང་བ་དང་། རང་གཞུང་ཤེས་རིག་ལས་ཁུངས་གཙོས་འབྲེལ་ཡོད་སྡེ་ཚན་ཁག་གིས་ཀྱང་གཟིགས་པ་ཆེར་བསྐྱེད་ཐོག་འདི་ནས་ཕྱག་རོགས་གང་ཐུབ་ཞུ་རྒྱུ་ཡིན་གནས་སོགས་ཀྱི་ཟབ་གསལ་བཀའ་སློབ་སྩལ་གནང་མཛད།
དེ་རྗེས་སློབ་སྤྱི་སོགས་དགེ་ལས་ ༣༠ ལྷག་ཙམ་ལ་ཆེ་བསྟོད་ཕྱག་རྟགས་དང་། ཚོགས་སྡེ་ཁག་དང་སློབ་ཟུར་བཅས་ནས་མགུལ་དར་ཕུལ་ཏེ་ཉིན་གུང་གསོལ་སྟོན་རྒྱས་འབུལ་ཞུས་པ་བཅས་ཀྱི་གསར་གནས་སུ།
རྩོམ་པ་པོ། ཁྱུངཿསྨོན་ལམ། དུས་ཚོད། 1:50:00 AM
Labels: གསར་བྱུང་གནས་འཕྲིན།
No comments:
Subscribe to: Post Comments (Atom)


text:
འཇམ་དབྱངས་སྐྱིད།
བདག་གི་མིང་ལ་འཇམ་དབྱངས་སྐྱིད་ཟེར། སྐྱེས་ཡུལ་ལུང་པ་ནི་བོད་མདོ་དབུས་ཁམས་གསུམ་གྱི་ཡ་གྱལ་མདོ་སྨད་ཀྱི་ཆར་གཏོགས་ པ་ད་ལྟ་མཚོ་སྔོན་ཞིང་ཆེན་ཟེར་བའི་ཁོངས་ཀྱི་མཚོ་ལྷོ་ཁུལ་ཀོས་ནན་རྫོང་བྱ་མདོ་ ར་རྫ་ཞེས་པའི་གྲོང་ཚོ་ཞིག་ཡིན། ཕ་མ་གཉིས་ཀ་ཞིང་པ་ཡིན། ཆུང་ངུའི་དུས་ནས་ཕ་ཡུལ་དུ་སློབ་གྲྭ་ཆུང་འབྲིང་འགྲིམས། སློབ་གྲྭ་དེ་དག་ཐོན་རྗེས་རང་ཡུལ་དང་ཁད་ཅུང་ཟད་རིང་བའི་མཚོ་ལྷོ་ཁུལ་དགེ་ཐོན་ སློབ་གྲྭ་ཟེར་བ་དེར་ཕྱིན། སློབ་གྲྭ་དེ་ནས་མཐར་མ་ཕྱིན་པའི་སྔོན་སྟེ1984ལོར་མཚོ་སྔོན་ཞིང་ཆེན་བོད་སྐད་ བརྙན་འཕྲིན་ལས་ཁུངས་གསར་འཛུགས་སྐབས་ང་ཚོའི་སློབ་གྲྭའི་ནང་སྙན་སྒྲོན་པ་བསྡུ་ ལེན་བྱེད་དུ་ཡོང་ནས་ང་རང་སྟེས་དབང་སྟབས་འགྲིག་གིས་སྙན་སྒྲོན་པ་རུ་བསྡུ་ལེན་ བྱས་ནས་ཟི་ལིང་དུ་ཡོང་ཐུབ་པ་བྱུང་སོང་། 1993ལོ་ནས1996ལོ་བར་ཡང་བསྐྱར་མཚོ་སྔོན་ཞིང་ཆེན་སློབ་གསོ་སློབ་གྲྭ་ཆེན་མོའི་ སྦྲག་ཁྲིད་སློབ་གསོ་མྱངས་ཤིང་དེ་ནས་ཆེད་སྦྱོང་སློབ་གྲྭ་ཆེན་མོའི་སློབ་ཐོན་ འཛིན་ཡིག་ཐོབ།
བདག་གིས་བོད་ཡིག་གི་ལམ་ནས་གསར་འགྱུར་གྱི་ལས་ཀ་བྱས་ཏེ་ད་ཕན་ལོ་ངོ20ལྷག་འདས་ སོང་། ལོ་དེ་དག་གི་རིང་ལ་བརྙན་འཕྲིན་སྙན་སྒྲོན་པའི་ལས་ཀ་དང་། གསར་འགྱུར་དང་ཆེད་སྒྲིག་ལེ་ཚན་ཡིག་སྒྱུར་གྱི་ལས་ཀ་སོགས་བྱས་མྱོང་། ལོ་མང་པོའི་སྔོན་ནས་ད་བར་དུ་གསར་འགྱུར་དང་ཆེད་སྒྲིག་ལེ་ཚན་སྒྲིག་སྦྱོར་ གཏུབ་མཐུད་ཀྱི་ལས་ཀ་བྱེད་གི་ཡོད།
གོང་དུ་བཀོད་པ་ནི་རང་ལ་འཁྲི་བའི་ལས་ཀའི་སྐོར་གྱི་གནས་ཚུལ་ཉུང་བསྡུས་ཙམ་ཡིན། གཤམ་དུ་ལས་ཞོར་ལས་ཀའི་གྲུབ་འབྲས་སྐོར་ཉུང་གསལ་ཙམ་བཀོད་ན།
ཕྱི་དང་ནང་གི་རྒྱུ་རྐྱེན་གང་རུང་ཞིག་གི་དབང་གིས་བདག་གིས་རང་ཉིད་ཆེས་དགའ་ བའི་ལས་དེ་ལ་རང་གི་དུས་ཚོད་དང་ནུས་ཤུགས་ཡོད་ཚད་འདོན་ཐུབ་མ་སོང་། བདག་ཉིད་ཆེས་དགའ་བའི་ལས་ནི་གླུ་གཞས་གཏོང་རྒྱུ་དེ་ཡིན། གླུ་གཞས་ལ་དགའ་བའི་བག་ཆགས་ཐོག་མའི་འབྱུང་ཁུངས་ཕལ་ཆེར་བདག་གི་ཕ་ཡུལ་ལུང་པ་ཡིན་རྒྱུ་རེད། རྒྱུ་མཚན། ང་ཚོའི་ལུང་པར་གཞན་ཡིད་ཅིག་ཅར་འཕྲོག་པའི་བཀོད་ལེགས་མཛེས་ལྗོངས་འདྲ་མེད་ ཀྱང་། མི་མང་གི་ཁྲོད་དུ་ཡིད་ཀྱི་དང་བ་འདྲེན་པའི་གླུ་དང་ལ་གཞས་དང་བྲོ་གར་བབ་ཆགས་པ་ དར་སོ་ཆེ་བ་རེད། ན་གཞོན་རྣམས་ལང་ཚོ་དར་ལ་བབ་སྟེ་འཇིག་རྟེན་རྩེ་དགའི་དཔལ་ལ་རོལ་བའི་དུས་སུ་ བུ་དང་བུ་མོ་དེ་དག་གིས་གཅིག་ལ་གཅིག་མཛའ་བའི་ལ་གཞས་གཏོང་བ་དང་ལ་གཞས་ཀྱི་ཚིག་ ཡི་གེར་བྲིས་ཏེ་ཕན་ཚུན་ལ་མཛའ་ཕྲིན་སྐུར་བ་རེད། ལོ་རེ་རེའི་ལོ་གསར་དང་འཇིག་རྟེན་མཐུན་འཇུག་གི་ཆང་ས་གཉེན་སྟོན་སྐབས་སུ་མི་ རྣམས་དུད་ཚང་རེར་འདུས་ཏེ་གླུ་ལེན་གར་རྩེ་བྱེད་པ་རེད། ང་ཚོའང་བོད་པ་གཞན་དག་དང་འདྲ་བར་སངས་རྒྱས་ཆོས་ལུགས་ལ་དད་པ་བྱེད་མཁན་ཡིན། སྤོ་བོ་རྨོ་བོ་རྣམས་ཀྱིས་ཆོས་ཀྱི་ཁ་ཏོན་ཉིན་ལྟར་ཆད་མེད་དུ་འདོན་པ་རེད།
དབྱངས་འགྲོས་ངེས་ཅན་ལྡན་ཞིང་མཐོ་དམའ་རན་ལ་ལྷོད་བག་ཆགས་པའི་དབྱངས་རྟ་དེ་དག་ ནི་མིའི་ཡིད་སེམས་བདེ་རུ་འགོད་པའི་གསོས་སུ་གྲུབ་ཡོད་པ་རེད། དུས་ནམ་ཞིག་གི་ཚེ་གྲོང་ཚོའི་ནང་གི་མི་ཞིག་ཚེ་ལས་འདས་པ་ན། སྡེ་མི་རྣམས་སྡུག་བྱུང་བའི་དུད་ཚང་དེར་ཡོང་སྟེ་དགེ་རྩ་སྒྲུབ་མཁན་ཆོས་བྱེད་ དགེ་འདུན་པ་རྣམས་ལ་སྣེ་ལེན་ཞབས་ཏོག་དང་དུད་ཚང་དེར་ཕྱི་ནང་གི་ལས་ཀ་ལས་རོགས་བྱེད་ཅིང་། ཁྱིམ་ཚང་དེས་ཀྱང་དཀར་དམར་སྐྱ་གསུམ་གྱི་ཟས་རིགས་འཛོམས་ཚད་ཀྱིས་མི་རྣམས་ངོམས་ པར་བྱེད་པ་རེད། ང་ཚོས་མི་རྣམས་ཟོས་ཀྱིས་ངོམས་པར་བྱེད་པ་དེ་ཡང་གཤིན་པོའི་དགེ་རྩའི་རིགས་ཤིག་ ཏུ་ངོས་འཛིན་བྱེད་གི་ཡོད། ཉིན་དེ་དག་གི་རིང་དགོང་དྲོའི་ཁ་ལག་བཟས་ཚར་བ་དང་གྲོང་ཚོའི་ནང་གི་བུད་མེད་ གྲེ་ངག་བདེ་བ་ཞིག་གིས་དབུ་མཛད་ཀྱི་ཚུལ་དུ་ཆོས་ཀྱི་ཚིགས་སུ་བཅད་པ་གང་རུང་ གླུ་རུ་ལེན་པ་དང་གྲོང་མི་ལྷན་རྒྱས་ནས་མ་ཎི་ཡིག་དྲུག་དབྱངས་སུ་གྱེར་ནས་དེར་ རམ་འདེགས་བྱེད་པ་རེད། སྐྱོ་དུང་དུང་གི་ཆོས་ཀྱི་གདངས་དབྱངས་དེ་ནི་དུད་ཚང་དེའི་ནང་མི་ཚོར་སེམས་གསོ་ དང་འདས་པོར་སྐྱེད་མ་བྱེད་པ་ལྟ་བུར་གྱུར་ཡོད་པ་རེད།
ང་ནི་ཁོར་ཡུག་དེ་ལྟ་བུ་ཞིག་ཏུ་སྐྱེས་ཤིང་ནར་སོན་པ་ཡིན། རང་ཉིད་ལ་ལྷན་སྐྱེས་སུ་སྐད་ངག་བདེ་པོ་ཞིག་ཡོད་པ་དང་ཡང་ན་ཁོར་ཡུག་དེ་འདྲ་ ཞིག་ཏུ་འཚར་ལོངས་བྱུང་བའི་རྐྱེན་ཨེ་ཡིན་ནམ། གང་ལྟར་ཀྱང་ཆུང་དུས་ནས་གླུ་དང་ལ་གཞས་ལེན་པར་དགའ་པོ་ཞེ་དྲག་ཡོད་པ་རེད།
1990ལོར་མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་ལེ་ཚན་ཞིག་ཏུ་ བདག་གི་གླུ་གཞས་ཐོག་མ་སྟེ་རྒྱང་རིང་གི་མཛའ་བོ་ཞེས་པ་དེ་བཏང་བ་ཡིན། དུས་དེ་ནས་ད་བར་དུ་བདག་གིས་རང་ཉིད་ཀྱི་ཆེད་བསྒྲིགས་སྒྲ་ཐག་དྲན་གདུང་དང་ སེམས་འཕྲིན་དང་སྨོན་ལམ་དང་རྒྱང་རིང་གི་མཛའ་བོ་དང་ཁྱེད་དང་ང་བཅས་ལྔ་དང་། CD ནི་སྨོན་ལམ་དང VCD ནི་རྒྱང་རིང་གི་མཛའ་བོ་དང་ལས་འཕྲོ་བཅས་འོད་སྡེར་གསུམ་བཏོན་ཏེ་བོད་མདོ་དབུས་ ཁམས་གསུམ་དུ་འགྲེམ་སྤེལ་བྱས་ཤིང་། ནེ་པ་ལ་དང་རྒྱ་གར་ཕྱོགས་ཀྱི་བོད་མི་ཡོད་ས་ལའང་མཐོང་ཞེས་གཞན་གྱིས་སྨྲ།
བདག་གི་གླུ་གཞས་ཀྱི་ནང་དོན་གཙོ་བོ་ནི་བོད་མི་རང་ཉིད་ཀྱི་དགའ་སྐྱོ་བདེ་སྡུག་ གི་སྐོར་ཡིན། རྒྱུ་རྐྱེན་སྣ་ཚོགས་ཀྱི་དབང་གིས། ད་ལྟའི་བོད་ཡུལ་དུའང་རྒྱ་སྐད་དང་རྒྱ་ཡིག་གི་སྟོབས་ཧ་ཅང་ཆེ་གཤིས་བོད་ཀྱི་ གླུ་པ་དང་གླུ་མ་དག་གིས་ཀྱང་དེ་ལ་དེ་བསྟུན་གྱིས་རྒྱ་སྐད་ཀྱི་ལམ་ནས་གཞས་གཏོང་ མཁན་མང་ཆེ་ཤོས་རེད། ཡིན་ཡང་བདག་གིས་དེ་ནི་རྩ་དོན་ཞིག་ཏུ་ངོས་བཟུང་སྟེ་བོད་རང་གི་མི་མང་ལ་བོད་ རང་གི་ཕ་སྐད་ཀྱི་ལམ་ནས་གཞས་བཏང་དང་གཏོང་གིན་ཡོད། བདག་གི་གཞས་ལ་དེང་དུས་དར་རྒྱུགས་གླུ་དབྱངས་ཀྱི་ཁྱད་ཆོས་ཐོན་ཡོད་ལ་ཆབས་ཅིག་ ཨ་མདོའི་གླུ་དང་ལ་གཞས་ཀྱི་ཤན་ཤུགས་ཀྱང་འདྲེས་ནས་ཡོད། མ་ཟད་བདག་གིས་བཏང་བའི་གླུ་གཞས་ནི་མདོ་དབུས་ཁམས་གསུམ་གྱི་གདངས་རྩོམ་མཁན་དག་ གི་བརྩམས་ཆོས་རིས་མེད་ཡིན་པས་བོད་ཡུལ་གྱི་གླུ་པ་གླུ་མ་གཞན་དག་དང་བསྡུར་ན་ སོ་སོའི་ཁྱད་ཆོས་མངོན་གསལ་ཡོད་པ་རེད། དེ་ཡང་བོད་རང་གི་དམངས་གླུ་རྨང་གཞི་བྱས་ནས་དེའི་སྟེང་གསར་བཏོད་རེ་བྱེད་ཨེ་ ཐུབ་ལྟ་རྒྱུ་ནི་བདག་གི་དམིགས་འབེན་ཉག་ཅིག་ཡིན། རྒྱ་མཚན་དེ་དག་གི་དབང་གིས་ཡིན་ཀྱང་སྲིད། གང་ལྟར་བོད་ཡུལ་དུ་བདག་གི་གླུ་གཞས་ལ་དགའ་པོ་བྱེད་མཁན་མང་པོ་ཡོད་ཅེས་སྒྲོ་ འདོགས་གང་ཡང་མེད་པར་བཤད་ཆོག
2004ལོའི་ཟླ4བའི་ནང་བདག་ཆེད་དུ་བལ་ཡུལ་ལ་ཐེངས་ཤིག་སོང་ནས་བོད་ཀྱི་གླུ་པ་ གྲགས་ཅན་ཚེ་རིང་འགྱུར་མེད་ལགས་དང་མཉམ་དུ་གཞས་ཁ་ཤས་བཏང་ནས་བལ་ཡུལ་རང་ནས་རོལ་ མོ་བཟོ་བ་དང་སྒྲ་ལེན་སྒྲིག་སྦྱོར་སོགས་བྱས་པ་ཡིན། VCD བརྙན་སྡེར་དེའི་མིང་ལ་ལས་འཕྲོ་ཟེར། བརྙན་སྡེར་ལས་འཕྲོ་བོད་ཡུལ་དུ་འགྲེམ་སྤེལ་བྱས་རྗེས་གྲགས་འགུལ་མི་ཆུང་བ་ཞིག་ བྱུང་། ལྷག་པར་དུ་གཞས་ཚིག་བདག་གིས་བརྩམས་པ་དང་གཞས་གདངས་ཚེ་རིང་འགྱུར་མེད་ལགས་ཀྱིས་བརྩམས་པའི་ལས་འཕྲོ་ཞེས་པའི་གཞས་དེར་རོང་འབྲོག་ཁུལ་གྱི་ཉན་མཁན་མང་པོས་དགའ་ བསུ་ཐོབ་ལ། བོད་ཀྱི་རོལ་མོ་མཁས་ཅན་བསྟན་འཛིན་སྤེན་ནོར་ལགས་ཀྱིས་ཀྱང་གདེང་འཇོག་ཚད་མཐོན་ པོ་གནང་། མ་ཟད། བོད་ཁམས་ཡོངས་ཀྱི་ས་གནས་སོ་སོ་ནས་བདག་ལ་བཀྲ་ཤིས་བདེ་ལེགས་ཞུ་བའི་འཕྲིན་ཡིག་ དང་ཁ་པར་བཏང་ནས་སྐུལ་མ་བྱེད་མཁན་དང་། ད་དུང་ལག་ཁྱེར་ཁ་པར་སྟེང་ནས་འཕྲིན་ཐུང་སྐུར་མཁན་སོགས་མང་པོ་བྱུང་། དེ་ཡང་གཙོ་བོ་བདག་གི་གཞས་ཚིག་བོད་རང་གི་ཡི་གེ་ཡིན་པ་མ་ཟད། དེའི་ནང་དོན་ཡང་ང་རང་གི་འཚོ་བའི་ནང་བྱུང་ཟིན་པའི་དོན་དག་རང་ཡིན་པས་ལུས་ངག་ ཡིད་གསུམ་གཞས་ཀྱི་ནང་ཐིམ་ཡོད་པ་དང་། རང་སེམས་ཀྱི་བརྩེ་བ་དྭངས་མས་བླངས་ཡོད་པའི་ཐོག གཞས་གདངས་ལའང་བོད་རང་གི་ཁྱད་ཆོས་ཅུང་འཛོམས་པ་མ་ཟད་སྐྱོ་ཞིང་གདུང་བའི་ཉམས་ འགྱུར་ཀྱང་ལྡན་པས་གླུ་ཚིག་དང་ཧ་ཅང་རན་པོ་འདུག དེའི་སྟེང་བདག་གིས་གཞས་དེ་གཏོང་སྐབས་ཨ་མདོའི་གླུ་དང་ལ་གཞས་ཀྱི་འགུགས་ལུགས་ དང་དེང་རབས་གླུ་གཞས་ལེན་སྟངས་གཉིས་ཆུ་དང་འོ་མ་བཞིན་འདྲེས་སུ་བཅུག་ཡོད་པས་ན། ཁྱད་ཆོས་དོད་པོ་ལྡན་པ་ཞིག་རེད་སྙམ།
ད་ཆ་བདག་གིས་ལས་ཀའི་ཞོར་དུ་བོད་ཀྱི་བུད་མེད་དང་བྱིས་པའི་གནས་ཚུལ་ལ་བརྟག་ དཔྱད་བྱས་ཐོག དེ་དང་ནུབ་ཕྱོགས་སྔོན་ཐོན་རྒྱལ་ཁབ་ཁག་གི་བུད་མེད་དང་བྱིས་པའི་གནས་ཚུལ་གཉིས་ ཞིབ་བསྡུར་གྱིས། ཁ་མ་འོངས་པར་ཕྱོགས་ཏེ་བོད་ཀྱི་བུད་མེད་དང་བྱིས་པའི་གནས་བབ་ལེགས་སྒྱུར་ཐད་ རང་གི་ལྟ་ཚུལ་དང་བཅས་པའི་འབོལ་རྩོམ་འབྲི་བཞིན་ཡོད། དེར་མ་ཟད། བདག་གིས་བྲིས་པའི་འབོལ་རྩོམ“བོད་མོ་ཁ་ཤས་བསླུས་འཚོང་བྱས་ཚུལ་ལས་ཅི་ཞིག་གོ་ རྒྱུ་ཡོད”ཅེས་པ་ཚགས་པར་དུ་བཀོད(“མཚོ་སྔོན་བོད་ཡིག་གསར་འགྱུར”2005ལོའི་སྤྱི་ ཟླ11པའི་ཚེས30ཉིན་གྱི་པར་ངོས2པར་གསལ)རྗེས་ཀློག་པ་པོའི་ཁྲོད་གྲག་འགུལ་མི་ ཆུང་བ་ཞིག་བྱུང་གཤིས། རྩོམ་སྒྲིག་པས་ཡང་བསྐྱར་རྩོམ་བསྐུལ་བྱས་པར་བདག་གིས“ཁོ་མོ་ཚོ་ཅིའི་ཕྱིར་གཞན་ ཡུལ་དུ་འབྲོ་དགོས་སོང”(མཚོ་སྔོན་བོད་ཡིག་གསར་འགྱུར“2006ལོའི་སྤྱི་ཟླ1པའི་ ཚེས10ཉིན་གྱི་པར་ངོས2པར་གསལ)ཞེས་པ་ཞིག་བྲིས། དེའི་གོང་དུ་རྩོམ་སྒྲིག་པས། ”ཕུན་ཚོགས་འཚོ་བ་འདོན་ཐེངས148པའི་སྟེང་འཇམ་དབྱངས་སྐྱིད་ཀྱིས་བྲིས་པའི་རྩོམ་ ཡིག‘བོད་མི་ཁ་ཤས་བསླུས་འཚོང་བྱས་ཚུལ་ལས་ཅི་ཞིག་གོ་རྒྱུ་ཡོད’ཅེས་སྤེལ་རྗེས། ཀློག་པ་པོ་མི་ཉུང་བ་ཞིག་གིས་ཁ་པར་དང་འཕྲིན་ཡིག་གི་ལམ་ནས་རང་རང་གི་ལྟ་ཚུལ་ རྩོམ་སྒྲིག་པར་ལྷུགས་པར་བརྗོད་བྱུང་། དེར་གཞིགས་ན་རྩོམ་ཡིག་འདིས་ཀློག་པ་པོའི་ཁྲོད་གཡོ་འགུལ་ཆུང་ཆུང་ཞིག་ཅིས་ཀྱང་ ཐེབས་ཡོད་ཚོད་འདུག དོན་དུ་ཡང་རང་རེའི་བུད་མེད་རྣམས་ཀྱི་ལས་དབང་ནི་ཕོ་མཆོག་མོ་དམན་སོགས་འདུ་ ཤེས་རྙིང་པ་ལས་ཐར་ཐུབ་མེད་དེ། ལྟོས་བཅས་ཀྱིས་སློབ་གསོ་མྱོང་སྐལ་མེད་པ་དང་གཉེན་སྒྲིག་རང་དབང་མེད་པ་སོགས་ཀུན་གྱིས་ཤེས་གསལ་ལྟར་ལགས་པས། གནས་ཚུལ་འདིའི་རིགས་ལ་དོ་སྣང་དང་མཐོང་ཆེན་བྱེད་རྒྱུ་ནི་ང་ཚོའི་གཟུར་དུ་མེད་ པའི་འགན་འཁྲི་ཡིན། དེར་དམིགས་ནས་ད་ཐེངས་ཡང་ཆེད་དུ་པར་ངོས་འདི་བསྒྲིགས་པ་ཡིན་ལ། པར་ངོས་ཚད་བཀག་དབང་གིས་ཀློག་པ་པོས་བསྐུར་ཡོང་བའི་རྩོམ་ཡིག་ཁྲོད་ལེགས་ཤོས་ གཅིག་ལས་འགོད་མ་ཐུབ་པར་དགོངས་དག་ཞུས་པ་ཡིན། སླད་མར་ཡང་འདིའི་ཕྱོགས་ལ་ཐུགས་ཁུར་མཛད་མཁན་ཡོངས་ནས་ལྗགས་རྩོམ་བསྐུར་གནང་ ཡོང་རྒྱུ་ནི་རྩོམ་སྒྲིག་པའི་རེ་བ་ཡིན”ཞེས་པའི་གཏམ་འདི་འདྲ་ཞིག་བྲིས་འདུག
མཐར་སྤུན་ཟླ་རྣམ་པ་དང་ལྷག་པར་དུ་བདག་གི་གླུ་གཞས་ལ་དགའ་པོ་བྱེད་མཁན་གྱི་ཉན་ མཁན་གྲོགས་པོ་རྣམས་ལ་ཞུ་རྒྱུ་ཞིག་ནི། ཉེ་ཆར་བདག་གིས་གླུ་གཞས་འོད་སྡེར་གསལ་པ་ཞིག་བཟོ་ཨེ་ཐུབ་ལ་བསམ་བློ་གཏོང་གི་ ཡོད། ཡིན་ནའང་ད་ལོ་འགྲིམ་སྤེལ་བྱེད་ཐུབ་མིན་ད་ལྟ་ད་དུང་ཁག་ཐེག་མི་ཐུབ། གང་ཡིན་ཟེར་ན་རང་འཁྲིའི་གསར་འགྱུར་ལས་ཀའི་ཞོར་དུ་གཞས་ཚིག་དང་གཞས་གདངས་རོལ་ དབྱངས་སོགས་ཕྱོགས་གང་ཅིའི་ཐད་ནས་ཅུང་སྤུས་དག་ཅིག་དང་ཡང་བོད་རང་གི་ཁྱད་ཆོས་དོད་པོ་ལྡན་པ་ཞིག་བཟོ་རྒྱུ་ནི་དེ་འདྲའི་ལས་སླ་མོ་ཞིག་གཏན་ནས་མ་རེད། ཡིན་ནའང་ངས་ད་ལྟ་དེའི་ཕྱོགས་ལ་བསམ་གཞིགས་ཕྲ་མོ་རེ་དང་སྟ་གོན་ཏོག་ཙམ་རེ་བྱེད་གྱིན་ཡོད།
དགོས་དབང་གིས་བདག་གིས་ཀོ་ལུམ་སྦི་ཡ་སློབ་ཆེན་གྱི་ཞིབ་འཇུག་སློབ་མ་ཞིག་གིས་ བདག་ལ་འདི་ལྟ་བུའི་འདྲི་ཚིག་ཅིག་དྲིས་པ་དྲངས་པ་ཡིན། ཁྱེད་ཀྱི་ནམ་རྒྱུན་འཚོ་བའི་ཁྲོད་རང་འཁྲིའི་གསར་འགྱུར་སྒྲིག་སྦྱོར་ལས་ཀ་དང་ རང་གི་དགའ་ཁ་འཁྱེར་ཕྱོགས་ཀྱི་གཞས་གཏོང་བ་གཉིས་བར་འགལ་ཟླ་བྱུང་ཨེ་མྱོང་ཟེར།བདག་གིས་ལན་དུ་འགལ་ཟླ་བྱུང་མྱོང་དང་མྱོང་། རང་འཁྲིའི་ལས་ཀ་འདིའི་ཆེད་དུ་ང་རང་སྡུག་ལ་མང་པོ་སྦྱར་མྱོང་ལ་ཡིད་སེམས་ཀྱང་ ཕངས་མྱོང་། རྒྱུ་མཚན་མང་པོའི་རྐྱེན་གྱིས་བདག་གསར་འགྱུར་བྱ་བ་འདིར་གཏན་ནས་མི་དགའ་ནའང་། ང་རང་གི་གཤིས་ཀ་འདི་རིག་རྩལ་གཉེར་མཁན་གྱི་ཁོར་ཡུག་ཏུ་དེ་ལས་ཀྱང་འཚམས་པོ་མིན་པ་བདག་ལ་གསལ། ང་ནི་རོལ་མོ་ལ་དགའ་བ་ཁོ་ན་ཙམ་གྱིས་རོལ་མོའི་ལས་འདི་བདམས་པ་ལས། རྙོག་འཛིང་དང་ཕྲག་དོག་གིས་ཁེངས་པའི་རིག་རྩལ་གྱི་ཁོར་ཡུག་དེར་ཞུགས་འདོད་ཡེ་ ནས་མེད། རོལ་ དབྱངས་ཀྱི་ཆེད་དུ་འདས་སོང་གི་ལོ་ཟླ་རིང་མོའི་ཁྲོད་དཀའ་སྡུག་དང་ཟུར་ཟ་གང་མང་ ཉོས་མྱོང་། ཡིན་ཀྱང་རོལ་དབྱངས་ཀྱིས་ང་ཡི་མི་ཚེ་ལ་གསོན་ཤུགས་སྦྱིན། རོལ་དབྱངས་ཀྱིས་དུས་རྟག་ཏུང་ལ་སིམ་སིམ་པའི་ཚོར་བ་སྐྱིད་པོ་སྟེར། རོལ་དབྱངས་ཀྱིས་ང་ལ་ནང་སེམས་ཀྱི་ཚོར་བ་ཕྱིར་ལ་མངོན་པའི་གོ་སྐབས་གནང་། ང་རང་རོལ་དབྱངས་ཀྱི་རང་བཞིན་དྭངས་མ་དང་ལྷག་སེམས་རྣམ་དག་དེ་ལ་དགའ་ཞིང་དུངས། ཡིན་ནའང་རང་འཁྲིའི་ལས་ཀ་གཏོང་བའི་སྙིང་སྟོབས་ང་ལ་མེད། གཞས་གཏོང་ལས་འགན་གཡུག་པའི་སྤོབས་པའང་ང་ལ་དབེན། དེ་བཞིན་འགལ་ཟླ་དང་འགལ་ཟླའི་ཁྲོད་ནས་ལང་ཚོ་ཡལ། རེ་སྙེག་དང་རྨི་ལམ་ཀློང་ནས་མི་ཚེ་རྫོགས་དགོས་པ་ཨེ་ཡིན་ནམ།


text:
ཨོ་སི་ཐྲི་ཡ།
ཨོ་སི་ཐྲི་ཡ་(Österreich)ནི་ཡོ་རོབ་གླིང་གི་རྒྱལ་ཁབ་ཞིག་རེད། དེའི་རྒྱལ་ས་ནི་ཝི་ཨེ་ན་རེད།
ནང་དོན།
མིང་འབྱུང་ཚུལ།[རྩོམ་སྒྲིག]
སྤྱི་ལོ་༩༩༦ ལོར་ostarrichi ཞེས་པའི་མིང་འདི་བྱུང་། དེ་སྐབས་ལོ་ངོ་༦༠༠ རིང་Habsburgerherrschaft དབང་བསྒྱུར་འོག་བསྡད། དེ་ནས་ལོ་ངོ་བརྒྱ་དང་ལྔ་བཅུའི་རྗེས་སུ་ད་ལྟའི་མིང་འདི་ཉིད་ österreich,ཞེས་པ་འདི་བྱུང་། ost ནི་ཤར་ཕྱོགས་དང་། reich ནི་ཕྱུག་པོའི་དོན་ཡིན་ཟེར།
ལོ་རྒྱུས།[རྩོམ་སྒྲིག]
རྒྱལ་ཁབ་ཀྱི་མིང་ལ་ཨོ་སོ་ཏྲི་རི་ཡ། austria,Österreich ཡོ་རབ་ཤར་ནུབ་གཉིས་ཀྱི་དབུས་སུ་ཆགས་ཡོད། སྤྱི་ལོ་༩༩༦ ལོར་ostarrichi ཞེས་པའི་མིང་འདི་བྱུང་། དེ་སྐབས་ལོ་ངོ་༦༠༠ རིང་Habsburger ཧན་སེ་བུག་གྷར་གྱི་དབང་བསྒྱུར་འོག་བསྡད། དེ་ནས་ལོ་ངོ་བརྒྱ་དང་ལྔ་བཅུའི་རྗེས་སུ་ད་ལྟའི་མིང་འདི་ཉིད་ österreich,ཞེས་པ་འདི་བྱུང་། ost ནི་ཤར་ཕྱོགས་དང་། reich ནི་ཕྱུག་པོའི་དོན་ཡིན་ཟེར། སྤྱི་ལོ་༡༡༥༦ ལོར་གཞིས་ཀའི་ལམ་ལུགས་ཀྱིས་དབང་བསྒྱུར་བྱས། དེ་རྗེས་སྤྱི་ལོ་༡༤༥༣ ལོར་སླར་ཆེས་མཐོའི་གཞིས་ཀའི་ལམ་ལུགས་སམ་གཞིས་ཀ་ཆེ་ཤོས་ཀྱི་ལུགས་སུ་གནས། དེ་རྗེས་སྤྱི་ལོ་༡༨༠༤ ལོར་གོང་མའི་རྒྱལ་ཁམས་ཀྱིས་ལམ་ལུགས་སུ་བསྡད། དེ་རྗེས་སྤྱི་ལོ་༡༨༦༧ ལོར་ཨོ་སི་ཏྲི་རི་ཡ་དང་ཧུན་གྷར་མི་རིགས་གཉིས་མཉམ་གནས་ཀྱི་རྒྱལ་ཁབ་ཏུ་བསྡད། སྤྱི་ལོ་༡༩༡༨ ལོར་ཨོ་སོ་ཏྲི་རི་ཡ་ཐོག་དང་པོར་གཅིག་མཐུན་རྒྱལ་ཁབ་ཏུ་ཆགས། སྤྱི་ལོ་༡༩༣༨ ལོར་ཧི་ཏི་ལར་གྱིས་ཇར་མན་མཉམ་གཅིག་བསྒྱུར་བཟོས། སྤྱི་ལི་༡༩༤༥ ལོར་སླར་ཡང་གཅིག་མཐུན་རྒྱལ་ཁབ་བྱུང་། སྤྱི་ལོ་༡༩༥༥ ལོར་དམངས་གཙོའི་རྒྱལ་ཁབ་ཆགས། སྤྱི་ལོ་༡༩༩༥ ལོར་ཡོ་རབ་མཐུན་ཚོགས་སུ་ཞུགས།
རྒྱལ་ཁབ་ཀྱི་སྐད་ཡིག་ཇར་མན་སྐད་ཡིག་Deutschཡིན། དེ་མིན་ཀོ་རི་ཏྲི་ཤི། སོ་ལོ་ཝི་ནི་ཤི། ཧུན་གྷར་ཤི། རྒྱལ་ཁབ་ཀྱི་ངོ་བོ། གྲོས་ཚོགས་ལམ་ལུགས་ཀྱི་དམངས་གཙོ། ཁྱོན་མངའ་སྡེ་དགུ་ཡོད། ཝི་ཡན། སྦུ་གྷར་ལན་ཌེ། ཀེའ་རན་ཏན། ནིའ་དར་ཨོ་སི་ཏྲི་རག ཨོ་སྦར་ཨོ་སི་ཏྲི་རག སལ་ཛི་སྦུག ཤེ་ཏེར་མག ཏྲི་རོ། ཧྥོ་རལ་བྷག རྣམས་ཡིན། རྒྱལ་ས་དང་མངའ་སྡེ་གཙོ་བོ་ཝིནWeinཡིན། རྒྱལ་ཁབ་ཀྱི་གཙོ་འཛིན། ཧན་ཛེ་ཧྥི་ཤར།Alexander Van der Bellen. རྒྱལ་ཁབ་ཀྱི་སྲིད་འཛིན། ཝིར་ནར་ཧྥེ་མན།Christian Kern. རྒྱལ་ཁབ་ཀྱི་གཙོ་འཛིན་ལོ་ཡུན་དྲུག་ཡིན། གྲོས་ལ་མཐུས་མི་183 ཡོད།
རྒྱལ་ཁབ་ཀྱི་ས་ཁྱོན། ཀི་ལོ་མི་ཏྲར་གྲུ་བཞི་མ་83.878ཡིན། མི་འབོར།8.872.865, ཀི་ལོ་མི་ཏྲར་གྲུ་བཞི་མ་གཅིག་གི་སྟེང་ཁྱོན་མི་གྲངས་105.སྡོད་ཀྱི་ཡོད། དངུལ་ལོར། ཨོའོ་རོ་Euro.རྒྱལ་ཁབ་ཀྱི་དུས་ཆེན་གཙོ་བོ། སྤྱི་ཟླ་10ཚེས་26 རང་བཙན་ཉིན་མོ་ཡིན། རྒྱལ་དར་ནི། སྟེང་འོག་དམར་པོ་དང་བར་དུ་དཀར་པོ་ཡིན། དམག་དང་འབྲེལ་བའི་རྟགས། བྱ་འབྲུག་གི་དབུས་སུ་རྒྱལ་དར་དང་དེའི་གཤམ་དུ་ལག་གཉིས་ཀྱི་གཡས་ལ་ཐོ་བ་དང་གཡོན་དུ་ཟོར་བ་བཟུང་བ་ཡོད། རྒྱལ་ཁབ་ཀྱི་མཚོན་རྟགས་སུ། ཨ།A ཡིན། རྒྱལ་ཁབ་ཀྱི་ཁ་པར་ཨང་། +43ཡིན། རི་མཐོ་ཤོས། གྷོ་རོ་སི་ལོག་ནར་Großglockner ཡིན། མཐོ་ཚད་མི་ཏྲར་3798 ཡོད། མཚོ་ཆེ་ཤོས། ནོཡ་སི་ད་ལར་སི་Neusiedler Seeཡིན། ཁྱིམ་མཚེས་རྒྱལ་ཁབ་ནི། ཤར་ལྷོར་ཇར་མན་ནི། ལྷོར་ཅེག ལྷོ་ནུབ་ཏུ་སོ་ལོ་ཝི་ཀི་ཡ། ནུབ་ཏུ་ཧུན་གྷར། ནུབ་བྱང་དུ་སོ་ལོ་ཝི་ནན། བྱང་དུ་ཨི་ཊ་ལི། བྱང་ཤར་དུ་སུད་སི། རྒྱལ་ཁབ་རྣམས་ཡིན། བྱང་ཤར་དང་ཤར་མཚམས་སུ་ནག་རི་དང་བྲག་རི་སྤང་རི་གངས་རི་བཅས་རི་ཧ་ཅང་མང་། རི་བརྒྱུད་ནི། ཨལ་པན་Alpen་དང་འབྲེལ་ནས་ཡོད།
ས་ཁམས།[རྩོམ་སྒྲིག]
དཔལ་འབྱོར།[རྩོམ་སྒྲིག]
མི་འབོར།[རྩོམ་སྒྲིག]
UNO city in Austria_Center_Vienna1
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


text:
དགྲ་ཕྱོགས་ལ་བྱམས་སྙིང་རྗེ་སྒོམ་པ་ནི། ཡུར་བའི་ནང་གི་རྒྱུག་ཆུ་འགོག་བྱེད་ཀྱི་རྡོ་ཆེན་ཞིག་ཕར་བསལ་བ་དང་འདྲ། རྡོ་དེ་ཕར་བསལ་མ་ཐག་ཏུ་ཆུ་དེ་གློ་བུར་དུ་བཞུར་མགོ་རྩོམ། དཔེ་དེ་བཞིན་དུ། ང་ཚོས་དགྲ་བོའི་ཕྱོགས་ལ་བྱམས་སྙིང་རྗེ་སྒོམ་ནུས་མ་ཐག་ཏུ། བློ་དེ་འགྲོ་བ་སེམས་ཅན་ཐམས་ཅད་ཀྱི་ཕྱོགས་ལའང་ལས་སླ་བོར་སྒོམ་ཐུབ། དེས་ན། ང་ཚོས་རང་གི་དགྲ་བོ་དེ་བཟོད་པའི་ཉམས་ལེན་གྱི་རྒྱུ་གལ་ཆེན་དུ་མཐོང་ཐུབ་པར་མ་ཟད། དགྲ་བོའི་ཕྱོགས་ལ་གཞན་ལས་ཀྱང་སྙིང་རྗེ་ཤུགས་དྲག་ཅིག་བསྐྱེད་ཐུབ་ཚེ། དེ་ནི་ང་ཚོའི་ཉམས་ལེན་ལེགས་འགྲུབ་བྱུང་བའི་མཚོན་རྟགས་ཡིན།
(འཚོ་བའི་ཁྲོད་ཀྱི་དགའ་སྤྲོ་དང་། འཆི་བའི་སྐབས་ཀྱི་ཞི་བདེ། ༡༩༩༧ ལོར་ཨ་རིའི་གྲོང་ཁྱེར་ཉིག་ཡོག་ཏུ་རྟེན་གཞི་བྱས་པའི་ཧར་ཕེར་ཁོ་ལེན་སི་དཔེ་སྐྲུན་ཁང་གིས་ཐོག་མར་དཔར་སྐྲུན་བྱས་ཤིང་། ༡༩༩༨ ལོར་རྒྱ་གར་ནང་གི་ཧར་ཕེར་ཁོ་ལེན་སི་དཔེ་སྐྲུན་ཁང་ནས་བསྐྱར་དུ་དཔར་སྐྲུན་བྱས་པ་བློ་བཟང་བདེ་ཆེན་གྱིས་བོད་བསྒྱུར་ཞུས་པ་ལས་བཏུས།)


text:
༢༠༡༡ གསར་མཛོད།
ངའི་རྩ་བའི་བླ་མ་དྲན་པ།
- Category: ༢༠༡༡ གསར་མཛོད།
- Created on 30 October 2011
༄༅། །ངའི་རྩ་བའི་བླ་མ་དགོངས་པ་ཆོས་དབྱིངས་སུ་གཤེགས་ཤིང༌། ང་ཚོས་ཞག་ ༤༩ དགོངས་རྫོགས་ཀྱི་ཚོགས་མཆོད་ཕུལ་བསྒྲུབས་པ་རེད། ཁོང་ད་ལྟ་སྐུ་འཚོ་བཞུགས་ཡོད་ན་ཅི་འདྲ་ཞིག་ཡོང་ངམ་བསམ་གྱིས། སྐུ་པར་འདི་ཆེ་བལྟ་བྱས་ན་འདི་ནང་༧སྐྱབས་རྗེ་ཁམས་སྤྲུལ་རིན་པོ་ཆེ་བཤད་སྒྲུབ་ཉི་མ་མཆོག་མཇལ་གྱི་རེད། སྐུ་པར་འདི་མཇལ་དུས་ང་ལ་དགའ་སྐྱོ་ཟུང་འབྲེལ་གྱི་འཚོར་བ་ཞིག་བྱུང༌། འདི་ན་ངའི་རྩ་བའི་བླ་མ་མཇལ་ཞིང་ཁོང་ད་ཆ་འཚོ་བཞུགས་མེད་པས་ཡིད་སྐྱོ་སྣང་དང༌། ཡང་བླ་སྤྲུལ་མང་པོའི་ཁྲོད་དུ་༧སྐྱབས་རྗེ་ཁམས་སྤྲུལ་རིན་པོ་ཆེ་མཇལ་ནས་དགའ་སྣང་བྱུང༌། འཁྲུལ་ཞིག་རྡོ་རྗེ་འཆང་གི་སྐུ་མདུན་ནས་ཁོང་ལ་བཀའ་ཆོས་དབང་ཟབ་མོ་ཐོབ་ཡོད་ཤག་ལགས་ན། ད་ཆ་ངེད་གཉིས་བླ་མ་རྡོ་རྗེ་འཆང་གཅིག་གི་སློབ་རྒྱུད་དུ་གྱུར་བ་ཡིན།
ལེགས་པར་བལྟས་ན་སྐུ་པར་འདི་ཁོང་ནས་དམངས་ཁྲོད་སྒྲོན་པའི་སྐུ་པར་མཐའ་མ་དེ་ཡིན་ཚོད་འདུག་ཅིང༌། བླ་མ་རིན་པོ་ཆེ་དམིགས་བསལ་གྱིས་ཡིད་ལ་དྲན་པ་ཞིག་བྱུང༌། ང་ཚོས་ཁོང་གི་དགོངས་བཞེད་མཐའ་དག་འགྲུབ་ནས་སེམས་ཅན་ཀུན་ལ་ཕན་པ་དང་ཀུན་གྱི་འདོད་དོན་འགྲུབ་པའི་གསོལ་སྨོན་གདབ་དགོས། མི་རྣམས་ནས་ཁོང་གི་ཡང་སྲིད་མྱུར་དུ་བྱོན་པའི་སྐོར་གླེང་བཞིན་པ་དང༌། དེ་ལྟར་ཡོང་བའི་སྨོན་ལམ་ཡང་གདབ་དགོས། སློབ་མ་ཞིག་གི་ཆ་ནས་ང་ཚོས་ཁོང་གི་དགོངས་པ་འགྲུབ་ཕྱིར་འབད་པ་ལྷུར་ལེན་བྱེད། གླིང་འདིར་ཕེབས་དང་གླིང་གཞན་དུ་ཕེབས་ནི་ཁོང་གི་མཛད་པ་ཡིན་པས་ང་ཚོས་ལུང་བསྟན་བྱེད་མི་ཐུབ། ང་ཚོ་རང་ངོས་ནས་ཁོང་གི་ཐུགས་བཞེད་འགྲུབ་ཐབས་བྱེད་དགོས། ཁོང་གི་ཐུགས་བཞེད་ཇི་ཡིན་མ་རྟོགས་ན་བྱང་ཆུབ་ཀྱི་སེམས་ཉམས་ལེན་བྱེད་དགོས།
བླ་མ་བཞུགས་དུས་བརྩི་མཐོང་མི་བྱེད་པ་ནི་ང་ཚོའི་ཁྱད་ཆོས་རེད། མི་ཚོས་སྐབས་རེ་བླ་མའི་དམིགས་དོན་དང་གློ་བུར་དགོངས་པ་འགྱུར་བ་དེ་ཚོར་ཡང་དྭོགས་པ་བྱེད་ཅིང༌། བླ་མ་དེ་མི་གཞན་གཅིག་གམ་ཚོ་གཅིག་གི་དབང་བསྒྱུར་འོག་ཡོད་པར་སེམས་ཀྱི་ཡོད། ངའི་བསམ་པར་བླ་མ་ཞིག་གིས་རང་གི་སློབ་མའམ་གྲོགས་པོའི་བསམ་འཆར་ལ་ལོང་བ་ལྟར་ཉན་གྱི་མ་རེད་ལ། ཁོང་ཚོའི་དབང་འོག་འགྲོ་གི་མ་རེད་བསམ་གྱི་འདུག ང་ཚོ་ལྟ་བུའི་བླ་མར་དེང་དུས་ཀྱི་འཕྲུལ་རྩལ་འདྲ་མིན་ལ་རྒྱུས་མངའ་ཡོད་པས། ཤེས་བྱེད་ཀྱི་ཐབས་དང་བལྟ་བྱེད་ཀྱི་མིག་མང་པོ་ཡོད་པ་ཡིན། སྐབས་རེ་བླ་མས་བཀའ་ཐད་ཀར་མ་གནང་བར་གཞན་ཞིག་བརྒྱུད་ནས་གནང་བར་ཡང་ལབ་གླེང་མང་པོ་བྱེད་ཀྱི་ཡོད། ཡིད་མ་ཆེས་པ་མིན་ཀྱང༌། གོ་བ་ལོག་པ་དང་དད་པ་དམན་པའི་རྐྱེན་གྱིས་བླ་མའི་བཀའ་ལ་དྭོགས་པ་བྱེད་ཀྱི་ཡོད་ཅིང༌། ཕྲག་དོག་དང་རློམ་སེམས་ཀྱིས་ཀྱང་དེའི་རྐྱེན་བྱེད་ཀྱི་ཡོད།
གནས་ཚུལ་འདི་རིགས་རྟོགས་རྒྱུར་ང་ལ་རྩལ་ལག་ཡོད། གང་ཡིན་ཟེར་ན། ཁོང་ཚོས་གང་བཤད་དང་བྱེད་ཀྱི་རྐྱེན་བརྒྱ་ཆ་ ༤༥ ཕྲག་དོག་དང་རློམ་སེམས་རེད། རྒྱུ་མཚན་འདི་ལ་བརྟེན་ནས་ང་ཚོའི་བླ་མ་མང་པོ་དུས་ཚོད་མ་རན་གོང་ནས་གཤེགས་ཀྱི་ཡོད། འཆམ་མཐུན་ནི་ཕན་ཚུན་གོ་རྟོགས་དང་འབྲེལ་ལམ་ལ་བརྟེན་ནས་འབྱུང་བ་ལས། སམེས་ནང་གཞན་སྐྱོན་མཐོང་སྣང་གི་བློ་མི་རུང་བ་ཡོད་བཞིན་དུ་འཆམ་པོ་ཡོད་མདོག་བྱས་པས་འཆམ་མཐུན་ཡོང་ཐབས་མེད། མ་རུང་བའི་བློ་ཡོད་ན་ཚང་མ་མ་རུང་བར་འགྱུར་བ་ཡིན་ཅིང༌། བསམ་པ་རྣམ་དག་ཡོད་ན་ཀུན་ཀྱང་དགེ་མཚན་ཅན་དུ་འགྱུར་བ་ཡིན། གཏན་དུ་སྦས་ནས་སྡོད་ཐུབ་ཐབས་མེད། རང་གིས་རང་ལ་དྲང་པོ་བྱེད་དགོས། ཆོས་ཐམས་ཅད་ཀྱི་རང་བཞིན་སྟོང་ཉིད་ཡིན་པ་ཤེས་ནས་སེམས་པ་རྣམ་དག་འབྱོང་དགོས། གྲོགས་པོའང་སྟོང་པ་ཡིན་ལ་དགྲ་ཡང་སྟོང་པ་ཡིན། སྟོང་གཏམ་མ་ཤོད། ཟེར་ཚད་མ་ཉན། གོ་བ་ལོག་སྒྲུབ་མ་བྱེད། ང་ཚོའི་སྡུག་བསྔལ་གྱི་རྒྱུ་ནི་གོ་བ་ལོག་སྒྲུབ་དེ་ཡིན། གཞན་གྱིས་སྐད་ཆ་ངན་པ་ཤོད་ཀྱི་འདུག་ན་དེར་རྒྱབ་སྐྱོར་མ་བྱེད། བཤོལ་འདེབས་ཐུབ་ན་བཤོལ་འདེབས་བྱེད། དེ་མིན་སྐད་ཆ་མ་ཉོན། ཐབས་མེད་ན་མི་དེ་རིགས་གཡོལ་ཐབས་བྱེད།
ཁྱད་མཚར་ཞིག་ལ་ཤེས་འདོད་མེད་བཞིན་དུ་ངས་གང་དུ་ག་རེ་བྱེད་ཀྱི་ཡོད་ཚང་མ་ཤེས་ཀྱི་འདུག ངས་གཞན་གྱི་གསང་རྒྱར་བརྩི་བཀུར་བྱེད་ཀྱི་ཡོད།
ང་རྒྱལ་དང་ཕྲག་དོག་གང་སར་ཁྱབ་བཞིན་དམ་ཚིག་སྲུང་རྒྱུ་ཤིན་ཏུ་ནས་ཁག་པོ་རེད། བྱིན་རླབས་ཀྱི་ཆར་ཆེན་གྱི་ཚབ་ཏུ་ང་ཚོར་ཉིན་ལྟར་སྐད་ཅིག་སྐད་ཅིག་ཏུ་སེམས་འཚོར་དྲག་པོའི་ཆར་པ་བབས་བཞིན་ཡོད། ང་ཚོས་རང་སེམས་དབང་དུ་བསྡུ་ཐུབ་མེད་སྟབས་ལུས་དང་ངག་གིས་འདྲ་མིན་བྱེད་ཀྱི་ཡོད། ང་ཚོས་རང་གི་བླ་མ་དང་ཆོས་བརྒྱུད་ཀྱི་ཆེད་བྱ་བ་བྱེད་སྐབས་སྒེར་དོན་དེ་ཟུར་དུ་འཇོག་དགོས། རང་གི་བླ་མ་དང་ཆོས་བརྒྱུད་ཀྱི་ཆེད་དུ་གང་ཞིག་བྱེད་དགོས་ནའང་བྱེད་དགོས། མི་འགའ་ཞིག་གིས། ཁོ་བླ་མ་ཞིག་རེད། ཁོས་འདི་བྱེད་ཐུབ་ཀྱི་མ་རེད། དེ་བྱེད་ཐུབ་ཀྱི་མ་རེད། འཆར་གཞི་གླིང་ཐུབ་ཀྱི་མ་རེད། ག་རེ་བྱེད་དགོས་ཤེས་ཀྱི་མ་རེད། ང་ཚོས་ཚང་མ་ཤེས་ཀྱི་རེད། ང་ཚོའི་ཁ་ལ་ཉན་དགོས་རེད་སོགས་བསམ་གྱི་ཡོད་རེད། བླ་མ་འཇིག་རྟེན་གྱི་འགྲོ་ལུགས་མི་ཤེས་པའི་ལྐུག་པ་རེད་བསམ་མཁན་ཚོས་བླ་མ་དེའི་སྐུ་མདུན་ནས་སྐྱབས་སྡོམ་མ་ཞུས་ན་དྲག་གི་རེད། བླ་མ་དེར་སེམས་འཁྲལ་ཉུང་བ་དང་འཁུར་པོ་ཡང་བ་ཡོང་གི་རེད་ན་བླ་མ་ཚོར་གནས་ཚུལ་བཟང་པོ་རེད། ཐམས་ཅད་མཁྱེན་པ་ཞེས་པ་དེ་ནི་ཤེས་བྱའི་སྒྲིབ་པ་མཐའ་དག་སྤངས་ཤིང་ཇི་ལྟ་ཇི་སྙེད་ཀྱི་ཆོས་ཐམས་ཅད་རྟོགས་པའི་སེམས་ཀྱི་གནས་ལུགས་ཤིག་ཡིན་ཅིང༌། ང་རྒྱལ་དང་ཕྲག་དོག་གི་སྒྲིབ་པར་བརྟེན་ང་ཚོས་ཚེ་རབས་ཀུན་ཏུ་དེ་རྟོགས་པའི་གོ་སྐབས་ཤོར་གྱི་ཡོད།


text:
བོད་བཙན་པོའི་དུས་ཀྱི་ཁྲིམས་སྲོལ་ཁོད་སུམ་ཅུ་སོ་དྲུག་ངོ་སྤྲོད།
ཁོད་སུམ་ཅུ་སོ་དྲུག་ལས་དང་པོ་བཀའ་ཡི་ཁྲིམས་ཡིག་དྲུག་ལ་ས་ཁུལ་གྱི་ས་མཚམས་ དང༌། དམག་དོན་གྱི་སྒྲིག་གཞི། དཔོན་རིགས་ཀྱི་གོ་གནས་དང་ལས་འགན། ཞིང་འབྲོག་གི་ དབང་རིས།མིའི་སྤྱོད་བཟང༌།འཇལ་གཤོར་འདེགས་གསུམ་གྱི་ཚད་གཞི།རྗེ་བློན་གྱི་བླང་དོར་བྱ་བ་སོགས་འདུས་ཏེ།དེ་དག་ནི།
༡.ས་ཁུལ་ཁག་དང་དམག་དོན་གྱི་སྒྲིག་གཞི་ལམ་ལུགས་གཙོ་བོར་མཚོན་པའི་ཁྲི་རྩེ་འབུམ་གཞེར་གྱི་ཁྲིམས།
༢.འཇལ་གཤོར་འདེགས་གསུམ་གྱི་ཚད་གཞི་གཙོ་བོར་མཚོན་པའི་འབུམ་གསེར་ཐོག་ཤ་བ་ཅན་གྱི་ཁྲིམས།
༣.བྱ་བར་འོས་དང་མི་འོས་པ་སྟོན་པའི་རྒྱལ་ཁམས་དཔེར་བླངས་ཀྱི་ཁྲིམས།
༤.ཁ་དྲག་ཞན་གཉིས་རྩོད་ན་བདེན་རྫུན་བརྟགས་པའི་མཐར་ཁ་དྲག་པ་མ་སྐྱེངས་ཤིང་ཞན་པ་ཡི་མ་ཆད་པར་གཅོད་པ་མདོ་ལོན་ཞུ་བཅད་ཀྱི་ཁྲིམས།
༥.གཉིས་ཀ་ལན་པ་ལ་ཆད་པ་གཉིས་མཉམ་དུ་གཅོད་པ་དབང་ཆེན་བཅད་ཀྱི་ཁྲིམས།
༦.གཉིས་ཀ་བདེན་པ་ལ་གཉིས་བདེན་དང་དགའ་གསུམ་དུ་གཅོད་པ་ཁབ་སོ་ནང་བའི་ཁྲིམས་དང་དྲུག་ཡིན།
དེ་དག་ལའང་དབྱེ་ན་མང་དུ་འགྱུར་ཏེ། དང་པོ་ཁྲི་རྩེ་འབུམ་གཞེར་གྱི་ཁྲིམས་ལའང༌། 1.བོད་རུ་ཆེན་ལྔར་ཕྱེ་བ། 2.ཡུལ་གྱི་དབང་རིས་རྣམ་པ་བཅོ་བརྒྱད་དུ་བཅད་པ། 3.རྒོད་ཀྱི་སྟོང་སྡེ་དྲུག་ཅུ་རྩ་གཅིག་ཏུ་ཕྱེ་བ། 4.གཡུང་གི་མི་སྡེ་ཁེང་དང་ཡང་ཁེང་འབྱེད་པ། 5.ཞང་གསུམ་བློན་བཅས་ཀྱིས་དབུས་ཀྱི་འདུན་ས་འཛིན་པ། 6.དཔའ་སྡེ་གསུམ་གྱིས་མཐའ་ཡི་སོ་ཁ་སྲུང་བ་སོགས་ཡོད་པ་དང༌།
གསུམ་པ་རྒྱལ་ཁམས་དཔེར་བླངས་ཀྱི་ཁྲིམས་ལ། 1.རྒྱལ་ཁྲིམས་བཅོ་ལྔ། 2.ཁྲིམས་ཆེན་བདུན། 3.མི་ཆོས་གཙང་མ་བཅུ་དྲུག་སོགས་བསྡོམས་ན་སོ་ བརྒྱད་དང༌། དབྱེ་བ་ཞིབ་ཏུ་ཕྱེ་ན་ཡིག་ཚོགས་མང་བར་འགྱུར་བས་གཞན་ལས་ཤེས་པར་བྱ།
གཉིས་པ་བཀའ་གྲོས་ཆེན་པོ་དྲུག་ལ་རྒྱལ་པོར་སྲི་ཞུ་ཇི་ལྟར་བྱ་བ་ལ་སོགས་པའི་རྒྱལ་ སྲིད་སྐྱོང་ལུགས་སྐོར་འདུས་པ་ཡིན་ཏེ། དེ་དག་ནི། 1.རྒྱལ་པོ་སྐུ་འཚོ་བའི་སྲི་ཞུར་བློན་པོ་ རྣམས་ཀྱིས་འབད་བརྩོན་བྱེད་དགོས་པ་དང་འབངས་རྣམས་ཀྱིས་ས་ཞིང་ཕྱུགས་རིགས་ སོགས་ལ་འཁྲི་བའི་དཔྱ་ཁྲལ་དུས་ཐོག་ཏུ་བླར་དབུལ་བ་སྟེ་རྒྱལ་པོར་འབུལ་དགོས་པ་རྗེའི་སྐུ་འཚོ་ཞིང་ཞོ་ཤ་སླར་དབུལ་བ། 2.མི་དབང་ཤེས་ཅན་རྣམས་ཀྱི་གཉའ་ནས་གནོན་ཞིང་ འབངས་ཀྱི་ཐ་མ་ཉམ་ཆུང་རྣམས་ཀྱི་རྒྱབ་རྟེན་བྱས་ཏེ་སུས་ཀྱང་བརྙས་བཅོས་བྱེད་མི་ཆོག་པ་འཁོས་སུ་ཕབ་པར་གནས་འཇུག་པ་རྒོད་ཀྱི་གཉའ་མནན་ཞིང་ཡང་ཁེང་གི་རྒྱབ་བརྟེན་པ། 3.བྲན་གཡོག་དམག་ཏུ་མི་བཀོལ་ཞིང་བུད་མེད་ཀྱིས་སྲིད་དབང་ལ་ཐེ་ཇུས་མི་བྱེད་པ་ ཁེང་རྒོད་དུ་མི་གཏོང་ཞིང་མོ་བཙུན་བཀའ་ལ་མི་གདགས་པ། 4.མཐའ་བཞིའི་ས་མཚམས་སྲུང་བ་དང་འབངས་ཀྱི་ཞིང་ལས་ཐོན་སྐྱེད་ལ་མི་འཚེ་བར་བྱེད་པའི་ས་མཚམས་སྲུང་ཞིང་འབངས་ཀྱི་ཚལ་ཞིང་རྟ་དཀྱུས་ཀྱིས་མི་གཅོད་པ། 5.ཕྱིའི་དགྲ་བོ་རྣམས་མ་ལུས་པར་འདུལ་དགོས་པ་དང་ནང་དུ་འབངས་ཀྱི་འཚོ་ཚིས་ལ་ལྟ་སྐྱོང་སོགས་འབངས་རྣམས་བདེ་བར་སྐྱོང་དགོས་པ་ཕྱིའི་དགྲ་འདུལ་ཞིང་འབངས་སྐྱོང་བ། 6.འབངས་རྣམས་ཀྱིས་དུས་རྟག་ཏུ་དགེ་ བ་ལས་མི་དགེ་བ་མི་བྱེད་པར་དགེ་བཅུ་སྒྲུབ་ཅིང་མི་དགེ་བ་བཅུ་སྤོང་གི་ཁྲིམས་དང་དྲུག་གོ །
གསུམ་པ་ཡིག་ཚངས་དྲུག་ལ་སྐབས་དེའི་བློན་པོ་སོགས་ཀྱི་གོ་གནས་ཆེ་ཆུང་དང་བྱས་རྗེས་ཅན་ལ་གཟེངས་སུ་བསྟོད་པ་སོགས་འདུས་པ་ཡིན་ཏེ། དེ་དག་ནི། རབ་གསེར་གཡུ་ གཉིས། འབྲིང་དངུལ་ཕྲ་མེན། ཐ་མ་ཟངས་ཡིག་དང་ལྕགས་ཏེ་དྲུག་པོ་འདི་ཡིན་ལ། 《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ》ལས། དགུང་བློན་ཆེན་པོ་ལ་གཡུ་ཡིག་ཆེན་
པོ། དགུང་བློན་འབྲིང་དང་ནང་བློན་ཆེན་པོར་གཡུ་ཡིག་ཆུང་ངུ༌། དགུང་བློན་ཐ་ཆུང་དང་ནང་བློན་འབྲིང༌། བཀའ་བློན་ཆེན་པོ་ལ་གསེར་ཡིག་ཆེན་པོ། ནང་བློན་ཐ་ཆུང་དང་བཀའ་ བློན་འབྲིང་ལ་གསེར་ཡིག་ཆུང་ངུ༌། བཀའ་བློན་ཐ་ཆུང་ལ་ཕྲ་མེན། ཆོས་གྲྭའི་སློབ་དཔོན་དང་ སྐུའི་སྔགས་མཁན། སྟོད་སྨད་ཀྱི་དབང་བློན་རྣམས་ལ་དངུལ་གྱི་ ཡི་གེ་ཆེན་པོ། སྐུ་འཚོ་བའི་བོན་པོ། གཟིམ་མལ་རྩིག་མཁན། བྱང་ཐང་གི་ས་མཁན། མཐའི་སོ་ཁ་སྲུང་བ། སྐུ་མཁར་གྱི་རྩེ་སྲུང་སོགས་ལ་དངུལ་ཡིག་ཆུང་བ། ཡབ་འབངས་རུས་དྲུག་སོགས་ལ་འཁར་བའི་ཡི་གེ་ སྟོང་དཔོན་རུ་དཔོན་སོགས་ཟངས་ཡིག གཡུལ་དུ་དཔའ་བ་ལ་ལྕགས་ཡིག ཡང་ཐ་ཤིང་སྐྱ་ ཆུ་རིས་ཀྱི་ཡི་གེ་ལ་བྲིས་ཏེ་འབངས་ཕལ་བ་རྣམས་ལ་གནང་སྐད་དོ་ཞེས་པ་ལྟར་ཡིན་ནོ། །
བཞི་བ་བཀའ་ཡི་ཕྱག་རྒྱ་དྲུག་ལ་རྒྱལ་པོས་ཆབ་སྲིད་སྐྱོང་སྐབས་མཛད་རྗེས་བསུབ་ཏུ་ མེད་པ་རྣམས་ཀྱི་ནང་ནས་ཀྱང་གཙོ་བོ་མཚོན་པར་བྱེད་པ་སོགས་འདུས་པ་ཡིན་ཏེ། དེ་དག་ནི། 1.རྒྱལ་པོའི་བཀར་བཏགས་ཀྱི་ཕྱག་རྒྱ་སྟེ་བཀའ་ཡིག་མཚོན་པར་བྱེད་པ་བཀའ་ཤོག་གི་ སྒྲོམ་བུ། 2.བཙན་པོའི་དམག་དཔོན་ཆེན་པོ་མཚོན་པར་བྱེད་པར་རུ་མཚོན་མཐོན་པོར་སྒྲེང་བ་སྟེ་ཁྲོམ་རྟགས་ཀྱི་ཕྱག་རྒྱ་རུ་མཚོན། 3.བཙན་པོ་གང་དུ་བཞུགས་པ་མཚོན་བྱེད་དུ་སྐུ་ མཁར་སོགས་བརྩིགས་པ་ཡུལ་རྟགས་ཀྱི་ཕྱག་རྒྱ་སྐུ་མཁར། 4.དམ་པའི་ཆོས་སྤེལ་བར་ མཛད་པ་ལ་གཙུག་ལག་ཁང་སོགས་བཞེངས་དགོས་པ་ཆོས་རྟགས་ཀྱི་ཕྱག་རྒྱ་ལྷ་ཁང༌། 5.གཡུལ་དུ་བྱས་རྗེས་བཞག་པར་སྟག་ལྤགས་ཀྱིས་གཟེངས་སུ་བསྟོད་པ་དཔའ་རྟགས་ཀྱི་ ཕྱག་རྒྱ་སྟག་སློག6.རྒྱལ་སྲིད་སྐྱོང་བར་མཁས་ཤིང་མཛངས་པ་ལ་གཡུ་དང་གསེར་གྱི་ཡིག་ཚངས་ཀྱིས་ གཟེངས་སུ་བསྟོད་པ་མཛངས་རྟགས་ཀྱི་ཕྱག་རྒྱ་ཡིག་ཚངས་དང་དྲུག་གོ །
ལྔ་བ་རྒྱལ་ཁབ་ཀྱི་བྱ་བར་བྱས་རྗེས་བཞག་པའམ་བྱ་ངན་བྱས་པ་རྣམས་ལ་སྤྱི་ཚོགས་ ཀྱིས་གདེང་འཇོག་བྱེད་པ་ལྟར་བཟང་བོའི་རྐྱེན་དང་ངན་པའི་རྐྱེན་དུ་དབྱེ་བ་རྐྱེན་དྲུག་སྟེ། དེ་དག་ནི། 1.དཔའ་བའི་རྐྱེན་དུ་གུང་དང་སྟག་གི་སློག་པ། 2.ཡ་རབས་ཀྱི་རྐྱེན་དུ་ལྷ་ཆོས། 3.མཛངས་པའམ་ཤེས་ལྡན་མི་སྣའི་རྐྱེན་དུ་ཡིག་ཚངས། 4.སྡར་མའི་རྐྱེན་དུ་མགོ་ལ་ཝ་ཞུ། 5.མ་རབས་གཡུང་བོའི་རྐྱེན་དུ་ཐུགས་དང་བོན། 6.ངན་པའི་རྐྱེན་དུ་རྐན་མ་དང་དྲུག་གོ །
དྲུག་པ་རྒྱལ་ཁམས་བདེ་འཇགས་དང་མཐའི་སོ་ཁ་སྲུང་བ་ལ་སོགས་པའི་བྱས་རྗེས་ཅན་གྱི་བློན་པོའམ་དཔའ་བོ་ལ་གཟེངས་བསྟོད་པ་དཔའ་མཚན་དྲུག་སྟེ། དེ་དག་ནི། སྟག་སྟོད་ སྟག་སྨད་གཉིས། ཟར་ཆེན་ཟར་ཆུང་གཉིས། གོང་རས་སྟག་སློང་གཉིས་ཏེ་དྲུག་གོ ། དེ་དག་ ཀྱང་རིམ་བཞིན་བྱས་རྗེས་ཆེ་ཆུང་ལ་གཞིགས་ཏེ་དཔའ་མཚན་དྲུག་པོ་སྟེར་སྲོལ་ཡོད་པར་གསུངས་སོ། །
དེ་ལྟར་ཁོད་སུམ་ཅུ་སོ་དྲུག་པོ་འདི་དག་བཙན་པོའི་དུས་སུ་གཏན་ལ་ཕབ་པའི་ཁྲིམས་ཡིག་ཅུང་འཐུས་ཚང་ཞིག་ཡིན་པར་མ་ཟད། ཏུན་ཧོང་གི་གཏེར་ནས་ཐོན་པའི་རི་དྭགས་ རྒྱག་པའི་ཁྲིམས་དང༌། ཁྱི་རྦོད་ནས་མི་བསད་པའི་སྐོར་གྱི་ཁྲིམས། བརྐུས་པ་འཇལ་གྱི་ཞལ་ལྕེ་སོགས་ཕལ་ཆེར་ཁོད་སོ་དྲུག་གི་ནང་གསེས་ཁྲིམས་ཆེན་བདུན་གྱི་ཁོངས་སུ་གཏོགས་ལ། དེར་མ་བསྡུས་པ་ད་དུང་གཉེན་བྱེད་ཚིས་ཀྱི་ཞལ་ལྕེ། ཉེ་བུ་འདུམ་ཆོས་ཀྱི་ཞལ་ལྕེ་སོགས་ཀྱང་ བཙན་པོའི་དུས་སུ་གཏན་འབེབས་གནང་བའི་ཁྲིམས་ཡིག་གི་ནང་གསེས་ལྟ་བུར་ཡོད་པ་ ཤེས་དགོས་པར་མ་ཟད། ཁྲིམས་ཡིག་གཏན་འབེབས་གནང་བ་འདིའི་ཐོག་ནས་བོད་བཙན་པོའི་སྐབས་ཀྱི་ཆབ་སྲིད་དང༌། དམག་དོན། ཐོན་སྐྱེད་འཕེལ་རྒྱས་སོགས་ཀྱི་ཐད་ལ་ནུས་པ་ག་འདྲ་ཐོན་ཡོད་པ་སོགས་ལོ་རྒྱུས་དེབ་ཐེར་གཞན་ལས་ཤེས་པར་བྱའོ། །
ད་ལྟ་ང་ཚོས་བོད་གནའ་རབས་ཀྱི་ཁྲིམས་ཡིག་ཅུང་ཆ་ཚང་བ་ཞིག་མཐོང་ཐུབ་པ་ནི་ དུས་རབས་བདུན་པའི་སྐབས་ཏེ། བཙན་པོ་སྲོང་བཙན་སྒམ་པོའི་དུས་སུ་གཏན་ལ་ཕབ་པའི་ཁོད་སུམ་ཅུ་སོ་དྲུག་ཅེས་པ་དེ་ཡི《བོད་ཀྱི་སྔ་རབས་ཁྲིམས་སྲོལ་ཡིག་ཆ་བདམས་བསྒྲིགས》ཞེས་པ་ལས། རྒྱལ་པོས་བོད་འབངས་ཀུན་བསྡུས་ཏེ་ལུགས་གཉིས་ཀའི་བཀའ་ཁྲིམས་ཆེན་པོ་བཅའ་བར་བཞེད། རྒྱལ་པོས་ལོ་བཞི་ལ་མཚམས་མཛད་ནས་ཡི་གེ་ལ་སོགས་པའི་རིག་གནས་སྦྱངས་པས་འབངས་རྣམས་ན་རེ། རྒྱལ་པོ་ལོ་བཞི་ལ་ཕོ་བྲང་ནས་ཕྱིར་མི་འབྱོན་པས་གླེན་པ་ཞིག་ཡིན་པར་འདུག བོད་བདེ་བ་བློན་པོ་རྣམས་ཀྱིས་བྱས་ཟེར་བ་གསན་པས། ང་གླེན་པར་ བརྩིས་ན་བོད་མི་ཐུལ་དགོངས་ཏེ་འབངས་རྣམས་བསྡུས་ནས། ང་འཕོ་སྐྱས་མ་བྱས་པར་ཕོ་ བྲང་དུ་བསྡད་ན་འབངས་རྣམས་བདེ་བ་ཡིན་ཏེ། རྒྱལ་པོ་གླེན་པར་འདུགརྒྱལ་ཁམས་བདེ་བ་བློན་པོས་བྱས་ཟེར་བ་དེ་མ་ཡིན། བློན་པོ་ངས་བསྒོ་བ་ཡིན། ད་ནི་ངས་རྒྱལ་ཁྲིམས་ཆེན་པོ་བཅའ་དགོས་ཞེས་གསུངས་ནས་བཀའ་ཡི་ཁྲིམས་ཡིག་དྲུག བཀའ་གྲོས་ཆེན་པོ་དྲུག ཡིག་ཚངས་དྲུག བཀའི་ཕྱག་རྒྱ་དྲུག རྐྱེན་དྲུག དཔའ་མཚན་དྲུག་སྟེ་ཁོད་སུམ་ཅུ་སོ་དྲུག་གཏན་ལ་ཕབ་པར་གྲགས་སོ། ། དེ་ལ་ཁོད་ཅེས་པ་ནི《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ》ཞེས་པ་ལས། སྔར་གྱི་ལོ་རྒྱུས་དེབ་ཐེར་ནང་ཁོད་ཅེས་པའི་ཡི་གེའི་དག་ཆར་རྗེས་འཇུག་ད་དང་ས་བྱས་པ་གང་རུང་དུ་སྣང་བར་ད་ཕན་ངེས་པ་རྙེད་པའི་ཚིག་འགྲེལ་ཞིག་ མི་འདུག་པས། སྐབས་འདིར་དཔྱད་གཞིའི་ཆེད་དུ་ཚིག་འགྲེལ་ཙམ་ཞུ་ན། རྗེས་འདུག་ད་ ཡོད་པའི་ཁོད་ཅེས་པ་ནི་ཁོད་སྙོམས་པའམ། ཆ་སྙོམས་པ་སྟེ་ཉེ་རིང་མེད་པར་ཁྲིམས་སྲོང་དྲང་བོར་བཅོས་པའི་དོན་ལ་གོ་དགོས། རྗེས་འཇུག་ས་སྦྱར་བའི་ཁོས་ཞེས་པ་ནི་དགས་བྱའི་དངོས་པོ་ཁོས་ཤིག་ཅེས་པ་ལྟར་བོད་ཧྲིལ་བོའི་སྤྱི་ཚོགས་ཀྱི་སྒྲིག་གཞི་དང༌། དབང་བའི་ས་ ཁུལ། ཁྲིམས་དང་ཀུན་སྤྱོད་སོགས་བྱ་གཞག་གི་རིམ་པ་མཐའ་དག་སོ་སོར་འབྱེད་དགོས་པའི་བཙན་པོས་བཀས་བསྐུལ་བའི་བརྡ་མཚོན་ཡིན་པར་གོ་དགོས་སྙམ་ཞེས་པ་ལྟར་གོ་བ་ལེན་དགོས།།
ཡོང་ཁུངས། ཁམས་པའི་གསར་འགྱུར་དྲ་བ།


text:
བོད་ཀྱི་བུད་མེད་ལྷན་ཚོགས་བཙན་བྱོལ་ནང་སླར་གསོ་བྱས་པའི་ལོ་འཁོར་དུས་དྲན།
མི་རིགས་གཅིག་གི་འཐབ་རྩོད་ཀྱི་འབྱུང་ཁུངས་དེ་མི་རིགས་དེའི་ཆོས་དང་རིག་གཞུང་། སྐད་ཡིག་ཆགས་ཀྱི་ཡོད་སྟབས། དེ་བརླགས་པ་ཡིན་ན་མི་རིགས་བརླགས་པ་དང་གཅིག་པ་འདྲ་པོ་ཞིག་ཆགས་ཀྱི་ཡོད་སྐོར་སྤྱི་འཐུས་ཚོགས་གཙོས་བོད་ཀྱི་བུད་མེད་ལྷན་ཚོགས་བཙན་བྱོལ་ནང་སླར་གསོ་བྱས་པའི་ལོ་འཁོར་དུས་དྲན་ཐོག་གསུངས་སོང་།
ཟླ་འདིའི་ཕྱི་ཚེས་༡༠ ཉིན་གྱི་སྔ་དྲོར་དྷ་ས་མེག་གྷན་ཁཱི་ལོབ་གསོལ་མགྲོན་ཁང་(Club house)གི་ཚོགས་ཁང་ནང་། བོད་ཀྱི་བུད་མེད་ལྷན་ཚོགས་བཙན་བྱོལ་ནང་སླར་གསོ་བྱས་ནས་ལོ་ངོ་༣༤ འཁོར་བའི་དུས་དྲན་མཛད་སྒོ་ཞིག་འཚོགས་སོང་ཞིང་། མཛད་སྒོའི་ཐོག་སྐུ་མགྲོན་གཙོ་བོ་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་དང་། དམིགས་བསལ་སྐུ་མགྲོན་བཙུན་མའི་ལས་འཆར་གྱི་སློབ་སྟོན་པ་བཀའ་ཟུར་རིན་ཆེན་མཁའ་འགྲོ། སྤྱི་འཐུས་ཡེ་ཤེས་སྒྲོལ་མ། བཙུན་མའི་ལས་འཆར་གྱི་འགན་འཛིན་སྣང་ས་ཆོས་སྒྲོན། བུད་མེད་ལྷན་ཚོགས་ཀྱི་ཚོགས་གཙོ་སྒྲོལ་མ་དབྱངས་ཅན་བཅས་ཀྱིས་དབུས་པའི་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་པ་ཁག་ཅིག་གི་སྐུ་ཚབ་རྣམ་པ་སོགས་ཕེབས་ཡོད་པ་རེད།
དེ་ཡང་མཛད་སྒོའི་ཐོག བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་སྒྲོལ་མ་དབྱངས་ཅན་དང་། དྲུང་ཆེ་ཚེ་རིང་ཆོས་འཛོམས་གཉིས་ཀྱིས་ཉིན་དེའི་གཏམ་བཤད་བོད་དབྱིན་གཉིས་ནང་སྒྲོག་སྦྱང་བྱས་པའི་ནང་དུ་འཛམ་གླིང་གི་དབུ་ཁྲིད་རྣམས་ལ་ཞུ་འབོད་དོན་ཚན་གཉིས་འཁོད་འདུག་པ་ནི། དབུས་བོད་མིའི་སྒྲིག་འཛུགས་དང་ལྷན་དུ་༧སྤྱི་ནོར་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་ལམ་སྟོན་གནང་བའི་དབུ་མའི་ལམ་གྱི་ཐབས་ཇུས་གྲོས་མོལ་སླར་གསོ་ཡོང་བར་རྒྱ་ནག་གི་དབུ་ཁྲིད་རྣམས་ལ་གནོན་ཤུགས་སྤྲོད་རྒྱུའི་འབོད་སྐུལ་ཞུ། ཞེས་དང་། ང་ཚོས་རྒྱལ་སྤྱིའི་མཉམ་འབྲེལ་རྒྱལ་ཚོགས་ཀྱི་གར་སོང་ཆ་མེད་ཀྱི་ཚོགས་ཆུང་ལ་རྒྱ་ནག་གཞུང་གིས་ལོ་ངོ་༢༣ ལྷག་གི་རིང་བཙན་ཁྲིད་བཀག་ཉར་བྱས་པའི་༧པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་གློད་གྲོལ་ཡོང་བར་གནོན་ཤུགས་སྤྲོད་རྒྱུའི་འབོད་སྐུལ་ཞུ། ཞེས་འཁོད་འདུག་པ་མ་ཟད། བུད་མེད་ལྷན་ཚོགས་ཐོག་མར་སྤྱི་ལོ་༡༩༥༩ ལོའི་སྤྱི་ཟླ་༣ པའི་ཚེས་༡༢ ཉིན་བོད་ནང་ཇི་ལྟར་འགོ་བཙུགས་མིན་དང་། དེ་རྗེས་སྤྱི་ལོ་༡༩༨༤ ལོའི་སྤྱི་ཟླ་༩ པའི་ཚེས་༡༠ ཉིན་བཙན་བྱོལ་ནང་སླར་གསོ་བྱས་ནས་ད་བར་བོད་དོན་འཐབ་རྩོད་དང་སྤྱི་ཚོགས་བདེ་དོན་ལ་སྨན་པའི་བྱ་བ་གང་བསྒྲུབས་པ་བཅས་ཀྱི་ཐོག་ཉུང་བསྡུས་གསུངས་སོང་།
དེ་རྗེས་དམིགས་བསལ་སྐུ་མགྲོན་བཀའ་ཟུར་རིན་ཆེན་མཁའ་འགྲོས་གཏམ་བཤད་གནང་སྐབས་“བོད་ཀྱི་བུད་མེད་ལྷན་ཚོགས་ཟེར་བ་འདིར་ཁོ་རང་ཁོ་རང་ལ་དམིགས་བསལ་གྱི་དོན་དག་གཅིག་དང་། དམིགས་བསལ་སེམས་འགུལ་བྱས་ནས་བཙུགས་བཞག་པ་གཅིག་ཡིན་དུས་དེ་ང་ཚོས་ནམ་ཡང་བརྗེད་རྒྱུ་མི་འདུག”ཅེས་དང་། བུད་མེད་ལྷན་ཚོགས་ཀྱི་ངོས་ནས་བོད་ཀྱི་རྩ་དོན་ཐོག་རྡོག་རྩ་གཅིག་སྒྲིལ་བྱེད་རྒྱུ་དང་། ཆོས་དང་རིག་གཞུང་མི་ཉམས་གོང་འཕེལ་ཡོང་ཐབས། བོད་མིའི་སྲོལ་རྒྱུན་གྱི་ཡ་རབས་བཟང་སྤྱོད་ཉར་ཚགས་བྱེད་རྒྱུ་བཅས་ཀྱི་ཐོག་ཤུགས་སྣོན་རྒྱག་རྒྱུ་གལ་ཆེན་པོ་ཡིན་སྐོར་སོགས་གསུངས་སོང་།
དེ་རྗེས་མཛད་སྒོའི་སྐུ་མགྲོན་གཙོ་བོ་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་གསུང་བཤད་སྐབས་སུ་“བུད་མེད་ལྷན་ཚོགས་ལྟ་བུར་མཚོན་ན་ལོ་༣༤ ཡི་རིང་ལ་སྤྱིར་ཆབ་སྲིད་ཀྱི་གནས་སྟངས་དང་། སྤྱི་ཚོགས་བདེ་དོན་གྱི་གནས་སྟངས། དེ་བཞིན་བུད་མེད་དང་འབྲེལ་བའི་ཐོག་ནས་གདོང་ལེན་གནང་དགོས་པ་ཤེས་ཡོན་དང་འཕྲོད་བསྟེན་སོགས་གང་ཅིའི་ཐད་ནས་སྟོང་ཆ་མ་ལྷག་པར་ཁ་བསྐོང་ཞུ་ཐུབ་ཆེད་དུ་འབད་བརྩོན་རབ་དང་རིམ་པ་གནང་ཡོད་རེད། དེ་ཚོའི་གྲས་དེ་ཧ་ཅང་གལ་ཆེན་པོ་ཆགས་ཀྱི་ཡོད་རེད་བསམ་གྱི་འདུག སྤྱི་ཚོགས་ནང་ལ་ཆབ་སྲིད་ཀྱི་ཐོག་ནས་འོས་བླུགས་ནས་བུད་མེད་ཀྱི་འགོ་ཁྲིད་སླེབས་ཐུབ་དང་མི་ཐུབ་ཀྱི་གནས་སྟངས་དེ་ཙམ་ལ་བརྟེན་ནས་བེུད་ཀྱི་ནུས་པ་དང་ཐོབ་ཐང་ཡོད་མེད་ངོས་འཛིན་བྱེད་རྒྱུ་ཁག་པོ་ཆགས་ཀྱི་ཡོད་རེད་”ཅེས་གསུང་པ་དང་སྦྲགས། ཕ་མའི་བྱམས་བརྩེ་དང་སྦྲེལ་ནས་བུད་མེད་ཀྱི་ནུས་ཤུགས་ཀྱི་སྐོར་དང་། སྤྱི་ཚོགས་དང་ཁྱིམ་ཚང་གང་འདྲ་ཞིག་ཏུའང་བུད་མེད་རྣམས་ལ་འགན་འཁྲི་ཆེ་བ་ཡོད་པ་གསལ་པོ་ཡིན་སྐོར། དེ་བཞིན་བུད་མེད་རྣམས་ཀྱིས་སྤྱིར་བོད་མི་རིགས་ཀྱི་ཆབ་སྲིད་ཀྱི་གནས་སྟངས་ཐོག་འགན་འཁུར་བྱེད་རྒྱུ་གལ་ཆེན་པོ་ཡིན་པ་དང་། ལྷག་པར་དུ་སོ་སོའི་ཁྱིམ་ཚང་ནས་འགོ་བཙུགས་ཏེ་བོད་མི་རིགས་དང་འབྲེལ་བའི་ཆོས་དང་། རིག་གཞུང་། སྐད་ཡིག ཡང་སྒོས་སུ་སྐད་ཡིག་གི་ཐོག་ལ་ཤུགས་སྣོན་བྱེད་ཐུབ་ན། དེའི་ཐོག་ནས་འགྱུར་བ་ཆེན་པོ་ཞིག་གཏོང་རྒྱུའི་ནུས་པ་དེ་ཨ་མ་ལགས་གཅིག་པུར་ཡོད་པ་མཐོང་གི་ཡོད་པ་དང་། འཐབ་རྩོད་ཀྱི་འབྱུང་ཁུངས་དེ་ཆོས་དང་རིག་གཞུང་སྐད་ཡིག་བཅས་ལ་ཐུག་ཡོད་སྐོར་བཅས་གསུངས་སོང་བ་མ་ཟད། བོད་ཀྱི་རྩ་དོན་འཐབ་རྩོད་དང་འབྲེལ་ནས་གསུང་དོན་དུ་“ངས་ནམ་རྒྱུན་ནས་ཞུ་བཞིན་པ་གཅིག་དེ་ཏག་ཏག་བསྡད་ཀྱི་ཡོད་མེད་མི་ཤེས། མི་རིགས་གཅིག་གི་འཐབ་རྩོད་ཟེར་བ་དེའི་འབྱུང་ཁུངས་ག་རེ་རེད་ཟེར་ན། འབྱུང་ཁུངས་དེ་མི་རིགས་དེའི་ཆོས་དང་རིག་གཞུང་སྐད་ཡིག་ཆགས་ཀྱི་ཡོད་རེད། འཐབ་རྩོད་ཀྱི་འབྱུང་ཁུངས་བརླགས་པ་ཡིན་ན་མི་རིགས་བརླགས་པ་དང་གཅིག་པ་འདྲ་པོ་ཞིག་ཆགས་ཀྱི་འདུག དེ་བརླགས་ན་འཐབ་རྩོད་ཟེར་བ་དེ་ཕལ་ཆེར་ཁག་པོ་རེད།”ཅེས་གསུངས་སོང་།
ཡང་ཁོང་གིས་བཙན་བྱོལ་མིའི་སྤྱི་ཚོགས་ཀྱི་གནས་སྟངས་དང་འབྲེལ་ནས་ “རྒྱ་ནག་གཞུང་གིས་རྩིས་རྒྱག་ཡ་ལ། ཐད་ཀར་ཞུས་ན་རྒྱ་ནག་གཞུང་གིས་ང་ཚོའི་བཙན་བྱོལ་གྱི་སྒྲིག་འཛུགས་འདི་མེད་པ་བཟོ་རྒྱུར་ཐབས་ཤེས་རིམ་པ་འཐེན་གྱི་ཡོད་རེད། དེ་དངོས་སུ་ར་འཕྲོད་པ་དེ་འདྲ་ཡོད་རེད། དེ་ཚོའི་གྲས་ཀྱི་གནས་སྟངས་ཆ་ཚང་བ་དེ་མཚམས་རེར་ང་ཚོས་མ་རྟོགས་ནས་སྐད་ཆ་གོ་བསྡད་པའི་གནས་སྟངས་ཤིག་ཆགས། ཡང་མཚམས་རེར་དེར་ཞིབ་འཇུག་འདྲ་བྱེད་མ་ཐུབ་དུས་སྤྱི་ཚོགས་ནང་ཟིང་འཁྲུག་ཡོང་བའི་གནས་ཚུལ་མང་པོ་ཡོང་གི་འདུག དེ་འདྲ་མ་ཡོང་བར་ཚང་མས་རྫི་གསང་རྣོན་པོའི་ཐོག་ནས་ང་ཚོའི་སྒྲིག་འཛུགས་ཀྱི་ནུས་པ་ཤུགས་ཆེ་རུ་སླེབས་ཐུབ་ཐབས་དང་། མང་གཙོའི་སྒྲིག་འཛུགས་ནང་ལ་འགོ་ཁྲིད་མཁན་ཡིན་ན་ལོ་ལྔ་ནང་ལ་འགྱུར་བ་འགྲོ་བཞག་གི་ཡོད་སྟབས། རིམ་པས་རིམ་པས་སུ་ཡོང་ན་གནས་ཚུལ་ཞིག་ཆགས་ཀྱི་ཡོད་རེད། གང་ལྟར་སྒྲིག་འཛུགས་འདི་ནུས་པ་དང་ལྡན་པ་ཚགས་ཚུད་པོ་ཞིག་ཡོང་བར་བོད་མི་ཞིག་ཡིན་ཕྱིན་ཆད་ཚང་མར་འགན་ཡོད་དུས་དེའི་འགན་བཞེས་ཐུབ་དགོས་པ་རེད། འགན་བཞེས་ཟེར་དུས་རྩོད་རྒྱག་པའི་སྐད་ཆ་གང་མ་རེད། ང་ཚོའི་སྒྲིག་འཛུགས་ཀྱི་གཞི་རིམ་གྱི་འགྲོ་སྟངས་ཤེས་དགོས་རྒྱུ་དང་། སྒྲིག་འཛུགས་ནང་ལོགས་ཀྱི་འགན་འཁུར་མཁན་ཚོས་ཉི་མ་ཉི་མར་ཕྱག་ལས་ག་རེ་གནང་གི་ཡོད་མེད་ཐོག་དོ་སྣང་བྱེད་ཐུབ་དགོས་རྒྱུ། དེའི་རྗེས་ལ་སོ་སོའི་ངོས་ནས་འགན་འཁུར་ཐུབ་པ་ག་རེ་འདུག ཆ་ཤས་བཞེས་ཐུབ་པ་ག་རེ་འདུག་དེ་ཚོའི་གྲས་ལ་སོ་སོས་མཉམ་རུབ་འདྲ་བྱེད་ཐུབ་པ་ཡིན་ན་ཏན་ཏན་ཕན་ཐོགས་ཀྱི་རེད་བསམ་གྱི་འདུག”ཅེས་གསུངས་སོང་།
མཇུག་ཏུ་དབུས་བོད་ཀྱི་བུད་མེད་ལྷན་ཚོགས་ཀྱི་ཚོགས་གཞོན་སྐལ་བཟང་གཡུ་སྒྲོན་གྱིས་ཐུགས་རྗེ་ཆེ་ཞུའི་གཏམ་བཤད་གནང་རྗེས་མཛད་སྒོ་གྲོལ་སོང་།།
གསར་འགོད་པ་བཀྲ་ཤིས་དོན་གྲུབ།